text:
བཀྲས་ཁང་བྱམས་པ་ཐུབ་དབང་།
- བྱམས་པ་འཕྲིན་ལས།
བཀྲས་ཁང་སྤྱི་ཁྱབ་བྱམས་པ་ཐུབ་དབང་ནི། དུས་རབས་ཉི་ཤུ་པའི་ནང་བོད་ཀྱི་གསོ་རིག་ཡར་རྒྱས་གོང་འཕེལ་འགྲོ་བར་མཛད་རྗེས་ཤིན་ཏུ་ཆེ་བའི་མཁས་དབང་ཞིག་ཡིན། སྐུའི་ཁྱིམ་གཞིས་ནས་བཤད་ན་ལྷོ་ཁ་ཆང་ཁྱིམ་ཞེས་པ་དང་། སྟོད་ལུང་ནམ་མཁའ་དངོས་གཞི་གཉིས་ཞོལ་བཀྲས་ཁང་ཡབ་མེས་བརྒྱུད་བཅས་ཀྱི་ཕ་གཞིས་ཡིན་པས་ལ་ལས་བཀྲས་ཁང་སྤྱི་ཁྱབ་མཁན་པོ་ཞུ་བ་དང་། རེས་འགས་དངོས་གཞི་བ་བྱམས་པ་ཐུབ་དབང་ཞེས་འབོད་སྲོལ་འདུག ཆུང་ནས་ཡིག་རྩིས་ཡོན་ཏན་ལ་སྦྱངས་བརྩོན་གནང་ཞིང་། སྐུ་ན་སོན་སྐབས་བཀྲས་ཁང་གི་མཚན་ཐོག་ནས་ས་གནས་སྲིད་གཞུང་གི་རྩེ་དྲུང་དཀྱུས་མ་དང་། དེ་རྗེས་རྩེ་མགྲོན་གྱི་གོ་གནས་བཞེས་པར་གྲགས།
དམ་པ་དེས་བོད་ཀྱི་གསོ་རིག་ལ་སྦྱངས་བརྩོན་གནང་ཚུལ་ནི་ལྷོ་བྲག་ཏུ་རྫོང་དཔོན་གྱི་ཕྱག་ལས་གནང་དུས་གང་ཉིད་ལ་བསྙུང་གཞི་དྲག་པོ་ཞིག་ཕོག་པར་ས་གནས་དེ་གའི་སྨན་པ་ཞིག་གིས་བཅོས་ཀ་ཞུས་པས་སེང་དྲག་བྱུང་བ་དེས་སྨན་དཔྱད་བསླབས་ན་ནད་པར་ཕན་ཐོགས་ཡོད་པ་དངོས་སུ་གཟིགས་པས་རྐྱེན་བྱས་ཐོག་མར་ལྷོ་བྲག་གི་སྨན་པ་དེའི་དྲུང་ནས་རྩ་རྒྱུད་དང་། རྩ་ཆུ་འཁྲིད་སྦྱོང་གི་སྨན་གཞུང་སློབ་པའི་ཚུལ་མཛད།
དེ་རྗེས་ལྷོ་བྲག་ནས་ལྷ་སར་ཕྱིར་ལོག་ཕེབས་སྐབས་རྒྱུན་གཏན་ཐུགས་འདྲིས་ཆེ་བ་པར་ཁང་རྩེ་དྲུང་རྒྱལ་མཚན་ཕུན་ཚོགས་ཞེས་པ་ཞོལ་དམག་སྥྱི་ཁང་ཡང་སྟེང་དུ་བཞུགས་པ་དེའི་རྩར་ཁམས་ཀྱི་བླ་མ་རིག་གནས་སྤྱི་དང་། ཁྱད་པར་གསོ་རིག་ལ་མཆོག་ཏུ་གྱུར་པ་ཞིག་གདན་དྲངས་ནས་ཁོང་རང་སྨན་གཞུང་གསན་བཞེས་གནང་གི་ཡོད་པའི་སྐོར་བཀྲས་ཁང་བྱམས་པ་ཐུབ་དབང་ལ་ཞུས་པ་དེའི་མོད་ལ་ཐུགས་ལ་མི་ཕྱེད་པའི་དད་འདུན་འཁྲུངས་ཏེ་བླ་མ་དེའི་ཞབས་ལ་བཏུགས་ནས་སྨན་དཔྱད་མཐར་ཕྱིན་ཞིག་སྦྱོང་རྒྱུའི་ཐུགས་འདུན་དྲག་པོ་ཤར་ཏེ་ཐོག་མར་པར་ཁང་རྩེ་དྲུང་རྒྱལ་མཚན་ཕུན་ཚོགས་ཀྱི་བཞུགས་ཡུལ་ལ་མཉམ་དུ་སྨན་གཞུང་རྩ་རྒྱུད་ནས་བཟུང་སྟེ་གསན་བཞེས་གནང་། རྗེས་སུ་ཆེད་མངགས་བླ་མ་དེ་བཀྲས་ཁང་གཟིམས་ཤག་ཏུ་གདན་ཞུ་མཛད་དེ་ཐོས་བསམ་གནང་རྒྱུའི་ཐུགས་དགོངས་ཡོད་ཀྱང་། བཀྲས་ཁང་གཟིམས་ཤག་རྒྱ་ཆེ་བ་དང་འདུ་འཛི་ཆེ་བས་པར་ཁང་གི་བཞུགས་ཡུལ་དང་བསྡུར་ན་དབེན་པོ་མེད་པའི་གནས་ལུགས་གསུངས་ཏེ་བཞུགས་འདོད་ཆེར་མ་མཛད། འོན་ཀྱང་ཐབས་ཤེས་ཡོད་རྒུས་སྨན་དཔྱད་སློབ་གཉེར་གནང་རྒྱུ་མཐར་སྐྱེལ་མཛད་པས་རིམ་བཞིན་གསོ་རིག་གཞུང་དང་། ལག་ལེན་གཉིས་ཀར་བྱང་ཆུབ་པ་བྱུང་བར་བརྟེན་རབ་ཚེས་མེ་བྱ་(སྤྱི་ལོ་1897)ལོ་ཟླ་ 5 ཚེས་ 5 ཉིན་རྒྱལ་བ་སྐུ་ཕྲེང་བཅུ་གསུམ་པ་ཆེན་པོས་དམིགས་བསལ་བདག་རྐྱེན་དང་བཅས་པའི་སྒོ་ནས་མཁས་དབང་བྱམས་པ་ཐུབ་དབང་ལ་མཁན་ཆུང་གི་གོ་གནས་ཐོག་སྐུ་བཅར་བླ་སྨན་བགྲེས་པར་བསྐོ་བཞག་དང་། དེ་བཞིན་སྟོད་ཤེལ་དཀར་ཆོས་སྡེ་ནས་ཡིན་པའི་འཚོ་བྱེད་མཁས་དབང་བྱ་སྦུག་པ་དམ་ཆོས་དཔལ་ལྡན་ལ་དུས་གཅིག་ཏུ་བླ་སྨན་གཞོན་པ་དང་། ལས་ཚན་པའི་གོ་གནས་བསྩལ་ཏེ་སླད་ཕྱིན་བོད་ཀྱི་གསོ་རིག་མི་ཉམས་གོང་འཕེལ་ཡོང་ཕྱིིར་བླ་སྨན་བགྲེས་གཞོན་རྣམ་གཉིས་ལ་ལྩགས་རི་རིག་བྱེད་འགྲོ་ཕན་གླིང་ནས་བློ་གསལ་དོན་གཉེར་ཅན་ཆེད་མངགས་བདམ་གསེས་ཀྱིས་གསོ་སྐྱོང་བྱེད་དགོས་པའི་བཀའ་དགོངས་ལྟར། ཐེངས་དང་པོར་བཀྲས་ཁང་བྱམས་པ་ཐུབ་དབང་མཆོག་ལ་སློབ་མ་དབུས་སྟོད་བྲག་དབར་དགོན་གྱི་སྨན་གྲྭ་དགེ་འདུན་སྙན་གྲགས་དང་། ལྷོ་ཁ་དར་རྒྱས་གླིང་གི་སྨན་གྲྭ་ལྷུན་གྲུབ་གྲགས་པ། འཕན་པོ་དགའ་ལྡན་ཆོས་འཁོར་གྱི་སྨན་གྲྭ་ངག་དབང་ཆོས་འབྱོར་གསུམ་དང་། ཐེངས་གཉིས་པར་རྩེད་ཐང་ལྔ་མཆོད་ཀྱི་སྨན་གྲྭ་མཁྱེན་རབ་ནོར་བུ། བསྟན་པ་ཡར་འཕེལ། དབུས་སྟོད་བྲག་དབར་དགོན་གྱི་སྨན་གྲྭ་ཚུལ་ཁྲིམས་སྙན་གྲགས་བཅས་བྱུང་བ་ལས། ཐེངས་དང་པོའི་སྨན་སློབ་གསུམ་ནས་དར་རྒྱས་གླིང་གི་ལྷུན་གྲུབ་གྲགས་པ་ཟེར་བ་ཤེས་ཡོན་དྲག་ཤོས་ཡིན་པས་མདོ་སྨད་སྤྱི་ཁྱབ་དང་པོ་བཀའ་བློན་བླ་མ་བྱམས་པ་བསྟན་དར་གྱི་བླ་སྨན་དུ་གཏོང་གནང་མཛད་ཅིང་། དེ་མིན་དགེ་འདུན་སྙན་གྲགས་དང་། ངག་དབང་ཆོས་འབྱོར་གཉིས་སྐྱ་བབས་ཏེ་ལྩགས་རིར་མ་བཞུགས་པར་སྒེར་གྱི་སྨན་པ་གནང་འདུག དེའི་སྐོར་བཀྲས་ཁང་བྱམས་པ་ཐུབ་དབང་མཆོག་གིས་བླ་སྨན་བྱ་སྦུག་པར་ཁྱེད་ཀྱི་དགེ་ཕྲུག་རྣམས་བཙུན་པ་དང་དུལ་བ་ཡག་པོ་འདུག་ངའི་དགེ་ཕྲུག་ནི་རིག་པ་བཀྲ་ཞིང་ཤེས་ཡོན་བསླབ་ཤེས་ཐུབ་ཀྱང་ཚང་མ་ར་གཞུག་སྤངས་ཚར་འདུག་ཅེས་ཐུགས་འགྱོད་ངང་ནས་གསུངས་པར་གྲགས། གོང་གསལ་སྨན་སློབ་དགེ་འདུན་སྙན་གྲགས་གུང་ཐང་ལ་བཞུགས་ནས་གུང་ཐང་ཨེམ་རྗེ་ཞེས་སྐད་གྲགས་བྱུང་ཞིང་། ངག་དབང་ཆོས་འབྱོར་ཀུན་གླིང་ལྡེ་འཆང་བྱས་ཏེ་མཁར་རྩེ་རྫོང་ལ་ཡུན་རིང་བཞུགས།
ཐེངས་གཉིས་པའི་སྨན་སློབ་གྲས་ནས་བསྟན་པ་ཡར་འཕེལ་སྐུ་ཚེ་མ་ཟིན་ཅིང་། མཁྱེན་རབ་ནོར་བུ་དང་ཚུལ་ཁྲིམས་སྙན་གྲགས་གཉིས་མཚན་སྙན་ཐོན་པ་བྱུང་། ལྷག་པར་མཁྱེན་རབ་ནོར་བུ་མཆོག་ཐུགས་སྲས་དམ་པར་གྱུར་ཏེ་སྨན་རྕིས་ཁང་གསར་འཛུགས་སྐབས་སློབ་དཔོན་དུ་བསྐོ་བཞག་གནང་སྟེ། སྐུ་ཚེ་མཐའ་འཁྱོལ་གྱིས་སྨན་དཔྱད་ཀྱིས་མཚོན་རིག་གནས་མཐའ་དག་ལ་མཁྱེན་པ་རྒྱས་པས་སྨན་རྩིས་མཁན་པོ་ཞེས་པའི་སྙན་གྲགས་དང་འགྲོ་དོན་འཕྲིན་ལས་བསམ་གྱིས་མི་ཁྱབ་པ་བྱུང་། ཚུལ་ཁྲིམས་སྙན་གྲགས་ཞེས་པའང་ལྕགས་རི་རིག་བྱེད་ངོ་མཚར་འགྲོ་ཕན་གླིང་གི་དགེ་རྒན་ལས་རོགས་ཀྱི་ཕྱག་ལས་དང་། སྐུ་ཡོན་ཆེ་བས་སྨན་གཞུང་འཁྲིད་སྦྱོང་གིས་བརྒྱུད་འཛིན་གསོ་སྐྱོང་མི་ཉུང་བ་མཛད་འདུག དེ་མིན་ད་དུང་བཀྲས་ཁང་སྤྱི་ཁྱབ་མཁན་པོའི་ཞབས་འབྲིང་གྲས་ནས་སྨན་སློབ་སེ་རའི་གྲྭ་པ་ལྷ་ཀླུ་སྐོར་པ་ཞེས་པ་དང་ ཨེམ་རྗེ་ཆུང་ཆུང་མིང་དངོས་ཐུབ་བསྟན་ཚེ་དཔལ་ཟེར་བ་རིག་འཛིན་ལྷུན་གྲུབ་(རྗེས་སུ་ཉག་རོང་ཤར་རྒན་ལགས་ཞུ་བ་)བཅས་ཡོད་ཅིང་། དེའི་ནང་ནས་ལྕགས་རིའི་དགེ་རྒན་ཚུལ་ཁྲིམས་རྒྱལ་མཚན་ལགས་ཏཱ་ལ་སྐུ་ཕྲེང་བཅུ་གསུམ་པར་ཕྱག་རྩ་ཞུ་རྒྱུ་དང་། ལྷ་ཀླུ་སྐོར་པ་ནས་གསོལ་སྨན་བཞེས་ན་ལེགས་པའི་སྐོར་བཀྲས་ཁང་སྤྱི་ཁྱབ་མཁན་པོས་སྙན་གསེང་གནང་བ་ལྟར་སྐབས་རེ་ཚུལ་ཁྲིམས་རྒྱལ་མཚན་གྱིས་ཕྱག་རྩ་ཞུས་རྗེས་ལྷ་ཀླུ་སྐོར་ལགས་ནས་གསོལ་སྨན་འབུལ་གྱི་ཡོད་པའི་ཤོད་སྲོལ་འདུག
ཤིང་འབྲུག་(སྤྱི་ལོ་1904)ལོ་ཏཱ་ལ་སྐུ་ཕྲེང་བཅུ་གསུམ་པ་པེ་ཅིང་དུ་ཆིབས་བསྒྱུར་སྐབས་བྱམས་པ་ཐུབ་དབང་མཆོག་སྐུ་བཅར་བླ་སྨན་མཛད་དེ་ལྷན་དུ་ཕེབས་མྱོང་ཞིང་། དུས་དེར་སྨན་དཔྱད་ཀྱི་མཛད་འཕྲིན་རྒྱ་ཆེར་བྱུང་ནས་སྙན་གྲགས་ཧ་ཅང་ཆེ་བ་བྱུང་། དེ་རྗེས་ས་བྱི་(སྤྱི་ལོ་1912)ལོར་རྒྱལ་བ་སྐུ་ཕྲེང་བཅུ་གསུམ་པ་རྒྱ་གར་དུ་ཆིབས་བསྒྱུར་སྐབས་སླར་ཡང་སྐུ་བཅར་བླ་སྨན་གྱི་ཐུགས་འགན་བཞེས་ཏེ་འཕགས་ཡུལ་དུ་ཕེབས། རབ་རྒྱལ་ཆུ་གླང་(སྤྱི་ལོ1913)ལོའམ་ཡང་ན་ཤིང་སྟག་(སྤྱི་ལོ་ 1914)ལོ་གང་རུང་ལ་རྒྱལ་དབང་མཆོག་ནས་གཟིགས་སྐྱོང་ཅི་ཆེའི་སྒོ་ནས་སྐུ་བཅར་བླ་སྨན་སྤྲི་ཁྱབ་མཁན་པོའི་དབུ་གནས་བཀའ་དྲིན་དུ་བསྩལ།
མེ་འབྲུུག་(སྤྱི་ལོ་1916)ལོར་ལྷ་ས་སྨན་རྩིས་ཁང་གསར་འཛུགས་ཀྱི་དགོངས་བཞེས་གནང་སྐབས་ཤོད་སྐོར་རྩིས་ཁང་ནས་དབྱིན་ཡིག་སློབ་གྲྭ་གཞི་ཁྱོན་ཆེ་བ་ཞིག་བསྟན་གླིང་གཏོར་རྒྱག་གླིང་ཁར་འཛུགས་རྒྱུར་སྙན་ཞུ་ཕུལ་བར་རྒྱལ་བ་སྐུ་ཕྲེང་བཅུ་གསུམ་པས་ཆོག་མཆན་མ་གནང་སྟབས་དེ་འཕྲལ་སྨན་རྩིས་སློབ་གྲྭ་གཞི་ཁྱོན་ཆུང་ཙམ་ཞིག་འཛུགས་རྒྱུའི་སྙན་ཞུ་གནང་བར་ཆོག་མཆན་ཕེབས་པར་མ་ཟད། དངོས་སློབ་ལྕགས་རི་རིག་བྱེད་གླིང་གི་འཚོ་བྱེད་འབྲས་སྤུངས་སྨན་སྦྱིན་པ་མཁྱེན་རབ་ནོར་བུ་སློབ་གྲྭའི་འགོ་འཛིན་དང་རྩེ་དྲུང་ལས་ཚན་པའི་གོ་གནས་ཡོང་བའི་སྙན་ཞུ་ལའང་ཕྱག་རྟགས་ཕེབས་ཏེ་སྨན་རྩིས་ཁང་བདེ་བླག་ངང་འཛུགས་ཐུབ་པ་བྱུང་འདུག
དངོས་གཞི་སྨན་རྩིས་སློབ་གྲྭ་བཙུགས་རྗེས་བརྒྱུད་འཛིན་གསོ་སྐྱོང་དང་། དེ་མིན་ལས་དོན་ཆེ་ཕྲ་ཀུན་ལ་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་སྐུ་ངོ་མས་ཐུགས་འཁུར་ཆེ་བཞེས་ཁར། སྨན་རྩིས་ཁང་ནས་སྨན་པ་ཐོན་དུས་རྩ་རྒྱུད་སྡོང་འགྲེམས་སོགས་ཀྱི་རྒྱུགས་བཀྲས་ཁང་གཟིམས་ཤག་ཏུ་འབུལ་དགོས་ལ་ལོ་རེའི་ལོ་ཐོའི་གཟིགས་ཕུད་ཀྱང་རྩིས་པའི་དགེ་རྒན་ངོ་མ་ཕྱིན་ཏེ་སྤྱན་བསྟར་ཞུ་རྒྱུ་སོགས་ཀྱི་ལམ་སྲོལ་ཆགས། ལྷག་ཏུ་སྨན་རྩིས་ཁང་བཙུགས་རྗཝས་བྱིས་པའི་ཉེར་སྤྱོད་འགྲོ་ཕན་སྙིང་ནོར་ཞེས་པ་བརྩམས་པར་མཛད་དེ་སྨན་ཁག་བརྒྱད་རྫོང་གཞིས་དགུ་ཅུ་གོ་དྲུག་ཙམ་ལ་ཁྱབ་སྤེལ་དང་། ད་དུང་རྫོང་ཁོངས་དོ་དམ་བྱེད་མཁན་སོ་སོའི་སྨན་རྣམས་བླངས་ཏེ་མིང་ཐོ་དགོས་པའི་བཀའ་ཁྱབ་གནང་། ཐ་ན་ཕ་མ་རྣམས་ནས་ཀྱང་རང་རང་གི་རིགས་མྱུག་གི་བདེ་རྩ་གལ་ཆེར་བསམ་ཤེས་རྒྱུན་འཁྱོངས་ཐོག་ལོག་པའི་ཐེ་ཚོམ་ཡིད་གཉིས་སྤོང་དགོས་པ་སོགས་ཀྱི་དྲིལ་བསྒྲགས་སློབ་གསོ་ཤུགས་ཆེན་གནང་བར་མ་ཟད། རང་རེ་སྨན་པ་ཚོ་ལའང་སྐྱོན་བརྗོད་ལྟ་བུར། བར་སྐབས་གསོ་རིག་བསྟན་རྒྱུན་ཉམས་ཆག་ཁར་སྔོན་གྱི་མཐོང་བརྒྱུད་སོགས་རིམ་བཞིན་ཉམས་རྐྱེན་བྱིས་པ་གསོ་ཚུལ་ཇི་བཞིན་མི་ཤེས་སྐྱོན་གྱིས་མི་རིགས་ཕལ་ཆེར་བློ་རྩལ་དང་། འབད་བརྩོན། གཟུགས་བྱད་རྣམས་ཞན་ཅིང་། ཚེ་ཐུང་ནད་མང་། རང་བཞིན་ངན་པས་ཕ་མའི་ངག་ལའང་མི་ཉན་པ་སོགས་ཉེས་སྐྱོན་ཇི་སྙེད་ཅིག་མི་འདིད་ཐོག་ཏུ་འབབ་པའི་ཚུལ་འདི་མཐོང་ནས་ཡིད་ཀྱིས་མ་བཟོད་པར་དཔལ་ལྡན་གསོ་རིག་རྒྱུད་ཀྱི་རྒྱལ་པོའི་དགོངས་དོན་ལས། བྱིས་པར་གཅེས་པའི་གསོ་ཐབས་ཉེར་སྤྱོད་ཇི་ལྟར་བྱེད་ཚུལ་གྱི་རིམ་པ་ཚང་མས་གོ་བདེར་དགོད་པར་ཞེས་ས་བཅད་བཅུ་དགུའི་སྒོ་ནས་གསུངས་པ་དང་། དེའི་མཇུག་བྱང་རྒྱལ་བ་སྐུ་ཕྲེང་བཅུ་གསུམ་པ་ཆེན་པོས་བསྩལ་པའི་ནང་གསོ་བ་རིག་པའི་མན་ངག་མཐའ་དག་ལ་ཚེ་རབས་མང་པོའི་བག་ཆགས་སད་ཅིང་། རིང་ནས་སྦྱངས་སྟོབས་ཀྱི་འབྲས་བུ་དུས་སུ་སྨིན་པ་བླ་སྨན་ཆེ་བ། ཆིང་སུ་ཅིག་ཐུ་སྤྱི་ཁྱབ་མཁན་པོ་དངོས་གཞི་བྱམས་པ་ཐུབ་དབང་ནས་གཞན་ཕན་ལྷག་བསམ་བཟང་པོས་ངག་རྩོམ་བྱིས་པ་ཉེར་སྤྱོད་འགྲོ་ཕན་སྙིང་ནོར་འདིའི་ཞེས་པ་དང་། མཇུག་བྱང་ཚིགས་བཅད་དུ་ཡང་། གཞན་དོན་སྐྱོང་ལ་མི་སྐྱོའི་གཡུ་རལ་མཛེས། །དམ་བཅའི་སྙིང་སྟོབས་མཆེ་སྡེར་རྣམ་པར་འགྱིངས། །རྩ་བཤད་ཕྱི་མ་མན་ངག་རྒྱུད་བཞིའི་གར། །ཟབ་དོན་བསིལ་རིའི་ལྷུན་པོར་འཕྱོ་ཞིང་རྩེན། །གཞན་ཕན་ལྷག་བསམ་བཟང་པོས་ཀུན་བསླངས་ཏེ། །ཁོལ་ཕྱུང་བྱིས་པ་ཉེར་སྤྱོད་མདོ་ཙམ་ཞིག །སྤེལ་འདིར་མཆོག་དམན་ཀུན་གྱིས་རྗེས་འཇུག་མཐུས། །ཕན་ཡོན་ལག་རྩེར་སོན་པའི་དཔལ་ཐོབ་ཤོག །ཅེས་བསྔགས་བརྗོད་ཅི་ཆེའི་ཐོག་ཐུགས་སྨོན་བཟང་པོས་རབ་ཏུ་བརྒྱན་པའི་པར་བྱང་སྨོན་ཚིག་བཀའ་དྲིན་བསྐྱངས་པ་ལྟར་སྨན་རྩིས་ཁང་ནས་དེ་དོན་ཕྱག་བཞེས་རྩེ་གཅིག་ཏུ་གནང་བས་རྒྱ་ཁྱབ་བྱིས་པ་མང་པོར་ཕན་པ་ཤིན་ཏུ་རྒྱ་ཆེན་པོ་བྱུང་།
ས་ལུག་(སྤྱི་ལོ་1919)ལོར་ལྩགས་རི་རིག་བྱེད་གླིང་གི་སྨན་པ་རྣམས་དང་། སྨན་རྩིས་སློབ་གྲྭའི་སྨན་སློབ་མཉམ་དུ་བདུད་རྕི་སྨན་གྱི་ངོས་འཛིན་གྱི་ནང་གསེས་ཁྲོག་སྨན་རྣམ་གྲངས་ཀྱི་སྨན་ངོ་གཟབ་རྒྱས་བཤར། ཐོན་སྐོར་གྲལ་སྒྲིག་གི་ཉིན་བཀྲས་ཁང་སྤྱི་ཁྱབ་མཁན་པོ་སྐུ་ངོ་མ་གཏོར་རྒྱག་གླིང་ཁར་ཕེབས་ཏེ་གཟིགས་ཞིབ་དང་། ཚོགས་ཡོངས་ལ་གསེར་ཌམ་གཅིག་གི་གསོལ་རས་ཐོག་འཇམ་དཔལ་མཚན་བརྗོད་ཀྱི་ལྗགས་ལུང་བསྩལ་བ་སོགས་དམ་པ་གང་དེས་ལྩགས་རི་གྲྭ་ཚང་དང་། སྨན་རྩིས་ཁང་གཉིས་ཀར་བཀའ་དྲིན་ཆེ་བ་དང་། འགྲོ་ཕན་ཉེར་འཚོའི་ངང་དུ་འཚོ་ཞིང་བཞུགས།
ལྕགས་བྱ་(སྤྱི་ལོ་1921)ལོར་ནོར་བུ་གླིང་ཁར་བཀྲས་ཁང་སྤྱི་ཁྱབ་མཁན་པོ་སྐུ་ངོ་མས་གཙོ་སྐྱོང་གིས་བཙོ་ཐལ་བཟོ་གནང་མཛད་ཅིང་། དེ་དུས་དངོས་སློབ་བླ་སྨན་མཁྱེན་རབ་ནོར་བུ་དང་། ལྩགས་རི་ནས་ཚུལ་ཁྲིམས་རྒྱལ་མཚན་དང་། རྣམ་རྒྱལ། ཚོགས་གཉིས་ལགས། དེ་མིན་ཞབས་གྲས་དང་སྨན་སློབ་གཅིག་ལྩོགས་ལྷ་ཀླུ་སྐོར་པ་དང་། རིག་འཛིན་ལྷུན་གྲུབ་(ཉག་རོང་ཤར་རྒན་ལགས།)སོགས་ལ་མཐོང་བརྒྱུད་ལག་ལེན་མཐའ་དག་སྦ་གསང་མེད་པ་སློབ་པར་མཛད། དེ་དུས་ཉིན་གཅིག་གསེར་ཐལ་བཟོ་དུས་རྫ་དམ་ཁ་ཡག་པོ་བཀག་མ་ཐུབ་པའི་རྐྱེན་གྱིས་འབར་གས་བྱུང་སྟེ་རྫ་དམ་ནམ་མཁར་འཐོར་བ་དང་། ནོར་གླིང་སྡིང་ཆའི་དཀྱིལ་ལ་བབས་པའི་གནས་ཚུལ་བྱུང་རུང་། རྒྱལ་བ་སྐུ་ཕྲེང་བཅུ་གསུམ་པས་བཀའ་རྩད་གནང་སྟེ་ཡང་བསྐྱར་ཚོད་ལྟ་བྱེད་དགོས་པ་དང་། གསེར་སོགས་རྩེ་ཕྱག་ལས་ཁུངས་ནས་སྤྲོད་རྒྱུའི་བཀའ་ཁྱབ་བྱས་ཆོག་ཅེས་དབུགས་དབྱུང་མཛད་པའི་སྐོར་ཉག་རོང་ཤར་རྒན་རིག་འཛིན་ལྷུན་གྲུབ་ལགས་ནས་ཁོ་བོར་གསུངས་བྱུང་། མདོར་ན་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་མཆོག་གིས་སྨན་རྩིས་རིག་གནས་ཡར་རྒྱས་འགྲོ་རྒྱུར་ཐུགས་བཞེད་བླ་ན་མེད་པའི་ཁར། ལྕགས་རི་གྲྭ་ཚང་ལའང་སྨན་བླ་ལོངས་སྐུ་ཐོག་བརྩེགས་གཅིག་གི་སྐུ་བརྙན་གསར་བཞེངས་དང་། སྨན་བླའི་ཐེབས་རྩ་འཇོག་པ་སོགས་སྲི་ཞུ་བཀུར་སྟི་རྒྱ་ཆེན་པོ་མཛད་པས་མཚོན་སྐུ་ཚེ་དོན་ལྡན་གྱི་ངང་ནས་མཐར་ཆུ་ཁྱི་(སྤྱི་ལོ་1922)ལོའི་ལོ་མཇུག་ཏུ་སྐུ་བཅར་བླ་སྨན་སྤྱི་ཁྱབ་པོའི་མཚན་གནས་བཞེས་མུས་སུ་ནོར་བུ་གླིང་ཁར་སྐུ་གཤེགས་སོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 12.12.2017 ཉིན། 3:49 PM<< སྔ་མ།


c: text/html

text:
གཤེན་རབ་གཉའ་ཁྲིའི་གོང་དུ་བྱོན་པ་བན་དེའི་དཔེ་ཆར་གསལ།
མཛད་པ་པོ། མཐའ་ཞུ་འོད་ཟེར་མཐའ་རྒྱས་རིན་པོ་ཆེ།
དེ་ཡང་སྟོན་པ་གཤེན་རབ་མི་བོ་མཆོག་ནི། བོད་རྒྱལ་གཉའ་ཁྲིའི་གོང་ནས་བྱུང་ཡོད་ལ། དེས་བསྟན་པའི་གཡུང་དྲུང་བོན་ལ། སྒོ་བཞི་མཛོད་ལྔ་དང་། ཐེག་པ་རིམ་དགུ་སོགས་ཡོད་ཅིང་། ཐེག་པ་རེ་རེ་ལ་སོ་སོའི་ལྟ་སྒོམ་སྤྱོད་འབྲས། དམ་ཚིག་སོགས་ཡོད་པ་མ་ཟད། འབྲས་བུའི་ཐེག་པའམ། ཐེག་ཆེན་མདོ་སྔགས་སེམས་གསུམ་ཐེག་པ་རེ་རེ་ལ། གཞི་ལྟ་བ་གཏན་ལ་ཕབ་ལུགས། ས་བཅུ་ལམ་ལྔ་བགྲོད་ཚུལ། འབྲས་བུ་རྣམ་མཁྱེན་གོ་འཕངས་ཐོབ་ལུགས་སོགས། གཞི་ལམ་འབྲས་གསུམ་གྱི་རྣམ་བཞག་ཆ་ཚང་པར་བཞུགས་ཡོད་པ་ཙམ་མ་ཟད། བོན་སྒོར་ཞུགས་པས་གང་ཟག་མང་པོ་ཞིག ཚེ་གཅིག་ལུས་གཅིག་ལ། འབྲས་བུ་རྣམ་མཁྱེན་གྱི་གོ་འཕང་མངོན་དུ་བྱས་ཏེ། འཇའ་ལུས་འོད་སྐུར་གྲོལ་བ་ཡིན་ཏེ།
དཔེར་ན། ནམ་མཁའ་སྣང་བ་མདོག་ཅན་དང་། རྒྱལ་གཤེན་མི་ལུས་བསམ་ལེགས་ཡན། སྟོད་ཀྱི་བླ་མ་ཆེ་དྲུག་དང་། ཞང་བོད་ས་ཐོག་ནས། འཇའ་ལུས་འོད་སྐུར་གྲོལ་བ། གང་ཟག་འཕོ་ཆེན་ཉེར་དྲུག གཞན་ཡང་བོད་རྒྱལ་མི་ཁྲི་བཙན་པོ་མན། བར་གྱི་གདུང་རྒྱུད་བཅུ་གསུམ། རིག་འཛིན་སྟོང་རྒྱུང་མཐུ་ཆེན་སོགས། སྨད་ཀྱི་མཁས་པ་མི་བཞི། གྲུབ་ཐོབ་མཐུ་ཆེན་མི་དགུ་བོན་གཤེན་མཁས་པ་ཉི་ཤུ། རིག་འཛིན་ལོ་པན་གཤེན་བརྒྱད་སོགས། དུས་རབས་བདུན་པའི་ཡར་སྔོན་ནས། གཡུང་དྲུང་བོན་མདོ་སྔགས་སེམས་གསུམ་གྱི་སྒོ་ནས། གཞི་ལྟ་བ་གཏན་ལ་ཕབ། ལམ་སྒོམ་པ་ཉམས་སུ་བླངས། འབྲས་བུ་སྐུ་གཉིས་གོ་འཕང་བརྙེས་པ་ཤ་རྟགས་ལགས་སོ། །
དེ་ཡང་བོན་གཞུང་ལ་བལྟ་ཀློག་དང་། བརྟགས་དཔྱད་ཞིབ་འཇུག་མཐིལ་ཕྱིན་པ་ཞིག་མཛོད་དང་། གཡུང་དྲུང་བོན་ལ་གཞི་ལམ་འབྲས་གསུམ་གྱི་རྣམ་བཞག་ཡོད་མེད་རྟོགས་ངེས་ལ། མ་ཚད་གཡུང་དྲུང་བོན་གྱི་གཞུང་ལུགས་ལས། དམར་མཆོད་བསྟན་མིན་ཡང་ཤེས་ངེས་རེད། འདིར་བོད་རྒྱལ་གཉའ་ཁྲིའི་ཡར་སྔོན་དུ། སྟོན་པ་གཤེན་རབ་བྱོན་པ་དང་། དེས་ཐར་པ་དང་ཐམས་ཅད་མཁྱེན་པའི་སངས་རྒྱས་ཀྱི་གོ་འཕངས་སྒྲུབ་བྱེད། གཤེན་བསྟན་གཡུང་དྲུང་བོན་བསྟན་ཚུལ། གཡུང་དྲུང་བོན་གྱི་གཞུང་ལུགས་གང་དེར། ཐེག་པ་རིམ་དགུ་སྒོ་བཞི་མཛོད་ལྔ། ཕྱི་ནང་གསང་གསུམ་བཅས་དབྱེ་བ་ཡོད་ཚུལ་དང་། བན་དྷེའི་ཆོས་ཀྱི་ཕུགས་གཡུང་དྲུང་བོན་ལ་ཐུག་ཚུལ། འཚེ་བ་ཅན་གདོད་མའི་བོན་དང་། མི་འཚེ་བ་གཡུང་དྲུང་བོན་བཅས་གཉིས་སུ་ཡོད་ཚུལ། དེ་དག་ལས་བོན་ཕྱི་པ་ཟེར་བ་དང་། ནང་པ་ཟེར་བ་གཉིས་སུ་ཕྱེས་པ་དང་། བོན་ཕྱི་པ་ཁྲི་སྲོང་གི་སྐབས་སུ་བསྣུབ་པ་དང་། བོན་ནང་པ་མ་བསྣུབས་པར། གཏེར་ལ་སྦས་ཚུལ་དང་། བོན་ནང་པར་ཐེག་པ་རིམ་དགུ་ཡོད་ཚུལ་སོགས། ཐུབ་བསྟན་རིང་ལུགས་འཛིན་པས། བླ་མ་དང་གཏེར་སྟོན་མཁས་དབང་སོགས་ཀྱིས་མཛད་པའི་ལོ་རྒྱུས་དང་། གཏེར་ཆོས་སོགས། བན་དྷེའི་གཞུང་ལས་བྱུང་བའི་ལུང་འགའ་ཤས་ད་ལན་འདིར་ཞུ་བར་འདོད།
དེའང་སྤྱིར་བོན་གཏེར་ནས་ཐོན་དུས་ཐོག་མ་ནི་ཕྱི་ལོ་ ༩༡༣ ལོར་བན་དེ་མི་གསུམ་གྱི་བསམ་ཡས་ནས་ཐོན་ཀྱང་། ཕྱི་དར་གྱི་ཐོག་མ་ནི། གཏེར་སྟོན་གཤེན་ཆེན་ཀླུ་དགས་གཏེར་ཐོན་ནས་བརྩི་བ་ཡིན། གཤེན་ཀླུ་དགས་བོན་གཏེར་ཐོག་མར་ཐོན་དུས་ནི། ཕྱི་ལོ་ ༡༠༡༧ ལོར་ཡིན་ལ། ལོ་ཁ་ཤས་གསང་བ་བྱས་ཏེ་གཞི་ནས་དར་བ་ཡིན་ཞིང་། དེ་དང་ཕལ་ཆེར་དུས་རགས་པ་མཉམ་པའི་ཆོས་པའི་ལོ་རྒྱུས་ ༡༠༤༨ ལོར་གཏེར་ནས་ཐོན་པར་གྲགས་པའི་བཀའ་ཆེམ་བཀའ་ཁོལ་མ་དང་། ལྡེའུ་ཆོས་འབྱུང་། དབའ་བཞེད། ཉང་ཆོས་འབྱུང་། སོགས་ལས་སྟོན་པ་གཤེན་རབ་མ་མཐར་གཉའ་ཁྲིའི་གོང་ནས་བྱོན་པར་བསྟན་ལ། བོད་དུ་བོན་ཡང་གཉའ་ཁྲིའི་དུས་དང་། གྲི་གུམ་དུས། སྤུ་ལྡེའི་དུས་བཅས་སུ་དར་བར་བཤད་ཡོད་ལ། ད་དུང་བོན་དཔེ་ཡོད་པ་དང་། གཤེན་བསྟན་འཛིན་མཁན་བོན་གཤེན་བཞུགས་ཡོད་པ། ཁྲི་བདུན་འཇའ་ལུས་སུ་གཤེགས་པ། གྲི་གུམ་དང་ཁྲི་སྲོང་སྐབས་བོན་ནུབ་པ། བོན་དཔེ་ཆུ་ལ་བསྐུར། ས་འོག་ཏུ་གནོན་པ་བཅས་བྱས་ཚུལ། ལོ་རྒྱུས་དང་ཆོས་འབྱུང་བཀའ་ཐང་ཁག་ལས་མང་ཞིང་དག་པ་ཞིག་གསལ་ཡོད་པ་རེད།
དེ་དག་གི་གྲལ་ནས། བོད་ལྗོངས་མི་དམངས་དཔེ་སྐྲུན་ཁང་གི་ ༢༠༡༥ ལོའི་དཔར་མ། སྲོང་བཙན་སྒམ་པོས་མཛད་པ་དང་། ཇོ་བོ་རྗེ་ཨ་ཏི་ཤས་ཕྱི་ལོ་ ༡༠༤༨ ལོར་ལྷ་ལྡན་གཙུག་ལག་ཁང་ནས་གཏེར་དུ་བཞེས་པར་གྲགས་པའི་བཀའ་ཆེམས་བཀའ་ཁོལ་མ་ལས། ལྷ་སའི་གཙུག་ལག་ཁང་གི་ཀ་བར། གཡུང་དྲུང་བོན་གྱི་རྒྱུད་རིས་བྲིས་ཤིག་ཅེས་འཁོད་ཡོད་ལ། འདིའི་སྐབས་དེར་གཡུང་དྲུང་བོན་གྱི་རྒྱུད་སྡེ་ཡོད་པ་གསལ་བཤད་བྱེད་པ་ཡིན་ལ། ཤག་ཐུབ་མ་བྱོན་གོང་ནས་ནུབ་ཕྱོགས་ཞང་ཞུང་གི་ཡུལ་དུ་སྟོན་པ་གཤེན་རབས་མི་བོར་སྐུ་སྤྲུལ་ནས། འཁོར་གཡུང་དྲུང་སེམས་དཔའ་སེམས་ཅན་རྣམས་ཀྱིས་བསྐོར་བ་བྱོན་སོགས་གསལ་ཡོད་པ་དེའི་སྟོན་པ་གཤེན་རབ་ག་དུས་བྱོན་པ་གསལ་བཤད་བྱེད་པ་ཡིན་ལ། གཡུང་གི་བོན་གཏེར་དུ་སྦོས་ཤིག་ཅེས་གསལ་ཡོད་དེའི། སྐབས་དེར་གཡུང་དྲུང་བོན་གྱི་དཔེ་ཆ་ཡོད་པ་གསལ་བཤད་བྱེད་པ་ཡིན།
དེ་ཡང་བཀའ་ཆེམས་བཀའ་ཁོལ་མ་ལས། ” བསླབ་པ་གསུམ་ལ་སློབ་སླ་བའི་ཕྱིར། དགོངས་ནས་ནད་གསོས་པ་བས། ཕན་ཆེ་བ་བསླབ་པ་གསུམ་གྱི་འབྲས་བུ་བསྟན་ནས། བོན་ཤ་བ་ནམ་མཁའ་ལ་འགྲོ་བ་ཡང་། ཀ་བ་ཤིང་ལོ་ཅན་གྱི་ནང་ལོགས་སུ་གཡུང་དྲུང་བོན་གྱི་རྒྱུད་རིས་སུ་བྲིས། བོན་ཡ་འདམ་པའི་ཤ་བ་སྐད་འདོན་པ་དང་། འདབ་ཆགས་མཁའ་ལ་འཕུར་བ་དང་། རྟ་པ་བང་རྒྱུག་པ་དང་། བོན་གྱི་རྫུ་འཕྲུལ་དེ་རྣམས་ཀྱིས། བསླབ་པ་གསུམ་ལ་བཀོད་དུ་བཏུབ་པ་ཡིན་ནོ། བསླབ་པ་གསུམ་ནི། སངས་རྒྱས་དཀོན་མཆོག་ལ་བསླབ་པ། ཆོས་དཀོན་མཆོག་ལ་བསླབ་པ། དགེ་འདུན་དཀོན་མཆོག་ལ་བསླབ་པ་དང་གསུམ་ཡིན་ནོ། དེས་ན་བོན་སྟོན་པ་གཤེན་རབས་མི་བོ་ཆེ་དེ་ཡང་། ཐུགས་རྗེ་ཆེན་པོ་འཕགས་པ་སྤྱན་རས་གཟིགས་ཀྱི་སྤྲུལ་པ་ཡིན་ནོ། དེའི་ཅིའི་ཕྱིར་ཞེ་ན། སྔོན་བསྐལ་པ་ཚེ་ལོ་ཉི་ཁྲི་ཐུབ་པའི་དུས་སུ། སངས་རྒྱས་འོད་སྲུང་ཀྱི་བསྟན་པ་ཤར་ནས་གནས་ཏེ་ནུབ་པའི་ཤུལ་དུ། ཤྰཀྱ་ཐུབ་པའི་བསྟན་པ་མ་ཤར་བའི་བར་སྐབས་དེར། ཆོས་ཀྱི་བསྟན་པ་གང་ཡང་མེད་པར། སེམས་ཅན་ཉོང་མོངས་ཤིང་སྡུག་བསྔལ་བ་ལ། ཐུགས་རྗེ་ཆེན་པོ་འཕགས་པ་སྤྱན་གཟིགས་དབང་ཕྱུག་དེའི་ཐུགས་རྗེས། ནུབ་ཕྱོགས་ཞང་ཞུང་གི་ཡུལ་དུ། སྟོན་པ་གཤེན་རབས་མི་བོར་སྐུ་སྤྲུལ་ནས། འཁོར་གཡུང་དྲུང་སེམས་དཔའ་སེམས་ཅན་རྣམས་ཀྱིས་བསྐོར་ནས། འཛམ་བུའི་གླིང་པའི་སེམས་ཅན་རྣམས་ལ་ཕན་པ་ཡུན་རིང་དུ་བཏགས་པས། དེས་ན་གང་ལ་གང་འདུལ་དེ་ལ་དེ་སྟོན་པ། བཙུན་པ་སྤྱན་རས་གཟིགས་ལ་ཕྱག་འཚལ་ལོ། །ཞེས་བྱ་བ་བྱུང་ངོ་། ། ” ཞེས་པ་དེའི་སྐབས་དེ་དུས་བོན་གྱི་རྫུ་འཕྲུལ་ལས། བསླབ་པ་གསུམ་མམ་དཀོན་གཆོག་གསུམ་གྱི་སྐྱབས་འོག་ཏུ་བཀོད་པ་གསལ་བར་བསྟན་འདུག་དྲན།
ཡང་དེ་ལས། ” ལྷོ་བྲག་འཁོན་མཐིང་ལྷ་ཁང་དུ། གཡུང་དྲུང་བོན་གྱི་གཏེར་སྦོས་ཤིག དེས་ཕྱིས་ཀྱི་སྐྱེ་བོ་འཇིག་རྟེན་པ་ལ་ཕན་པ་རྒྱ་ཆེན་པོ་ཡོང་བ་ཡིན། ” ཞེས་པ་དེའི་སྐབས་དེར་གཡུང་དྲུང་བོན་གྱི་བཀའ་དཔེ་ཆ་ཡོད་པ་གསལ་པོར་བསྟན་འདུག་དྲན་ནོ། །ཡང་དེ་ལས། ” དེའི་སྲས་གུང་ཁྲི་བཙན་པོ་དང་བདུན་པོ་དེ་ལ། སྤྱི་བོ་ན། ལྷའི་སྨུ་ཐག་བྱ་བའི་འོད་ཟེར་དཀར་པོ་ཅིག་ཡོད་དེ། ཁོང་བདུན་པོ་མྱ་ངན་ལས་འདས་ཏེ། ལྷ་ཡུལ་དུ་གཤེགས་པའི་དུས་ན། ཞབས་ནས་འོད་ཀྱིས་ཡར་ལ་འདུས་ནས། འོད་གནམ་དུ་ཡལ་ནས་རོ་མི་ཡོད་པ་ཡིན་ནོ། ཁྲི་བདུན་པོའི་བང་སོ་གནམ་དུ་བཏབ་ཟེར་རོ། ། ” ཞེས་པ་འདིའི་རྒྱལ་པོ་དེ་ཚོས། གཡུང་དྲུང་བོན་ཉམས་སུ་བླངས་ནས་འཇའ་ལུས་སུ་གཤེགས་པ་གསལ་བཤད་བྱས་འདུག་དྲན།
ཡང་ལྡེའུ་(དུས་རབས་བཅུ་གཉིས་ནང་བྱོན།)ཆོས་འབྱུང་ལས་ཀྱང་གྲི་གུམ་སྐབས་སུ། ཡི་གེ་དང་བོན་འབྱུང་བ་དང་། ཤ་མཆོད་ཁྲག་མཆོད་མ་ཡིན་པར། ཆང་ཕུད་མཆོད་པར་བསྟན་འདུག་སྟེ། དེ་ཡང་བོད་ལྗོངས་མི་དམངས་དཔེ་སྐྲུན་ཁང་གི་དཔར་མ་ལྡེའུ་ཆོས་འབྱུང་ཤོག་ངོས་ ༡༦༠ ལས། (རྒྱལ་པོ་གྲི་གུམ་བཙན་པོ།) ” དེའི་སྐུ་རིང་ལ། ཆོས་ལུགས་ནི་ཁ་ཆེ་བྱེ་བྲག་གི་ཡུལ་གུར་རྣམ་པར་བྱ་བ་ན། མུ་སྟེགས་རྒྱང་འཕེན་པའི་རྗེའོ་ཞེས་ཀྱང་བྱ་སྟེ། ཡི་གེ་དང་བོན་འབྱུང་། ཕུར་ལྷ་མཆོད། མདར་སྲི་གནོན། སྨྲལ་པོ་ཤིང་ལ་ར་ལྤགས་ཀྱི་རྔ་གཡོག་བྱས་ནས། ཡམ་བདུད་ལ་གླུད་འབུལ། མ་བདུད་ལ་ཡོགས་བདར། བཙན་ཁ་བཞི་དང་མགྱོགས་སྡེ་བརྒྱད་ལ། ཡས་སྟག་དང་ཆང་ཕུད་མཆོད། བཙན་ཁྱུག་དང་མཐུ་སྟོངས་ཙམ་སྒྲུབ་བོ། ། ” ཞེས་བྱུང་ལ།
ད་དུང་ཡང་། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གི་ ༢༠༡༠ ལོའི་དཔར་མ། དབའ་བཞེད་ནང་གི་རྦ་བཞེད་ཤོག་ངོས། ༢༨༢ ལས། ” ཡང་ཁྲི་སེ་བཙན་པོའི་ཚེ་བོད་ཀྱི་ཡི་གེ་བྱུང་བ་དང་། གྲི་གུམ་བཙན་པོའི་ཚེ་སྟོད་ལ་བོན་པོ་རྫུ་འཕྲུལ་ཅན་གྱིས་བོན་གྱི་དཔེ་ཆ་སྤེལ་བ་དང་། ཚེ་སྨད་ལ་འགའ་ཁྱིམ་ཚ་(མེ་སྟག་ལྕེ་ཚ། )ལ་སོགས་པས་དེ་དག་གཏེར་དུ་སྦས་པ་དང་། གནམ་རི་སྲོང་བཙན་གྱི་ཚེ་བོད་ཀྱི་ཡི་གེ་བྱུང་བ་དང་། རྩིས་བསྒྱུར་བར་འཆད་པར་ཡོད་མོད་ཀྱི། ” ཞེས་པ་དེས་གྲི་གུམ་གོང་གི་ཁྲི་སེ་བཙན་པོའི་རིང་བོད་ཀྱི་ཡི་གེ་བྱུང་བའི་བཤད་སྲོལ་གཅིག་དང་། གྲི་གུམ་བཙན་པོའི་ཚེ་སྟོད་ལ་བོན་པོ་རྫུ་འཕྲུལ་ཅན་གྱི་བོན་གྱི་དཔེ་ཆ་སྤེལ་ཚུལ་དང་། ཚེ་སྨད་ལ་བོན་གཤེན་གྱིམ་ཚ་དང་། མེ་ཉམ་ལྕེ་ཚ་ལས་སོགས་པས་བོན་དཔེ་དེ་དག་གཏེར་དུ་སྦས་ཚུལ་དང་། ཡང་གནམ་རི་སྲོང་བཙན་སྐབས་སུ། བོད་ཀྱི་ཡི་གེ་བྱུང་བའི་བཤད་སྲོལ་གཅིག་བཅས། དེས་སྔོན་དུ་བོད་ལ་ཡི་གེ་བོན་བྱུང་བ་བཤད་སྲོལ་མང་དུ་ཡོད་པ་བསྟན་འདུག་དྲན།
ད་དུང་ཉང་རལ་(༡༡༢༤ ལོར་འཁྲུངས།)ཆོས་འབྱུང་ལས། གནམ་གྱི་ཁྲི་བདུན་འཇའ་ལུས་སུ་གཤེགས་ཚུལ་དང་། ཅོ་ན་གཤེན་སོགས་གཤེན་གྱི་མཚན་བྱུང་བ་དེས་གཤེན་རབ་དེའི་གོང་ནས་བྱོན་པ་གསལ་བཤད་བྱས་ལ། ཞང་ཞུང་གི་གཤེན་བོན་ཀུན་འདུས་ཐེག་ཆེན་ཅེས་པ་དེས་སྐབས་དེར་ཐེག་ཆེན་གྱི་བོན་ཡོད་པའི་གསལ་བཤད་བྱས་འདུག་དྲན།
བོན་པོ་གཡུང་དྲུང་རྒྱལ་རྒྱལ་པོ་ཞེས་པ་དེས་སྐབས་དེ་དུས་གཡུང་དྲུང་བོན་ཞེས་པ་ཡོད་པའི་གསལ་བཤད་བྱས་འདུག་དྲན།
མུ་སྟེགས་ཉི་ཚེ་བའི་སྟོན་པ་སྟོང་པ་དོན་དམ་དུ་འདོད་པ་དང་ལྟ་བ་མཐུན་པ་གཅིག་བྱུང་ཅེས་པ་དེས་རྫོགས་ཆེན་གྱི་གནས་ལུགས་སྟོང་པ་ཉིད་ཀྱི་དོན་སྒོམ་དུ་ཡོད་པ་དེ་གསལ་བཤད་བྱས་འདུག་དྲན་ལ།
མུ་སྟེགས་དང་ལྟ་བ་མཐུན་པ་ཟེར་བས་སྤྱིར་རྫོགས་པ་ཆེན་པོ་ཉམས་སུ་ལེན་མཁན་ཞིག་ཡིན་ན། མུ་སྟེགས་ཀྱི་འདོད་པའི་སྟོང་པ་དང་། རྫོགས་ཆེན་གྱི་གནས་ལུགས་སྟོང་པ་ཉིད་རྩ་བ་ནས། འདྲ་ཐབས་མེད་པ་ཤེས་མོད། རྫོགས་ཆེན་གྱི་གནས་ལུགས་ལ་གོ་བ་མ་ཆགས་པ་དག་གི་སྟོང་པ་ཉིད་ཡིན་ཟེར་ཚད་སྟོང་ལྟ་དང་འདྲ་བར་མཐོང་སྲིད་པའི་ཕྱིར་ན་དེ་དག་གཅིག་པར་མཐོང་བའི་ནོར་འདུག་དྲན།
སྔ་རྟགས་དང་ཕྱི་རྟགས་དང་ད་ལྟ་ཇི་ལྟར་ཡིན་པ་རྣམས། ཐོལ་ཐོལ་སྨྲ་ཤེས་པ་ཞེས་པ་འདིས་སྐྱེ་བ་སྔ་ཕྱི་འདས་མ་འོང་སོགས་སྐབས་དེར་བཤད་རྒྱུ་ཡོད་པ་གསལ་བཤད་བྱས་འདུག་དྲན།
ཤིང་དང་རུས་པ་ལ། སྔོན་དམར་གྱི་རི་མོ་བྲིས། གཟུགས་བརྙན་ནི། ཁམ་ས་ལ་བྱེད་ཅེས་པ་འདིས་སྲིད་པ་སྤྱི་སྐོང་སྣང་སྲིད་སྤྱི་མདོས་ལས་བསྟན་པ་ལྟར། སེམས་ཅན་དངོས་ཀྱི་ཚབ་ཏུ་ཤིང་དང་རུས་པ་ལ་རི་མོ་འབྲི་བའམ། ཟན་དང་ཁམ་ས་ལ། སེམས་ཅན་རི་དགས་གཡུང་དགས་ཀྱི་་གཟུགས་བཅས་ཏེ། ཡར་ལྷ་གསོལ་བ་དང་མར་འདྲེ་ལ་གླུད་གཏོང་བ་སོགས་བྱེད་པ་གསལ་བཤད་བྱས་འདུག་དྲན།
ཤུག་ཤང་དང་སྲིབ་ཤང་དང་། གསེར་སྐྱེམ་གྱི་མཆོད་ཅེས་པ་འདིས་སྐབས་འདིར་སྔོན་མ་ལྷ་འདྲེ་ལ་ཤ་ཁྲག་དམར་གྱི་མཆོད་པའི་ཚབ་ལ། བསང་དང་། འོ་མ་ཆང་སོགས་ཀྱི་མཆོད་པ་འབུལ་བ་བསྟན་འདུག་དྲན།
མི་ཤི་བ་ལ། སྐྱིད་ཀྱི་ལྷ་ལུག་དང་། རྟ་རྒོད་མ་གསོད། ཅེས་པ་འདིས་དེངས་སང་གཏད་ཡར་ཞེས་ལུག་གཏད་རྟ་གཏད་ཅེས་པ་ལུག་དང་རྟ་གཡག་སོགས་རི་མོ་བྲིས་པ་ཚེ་འདས་ལ་གཏད་སྲོལ་ཡོད་པ་འདི་རང་དུ་ངེས་སོ་དྲན།
ཆབ་ནག་སྲིད་པ་རྒྱུད་ཀྱི་བོན་བྱ་བ་གཅིག་བྱུང་། ཟེར་བ་འདིས་བོན་གཞུང་ཁག་ལས། ཆབ་ནག་སྲིད་པ་རྒྱུད་ཀྱི་བོན། ཆབ་དཀར་དྲག་པོ་སྔགས་ཀྱི་བོན། འཕན་ཡུལ་རྒྱས་པ་འབུམ་གྱི་བོན། དཔོན་གསས་མན་ངག་ལུང་གི་བོན། མཐོ་ཐོག་སྤྱི་རྒྱུག་མཛོད་ཀྱི་བོན། ཞེས་བོན་སྒོ་བཞི་མཛོད་ལྔ་ཞེས་པ་དེ་སྐབས་དེ་དུས་ནས་འབོད་སྲོལ་ཡོད་པ་བསྟན་འདུག་དྲན།
དེ་སྟོན་པའི་བཀའ་ནི་མ་ཡིན་སྐད། ཅེས་པ་དེས་ཆབ་ནག་དེ་སྤྱིར་གདོད་མའི་བོན་དང་སྒོ་བསྟུན་པའི་བོན་གཅིག་ཡིན་པའི་ཆ་ནས་དང་། སྐབས་དེར་སྟོན་པ་གཤེན་རབ་ཅེས་བྱོན་པ་བསྟན་འདུག་དྲན།
རེས་དགེ་བ་ཙུག་བྱེད། རེས་མི་དགེ་བ་ཙུག་བྱེད་ཅེས་པ་དེས་ད་ལྟའི་དགེ་བསྙེན་བོན་སྔགས་ལྟར། སྐབས་རེ་བོན་ལ་སྤྱོད་ནས་དགེ་བ་བྱེད། སྐབས་རེ་ཁྱིམ་འཁོར་བ་བཟུང་ནས་ཞིང་འབྲོག་གི་ལས་ལ་གཉེར་བའི་དོན་བསྟན་འདུག་དྲན་ལ། དགེ་བ་ཙུག་བྱེད་ཅེས་པ་དེ་ལས། ཕྱི་མའི་དོན་ལ་དགེ་བ་བྱེད་དུ་ཡོད་པ་དེ་གསལ་བཤད་བྱས་འདུག་དྲན།
དེ་ཡང་། ཉང་རལ་ཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུད་ལས། ” རྒྱལ་པོའི་(གཉའ་ཁྲི)རིམ་གྲོ་པ་ནི། བོན་པོ་ཅོ་ན་གཤེན་གྱི་ཕྱག་གར་ཚ་དང་། འཚེ་མི་གཤེན་བུ་རྒྱལ་ཚ་གཉིས་ཀྱིས་སྐུ་བསྲུངས་སོ། དེའི་སྲས་དེང་ཁྲི་བཙན་པོ། དེའི་དུས་སུ་ཞང་ཞུང་གི་གཤེན་བོན་ཀུན་འདུས་ཐེག་ཆེན་གྱིས་སྐུ་བསྲུངས་སོ། དེའི་སྲས་མུ་ཁྲི་བཙན་པོ། བོན་པོ་གཤེན་པོ་ཚེ་རྒྱལ་གྱིས་སྐུ་བསྲུངས་སོ། དེའི་སྲས་སྲིབས་ཁྲི་བཙན་པོ། ཞང་ཞུང་གཤེན་པོ་ཀུན་རིགས་རྒྱལ་པོས་སྐུ་བསྲུངས་སོ། དེའི་སྲས་ཡེ་ཤེས་ཁྲི་པོ། བོན་པོ་གཡུང་དྲུང་རྒྱལ་པོའི་སྐུ་བསྲུངས་སོ། དེའི་སྲས་གཉའ་ཁྲི་བཙན་པོ། བོན་པོ་ཀུན་རྟོགས་རྒྱལ་པོ་ཡིས་སྐུ་བསྲུངས་སོ། དེའི་སྲས་ཁྲི་པན་བཙན་པོ། བོན་པོ་མུ་ལ་ཁ་འབྲས་ཀྱིས་སྐུ་བསྲུངས་སོ། དེའི་སྲས་སྲིབས་ཁྲི་བཙན་པོ། བོན་པོ་ཞང་ཞུང་ལྷ་འོད་ཀྱིས་སྐུ་བསྲུངས་སོ། དེ་ཡན་ཆོད་བརླབས་པ་མ་ཡིན་ཏེ། གནམ་བོན་དང་གཤེད་ལྷ་འདྲེས་བསྟན་པ་ཡིན་སྐད། བཙན་པོ་དེ་བདུན་ལ་གནམ་གྱི་ཁྲི་བདུན་ཟེར་བ་ཡིན་ནོ། དེ་རྣམས་ཀྱི་དབུ་ལ་ལྷ་ཐག་ཡོད་པ་ཡིན་པས། སྲས་རྒྱལ་སར་ཚུད་པ་དང་། ཆིབས་ཁར་བྱོན་ཙ་ན། ཡབ་འོད་ཀྱི་ནམ་མཁའ་ལ་སྐུ་འཇའ་ཚོན་བཞིན་ཡལ་བར་གྱུར་རོ། དེ་ནས་སྲིབས་ཁྲིའི་སྲས་གནམ་ཕྲུ་བོ་གཞུང་བཙན་ལྷའི་སྐུ་རིང་ལ། གནམ་གྱི་(བརྡོར་)བོན་བྱུང་སྟེ། ཨུ་རྒྱན་ཡུལ་གྱི་ཚ་རོལ། ཁ་ཆེའི་ཡུལ་གྱི་ཕ་རོལ། སྟག་གཟིག་གི་བར་ན། ཡུལ་འགྱུར་སྣང་བར་སྣང་བྱ་བ་རུ། འ་ཞའི་བོན་པོ། མུ་སྟེགས་ཉི་ཚེ་བའི་སྟོན་པ། སྟོང་པ་དོན་དམ་དུ་འདོད་པ་དང་ལྟ་བ་མཐུན་པ་གཅིག་བྱུང་། དེའི་འཇིག་རྟེན་པའི་ལྷ་འདྲེ་ཀུན་གྱི་སྲོག་སྙིང་ནས་འདྲེན་ནུས་པ། མི་དང་ལྷ་སྲིན་དུ་དམངས་སྡུམ་ཤེས་པས། ཀུན་རྫོབ་ཏུ་ཐམས་ཅད་སྒོ་ང་ལས་སྐྱེས་པར་འདོད་པས། སྔ་རྟགས་དང་། ཕྱི་རྟགས་དང་། ད་ལྟ་ཇི་ལྟར་ཡིན་པ་རྣམས། ཐོལ་ཐོལ་དུ་སྨྲ་ཤེས་པ། (ལྟོ་ཁུ་ལྟོ་ནག)བྱ་བ་གཅིག་(ལྷུ་དང་རྡུམས་དུ)འབྲེལ་པ། ནམ་མཁའ་ལ་ལྷེབ་ལྷེབ་ཕུར་ནུས་པ། ལག་ཆ་ནི་སྐྱ་མོ་ཁུགས་སུ་བཅུག ལྤགས་པ་ནི། རླ་བཞི་འཕྲེང་དུ་བཀུག་ནས་(ཕུབ་པ།)མིང་དུ་ཕྱེད་རྔ་ཟེར། ཡས་རྟགས་ནི། ཤིང་དང་རུས་པ་ལ། སྔོན་དམར་གྱི་རི་མོ་བྲིས། གཟུགས་བརྙན་ནི། ཁམ་ས་ལ་བྱེད། ནམ་མཁའ་དང་རྒྱང་བུ་ནི་གཙུགས། གསོན་གྱི་ལྷ་བོན་བྱེད་ཟེར་ནས། གཡའ་རི་དང་གངས་རིའི་ལྷ་འདྲེ་ལ་ཞུང་ཤང་སྲབ་ཤང་། གསེར་སྐྱེམས་ཀྱིས་མཆོད། གཤིན་དུར་བྱེད་ཟེར་ནས། མི་ཤི་བ་ལ་མགོ་གནོན་དང་། སྐྱིད་ལྷ་ལུག་དང་། རྟ་རྒོད་མ་གསོད། མི་ནའི་གླུད་དུ་ངེས་པ་མེད་ཟེར་ནས། ར་ལུག་དང་བྱ་ཕག་དང་། ཡས་ཐག་གཏོང་ཟེར་ནས་སྲོག་ཆགས་གསོད། ཡང་ན་འཐོམ་སྟོང་ཞིང་། འགལ་དུམ་དང་འདྲེ་ཡས་སྐྱུར་བ་ཨ་ཡ་ཆབ་ནག་བྱ་བ་གཅིག་བྱུང་། དེ་རྒྱལ་པོའི་སྤྱན་དྲངས་ནས། ཆབ་ནག་སྲིད་པ་རྒྱུད་ཀྱི་བོན་བྱ་བ་གཅིག་བྱུང་། བོད་ཡུལ་དུ་གྱེར་བོན་ལ་སྔ་བ་དེ་ཡིན་ནོ། དེ་སྟོན་པའི་བཀའ་ནི་མ་ཡིན་སྐད། རེས་དགེ་བ་ཙུག་བྱེད། རེས་མི་དགེ་བ་ཙུག་བྱེད། ” ཞེས་དང་།
ཡང་དེ་ལས། ” བོད་ཀྱི་ཡི་གེ་ཡང་ཁྲི་སོ་བུད་བཙན་པོའི་རིང་ལ་བྱུང་བར་འདོད་པ་ཡོད་དོ། ། ” ཞེས་པ་འདིས་ཁྲི་སོ་བུད་བཙན་པོ་ཞེས་པ་ལོ་རྒྱུས་འགའ་ཤས་ནས་གནམ་གྱི་ཁྲི་བདུན་གྲས་སོ་ཁྲི་བཙན་པོ་འམ། ཁྲི་སོ་བཙན་པོའི་རིང་ལ་བོད་ཀྱི་ཡི་གེ་བྱུང་བར། བཤད་སྲོལ་ཡོད་པར་བསྟན་འདུག་དྲན། ཡང་དེ་ལས། ” དེའི་སྲས་ཁྲི་ཐོག་རྗེ་བཙན་ཡན་ཆོད་དུ། བོད་དུ་སངས་རྒྱས་ཀྱི་བསྟན་པ་མེད་དོ། དཀོན་མཆོག་གསུམ་གྱི་སྒྲ་མི་གྲགས་པས་ན། ” ཞེས་པ། དེས་ཤག་ཐུབ་ཀྱི་སངས་རྒྱས་ཆོས་ལུགས་དེའི་ཡན་ཆོད་དུ་བོད་ལ་མ་དར་བསྟན་ལ། དཀོན་མཆོག་གསུམ་གྱི་སྒྲ་མི་གྲགས་པ་ཞེས་པ་ནི། བོན་ལུགས་སུ་དཀོན་མཆོག་གསུམ་དང་། སྐྱབས་གནས་ཡུལ་མཆོག་གནས་བཞི་ཞེས་པ་ཡོད་ཀྱང་། བན་ལུགས་ཀྱི་སངས་རྒྱས་ཆོས་དགེ་འདུན་ཟེར་སྲོལ་མེད་པའི་ན་དེ་སྐད་བསྟན་འདུག་དྲན།
ཡང་དེ་ལས། ” རྒྱལ་པོ་དེའི་སྲས་གནམ་རི་སྲོང་བཙན་ནོ། དེ་ལ་བོན་པོ་ཤེས་རབ་ལྡེམས་པས། བོན་གསང་བ་སྡེ་བཞི་འམ། ལྔ་རྩལ་ལོ། ། ” ཞེས་པ་དེས་བོན་པོ་དེས་རྒྱལ་པོ་གནམ་རི་སྲོང་བཙན་ལ། བོན་སྒོ་བཞི་མཛོད་ལྔ་གནང་བའི་དོན་བསྟན་འདུག་དྲན། ད་དུང་བུ་སྟོན་རིན་ཆེན་གྲུབ་(༡༢༩༠ ལོར་འཁྲུངས།) ཀྱིས་མཛད་པའི་བུ་སྟོན་ཆོས་འབྱུང་ལས། (གཉའ་ཁྲིའི་སྐབས་སུ།) ” སྐུ་མཁར་ཡུམ་བུ་བླ་སྒང་བརྩིགས། མཚོ་མི་གཤེན་གྱི་དམུ་རྒྱལ་གྱིས་བོན་བསྒྱུར་ཟེར། སུམ་པའི་བོན་པོ་ཨ་ཡོང་རྒྱལ་བ་བཏུལ་ལོ། ། ” ཞེས་མཆན་སྣང་། ཡང་དེ་ལས། ” རྒྱལ་པོ་དེས་སྲོང་བཙན་གྱིས། ལྷོ་ནས་གློ་དང་མོན། ནུབ་ནས་ཞང་ཞུང་། བྱང་ནས་ཧོར། ཤར་རྩ་མི་ཤིང་མི་རྣམས་མངའ་འོག་ཏུ་ཆུག་གོ་དགུང་ལོ་བརྒྱད་ཅུ་གྱ་གཉིས་ཤིང་མོ་བྱ་ལ་འདས་སོ། །” ཡང་གནམ་གྱི་ཁྲི་བདུན་ཀྱི་(བང་སོ་གནམ་ལ་བཏབས། ལུས་འཇའ་ལྟར་ཡལ་ཟེར།) ཡང་། ” ལྷ་ཐོ་ཐོ་རི་གཉན་བཙན་སྐབས། དམ་པའི་ཆོས་ཀྱི་དབུ་བརྙེས། དེ་ཡན་ཆད་ནི། ཆབ་སྲིད་བོན་གྱི་བསྐྱངས་སོ། ། ” ཞེས་འབྱུང་ལ།
ཡང་དེ་ལས། ” གནམ་རི་སྲོང་བཙན་སྐབས་སུ། རྒྱ་ནག་ནས་རྩིས་དང་སྨན་བྱུང་། ” ཞེས་བྱུང་། ཡང་རྒྱ་བོད་ཡིག་ཚང་ཆེན་མོ་ལས། ” གནམ་གྱི་ཁྲི་བདུན་ཟེར། དེ་ཡན་ལ་འོད་ཀྱི་ལྷ་ཐག་ཡོད་པས་སྲས་ཀྱི་ཆིབས་ཁ་ཐུབ་པ་དང་ཡབ་འོད་ཀྱི་ནམ་མཁའ་ལ་བྱོན་པས། ལྷ་ལུས་རོ་མེད་འཇའ་ལྟར་ཡལ་ཅེས་སོ། ། ” ཞེས་དང་། ཡང་གྲི་གུམ་བཙན་པོའི་རིང་ལ། ” རྒྱལ་པོ་དེའི་རིང་ལ། མུ་སྟེགས་ཤིང་གྲོས་པ་དང་། སྲོག་ཟན་པ་དེག་སྐད་པ་བྱ་བ་གསུམ་བྱུང་བ་། མཆོད་གནས་བཅོལ་ནས་རྒྱལ་སྲིད་ཀྱང་ཉམས་ཞིང་བོད་མྱ་ངན་མནོན་མོ་བྱེད་པ་དང་། བྱིས་པའི་རིགས་ཀྱི་དགེ་རྩ་མི་ཐོབ་ཟེར་བ་འདི་དེ་པའི་ལྟ་སྤྱོད་རྒྱུན་འཇགས་པར་བྱེད་དོ། ། ” ཞེས་པ་དེས་མི་ཆེ་བ་འཆི་དུས་དགེ་རྩ་དགོས་པ་ཞོར་ལ་བསྟན་འདུག་དྲན།
ཡང་དེར་ལས། ” ཡབ་གྲི་གུམ་བཙན་པོའི་རིང་ལ། ཞང་ཞུང་དང་བྲུ་ཞྭའི་བོན་པོས་གཤིན་གྱི་འདུར་བོན་བྱུང་ངོ། སྲས་སྤུ་ལྡེ་གུང་རྒྱལ་གྱི་རིང་ལ། སྒྲུང་དང་ལྡེབས་བྱུང་ཞིང་། གནམ་བོན་གཤེན་པོ་ཆེ་བྱ་བ་བྱུང་། ། ” ཞེས་སོགས་བོན་གྱི་ལོ་རྒྱུས་ཁག་ལས་གསལ་བ་ལྟར། བོན་གནམ་གྱི་ཁྲི་བདུན་རིང་ལ་བོད་དུ་དར་ཞིང་གྲི་གུམ་སྐབས་ནུབ། སྤུ་ལྡེའི་སྐབས་དར་བ་བཤད་པ་སོགས་དང་འདྲ་བར་སྣང་ངོ་། །
ད་དུང་ས་སྐྱ་པ་བསོད་ནམ་རྒྱལ་མཚན་(༡༣༡༢ ལོར་འཁྲུངས།) གྱིས་བརྩམས་པའི་རྒྱལ་རབས་གསལ་བའི་མེ་ལོང་། མི་རིགས་དཔེ་སྐྲུན་ཁང་གི་ ༡༩༨༡ ལོའི་དཔར་མ་ལས། གྲི་གུམ་དང་སྤུ་ལྡེའི་དུས་སུ་གཡུང་དྲུང་གི་བོན་དར་བ་དང་། བོན་དེ་ཡང་སྟོན་པ་གཤེན་རབ་མི་བོ་བྱ་བ་སྟག་གཟིག་འོལ་མོའི་ལུང་རིངས་སུ། སྐུ་འཁྲུངས་ཁམས་ཆེན་བརྒྱད་ལ་སོགས་བོན་ཆོས་ཐམས་ཅད། ཞངཞུང་ཡུལ་ནས་བསྒྱུར་བ་དང་བོན་དེ་ལ་ཐེག་པ་དགུ་རུ་དབྱེ་སྲོལ་ཡོད་པ་སོགས་བསྟན་འདུག་སྟེ།
དེ་ཉིད་ལས། ” ནམ་མཁའ་ནས་སྒྲ་བྱུང་སྟེ། ཁྱོད་ཀྱི་བུ་དེ་ཀུན་ལས་རྒྱལ་བར་འགྱུར་རོ། བུ་དེ་ཀུན་ལས་རྒྱལ་ཟེར་ཀྱང་སྤུ་དེ་གུང་རྒྱལ་དུ་གྲགས་སོ། རྒྱལ་པོ་འདིས་རྒྱལ་ས་བཟུང་སྟེ། བོན་ནི་རུ་ལ་སྐྱེས་ཀྱིས་བྱས་སོ། རྒྱལ་བློན་འདི་གཉིས་ཀྱི་དུས་སུ། གཡུང་དྲུང་གི་བོན་བྱུང་སྟེ། སྟོན་པ་གཤེན་རབ་མི་བོ་བྱ་བ་སྟག་གཟིག་འོལ་མོའི་ལུང་རིངས་སུ་སྐུ་འཁྲུངས། ཁམས་ཆེན་པོ་བརྒྱད་ལ་སོགས་པ་བོན་པོའི་ཆོས་ཐམས་ཅད། ཞང་ཞུང་གི་ཡུལ་ནས་བསྒྱུར་ཏེ། དར་ཞིང་རྒྱས་པར་མཛད། བོན་ལ་རིགས་དགུ་རུ་ཕྱེ་སྟེ། རྒྱུའི་བོན་ལ་རིགས་བཞི། འབྲས་བུའི་བོན་ལ་རིགས་ལྔའོ། འབྲས་བུའི་བོན་རིགས་ལྔ་ནི། གཡུང་དྲུང་ཐེག་པ་བླ་ན་མེད་པ་ལ་ཞུགས་པ་སྟེ། བདེ་འགྲོ་མཐོ་རིས་ཀྱི་ལུས་ཐོབ་པར་འདོད་དོ། རྒྱུའི་བོན་པོ་རིགས་བཞི་ནི། སྣང་གཤེན་བལ་ཐོད་ཅན། འཕྲུལ་གཤེན་བལ་ཚོན་ཅན། ཕྱ་གཤེན་ཇུ་ཐིག་ཅན། དུར་གཤེན་མཚོན་ཆ་ཅན་ནོ། །དེ་ལ་སྣང་གཤེན་བལ་ཐོད་ཅན་གྱིས་ཕྱ་དང་གཡང་འགུག །ལྷ་དང་སྨན་གསོལ། དགེ་ལེགས་དང་དཔལ་བསྐྱེད་ནས་མི་ནོར་རྒྱས་པར་བྱེད། འཕྲུལ་གཤེན་བལ་ཚོན་ཅན་གྱིས་མདོས་དང་ཡས་གཏོང་། སྲིད་དང་རྟེན་འཛུགས། འཕྲལ་ཕུགས་ཀྱི་འགལ་རྐྱེན་ཐམས་ཅད་སེལ་བར་བྱེད་དོ། ཕྱ་གཤེན་ཇུ་ཐིག་ཅན་གྱིས། ལེགས་ཉེས་ཀྱི་ལམ་སྟོན། ཡིན་མིན་གྱི་ཐེ་ཚོམ་སེལ། ཟག་བཅས་ཀྱི་མངོན་ཤེས་འཆད་པར་བྱེད་དོ། དུས་གཤེན་མཚོན་ཆ་ཅན་གྱིས་གསོན་གྱི་བགེགས་སེལ། ཤིན་གྱི་དུར་འདེབས། ཆུང་གི་སྲི་གནོན། གནམ་གྱི་རྒྱུ་སྐར་ལྟ། སའི་འདྲེ་བཏུལ་བ་ཡིན་ནོ། ཐམས་ཅད་རྔ་གཤང་གི་སྒྲ་འཁྲོལ་བ་སྟེ། ཆབ་སྲིད་ནི་སྒྲུང་སྟེ་ལྡེའུ་བསྒྱུར་རོ། ། ” ཞེས་དང་། ཁྲི་སྲོང་སྐབས་སུ། དེ་ལས། ” མ་ཞང་སྟོད་ལུང་བྲང་ཕུ་རུ་གསོན་པོར་བང་སོང་བཅུག་སྟག་ར་ཀླུ་གོང་བྱང་ལ་བཅུག་གོ ། ” ཞེས་དང་། ཡང་དེ་ལས། ” བོན་གྱི་ཆོས་ཐམས་ཅད་་བྲག་དམར་སོགས་པར་གཏེར་དུ་སྦས་སོ། ལ་ལ་ཆུ་ལ་བསྐྱུར། འཕྲལ་རྐྱེན་བཟློག་པ་ཙམ་མིན་པ་མ་གནང་ངོ་། ། ” ཞེས་པ་འདིས་བོན་གཞུང་ཡང་དག་པ་མང་དག་ཅིག་ཆུ་ལ་བསྐུར། ཁ་ཅིག་གཏེར་དུ་སྦས་པར་བསྟན་འདུག་གོ
ཡང་བཀའ་ཐང་སྡེ་ལྔའི་བློན་པོ་བཀའི་ཐང་ཡིག་ལས། བོན་གཏན་ལ་བབ་པའི་སྐབས། ” བོན་རྩིས་སྨན་ཆོས་གཏན་ལ་ཕབ་ཚུལ་དང ༔ ཞེས་པས ༔ བོན་རྣམས་ཇི་ལྟར་གཏན་ལ་ཕབ་པ་ནི ༔ སེམས་ཅན་ངོ་བོ་སྒྲིབ་པ་བཅུ་སྒྲིབ་ཅན ༔ ངེས་ཚིག་བློ་ཡི་དྲི་མ་སྤང་བླང་ཅན ༔ དབྱེ་བ་སེམས་ཅན་རིགས་བྱེད་ལྔའམ་དྲུག༔ གཟུགས་མེད་ཡིད་བཅས་ཐེར་ཟུག་སེམས་ཅན་དང༔ འཁོར་བར་རྒྱུན་དུ་ཞུགས་པའི་སེམས་ཅན་དང༔ སྐྱེ་བ་རྣམ་པ་བཞི་ལྡན་སེམས་ཅན་དང༔ ཡང་ཡང་བར་སྲིད་མ་ཡི་སེམས་ཅན་དང༔ བེམ་སེམས་མ་མཚུངས་རྟག་པའི་སེམས་ཅན་ནོ༔ མི་སོགས་སེམས་ཅན་སྐྱེ་འགུལ་རྟོགས་མ་ལངས༔ སྲིད་པའི་ཁྲི་རྒྱལ་ཁུགས་ཀྱི་ཐུགས༔ སྲིད་པའི་ཕྱི་མོ་མིང་དགུ་སྲིང་དགུ་གཉིས༔ དུས་ཚོད་དེ་ཙམ་ཚེ་ལོ་ཁྲི་པའི་དུས༔ དེ་ནས་མ་སྲིད་དགུ་སྲིད་མ་བྱུང་དགུ་བྱུང་ངོ༔ སྟོན་པ་གཤེན་རབས་མི་བོ་ནི༔ དེ་ནས་འོག་མིན་ཕོ་བྲང་གནས་ནས་ནི༔ འགྲོ་བ་སེམས་ཅན་དོན་ལ་བྱོན་ཚུལ་ཏེ༔ འོད་ཟེར་ཁ་དོག་སྣ་ལྔ་ཅིར་ཡང་སྣང་བར་སྤྲུལ༔ འོད་ཟེར་རབ་ཏུ་སྤྲོས་པས་འཇིག་རྟེན་ཁམས་རྣམས་ཁྱབ༔ དེ་ནས་ཤིང་ཤོལ་སྡོང་གི་ཁ་ལ་བྱོན༔ འདབ་ཆགས་རྒྱལ་པོ་གཡུ་བྱ་ཁུ་བྱུག་ནི༔ སྐུ་མདོག་བཻཌཱུརྱ་མཐིང་ཁའི་མདོག་ཆགས་པས༔ ཐམས་ཅད་ཟིལ་གྱིས་ནོན་པ་བྱའི་རྒྱལ་པོ༔ གསུང་སྙན་ཁམས་གསུམ་སེམས་ཅན་སྤྲོ་བ་བསྐྱེད༔ རིགས་གསལ་འཁོར་འདས་བྱེ་བྲག་མི་སྒྲིབ་པ༔ ཤེས་རབ་བྱམས་མ་གནང་གྱི་གུང་རྒྱལ་གྱི༔ སྤྱི་བོའི་གཙུག་ཏུ་བབས་ནས་གཤོག་པ་བརྡབས༔ ལན་གསུམ་སྤྲུགས་པས་བྱ་དེའི་གསང་བ་ནས༔ འོད་དཀར་འཚེར་དང་དམར་ལ་དྭངས་པ་གཉིས༔ ཡུམ་གྱི་སྤྱི་བོའི་གཙུག་ནས་མར་ལ་ཐིམ༔ ཡུམ་གྱི་ལྷུམས་ནས་མཐོན་ཏེ་གསུང་སྙན་བསྒྲགས༔ འདི་ནི་གཟིགས་སྟངས་བདུན་གཟིགས་བདུན་གཟིགས་ནས་གཤེགས༔ གཟིགས་སྟངས་རྣམ་པ་བཞི་ལ་གཟིགས་ནས་བྱོན༔ ས་གནས་གང་ལ་གཟིགས་ནས་བྱོན་པ་དང༔ ཡབ་ཡུམ་གང་ལ་གཟིགས་ནས་བྱོན་པ་དང༔ བསྟན་པ་གང་ལ་གཟིགས་ནས་བྱོན་པ་དང༔ ཞིང་ས་གང་ལ་གཟིགས་ནས་བྱོན་པའོ༔ དང་པོ་ཁམས་གསུམ་ས་དགུར་གཟིགས་ནས་བྱོན༔ གཉིས་པ་ཚལ་ཆེན་པོ་གཡུ་ཚལ་དུ་བྱོན༔ གསུམ་པ་ལས་དག་རིགས་བཙུན་པ་ལ་དགོངས༔ བཞི་པ་རིགས་དྲུག་འཛམ་གླིང་མི་ལ་དགོངས༔ བོན་རྒྱ་མཚོའི་མཆིང་རྣམ་པས་ཀྱང་གཏིང་རིང༔ བོན་གྱི་སྒོ་མོ་བརྒྱད་ཁྲི་བཞི་སྟོང་དང༔ བོན་གྱི་མཛོད་མིག་སུམ་བརྒྱ་དྲུག་ཅུར་བསྡུ༔ དེ་ལ་རྒྱུའི་བོན་བཞི༔ འབྲས་བུའི་བཞི༔ ཆུ་བོ་བཞི་དང་ཆུ་བྲན་བཞི་སྟེ་བརྒྱད༔ དགོངས་པ་ལ་འཇུག་ལས་ཀ་རྣམ་པ་གསུམ༔ ཐེག་དགུ་གང་གི་སྒོ་ནས་འཇུག་ཀྱང་རུང༔ ལུས་ཀྱི་ལས་སུ་ཕྱག་རྒྱ་དཀའ་བ་བསླབ༔ ངག་གི་ལས་སུ་སྙིང་པོ་དཀའ་བ་བསླབ༔ ཡིད་ཀྱི་ལས་སུ་ཏིང་འཛིན་དཀའ་བ་བསླབ༔ ཏིང་ངེ་འཛིན་ལ་ཡན་ལག་འབུམ་དུ་བཤད༔ དེ་ལས་བསྡུས་པས་བརྒྱད་ཅུ་རྩ་གཉིས་སོ༔ དེ་ལས་བསྡུས་པས་བཅུ་དྲུག་བཤད༔ དེ་ལས་བསྡུས་པས་ལྔའོ༔ དེ་ལ་བོན་གྱི་ཐེག་པ་རིམ་དགུའམ་བཅུ༔ ཕྱྭ་གཤེན་ཐེག་པ་༔ སྣང་གཤེན་ཐེག་པ༔ འཕྲུལ་གཤེན་ཐེག་པ༔ སྲིད་གཤེན་ཐེག་པ༔ དགེ་གཤེན་ཐེག་པ༔ གཤེན་གྱི་དྲང་སྲོང་ཐེག་པ༔ གཤེན་གྱི་ཨ་དཀར་ཐེག་པ༔ ཡེ་གཤེན་ཐེག་པ༔ ཁྱད་པར་ཆེན་པོའོ༔ མ་ཁུ་བའོ༔ ཕྱྭ་གཤེན་འཇུག་སྒོ་ལྟོ་རིགས་སུམ་བརྒྱ་དྲུག་ཅུ་དང༔དཔྱད་རིགས་བརྒྱད་ཁྲི་བཞི་སྟོང་བཞི་སྟོང་འཇུག་པའི་སྒོ༔ སྣང་གཤེན་གྱེར་སྒོ་བཞི་ནས་འཇུག༔ སྐད་ཀྱི་ལྕོང་དགུ་གར་བབས་བཙན་པོ་གསོལ༔ འཕྲུལ་གཤེན་རྫུ་འཕྲུལ་ཆེན་པོ་བཅུ་གསུམ་དང༔ ཐབས་ཆེན་དྲུག་གིས་སྦས་གསས་རྔམ་སྒོམ་པ༔ སྲིད་གཤེན་ཤི་ཐབས་སུམ་བརྒྱ་དྲུག་ཅུ་དང༔ འདུར་གོ་ཆེན་པོ་བཞི་ནི་རྨ་བོ་ལྷ༔ དགེ་གཤེན་དགའ་བ་བཞི་དང་དག་པ་གཉིས༔ གཉེན་པོ་གསུམ་ཏེ་ཀུན་ཤེས་འཕྲུལ་རྒྱལ་པོ༔ དྲང་སྲོང་སྦད་པས་བཅུ་དང་མཚོན་པ་གཉིས༔ སྦྱངས་པ་གཉིས་དང་སྒྲུབ་གསུམ་གཡུང་དྲུང་ཚེ༔ ཨ་དཀར་སྒྲུབ་པའི་ཡན་ལག་བཅོ་བརྒྱད་དང༔ གཉན་པོའི་སྒོ་དགུ་འགིང་ལས་ཀྱི་ལྷ༔ ཡེ་གཤེན་འཇུག་པ་རྣམ་པ་བཞི་དང་ནི༔ ཏིང་འཛིན་ཡན་ལག་དྲུག་ཅུ་རྟགས་བཅུ་དྲུག༔ ཁྱད་པར་ཆེན་པོ་ལྷ་གསུམ་དོན་དམ་གཅིག༔ རྩི་ཐོག་མ་ཁུ་བ་ཡི་གདུལ་དགུ་འཇུག༔ ཐེག་བདུན་མང་པོར་ཡེ་གཤེན་ཐེག་པར་ཞུགས༔ རྒྱལ་ལྡོང་གི་སྐད་དུ་ཨི་ཡང་ཞེས༔ ཞང་ཞུང་དམར་སྐད་ཨུ་ཡུ་ཨག་ཐམ་ཞེས༔ སྤུར་རྒྱལ་བོད་སྐད་གསང་ངོ་ཁ་ཐམ་ཞེས༔ བོན་གནམ་བབ་རྒྱུ་འབྲས་མི་བསླུ་ཞེས༔ སྟོན་པ་འཆི་མེད་གཙུག་ཕུད་ཀྱིས༔ ཁུ་བྱུག་དགུ་འམ་ཉི་ཤུ་བདུན་དུ་དབྱེ༔ གཤེན་ལྷ་འོད་དཀར་དྲན་པའི་རྒྱ་རུ་ཆེ༔ དེ་ནས་བོན་གྱི་འསྟན་པ་བཙུགས་ཚུལ་ནི༔ ཕྱྭ་གཤེན་མོ་ལྷའི་རྒྱལ་པོ་སྐྱེས་བུ་རིར༔ ཏ་ཁུ་སྤྱིད་མིང་སྐེ་ཡི་བསྟན་པ་བཙུགས༔ སྣང་གཤེན་གྱེར་སྒྲོག་གར་གསས་བཙན་པོའི་ལྷ༔ མི་བོན་ལྷ་བོན་རྒྱལ་ཁྲིམས་སྣར་བས་བཙུགས༔ འཕྲུལ་གཤེན་བསྟན་པ་སྦས་གསས་རྔམ་པས་བཙུགས༔ སྲིད་གཤེན་བསྟན་པ་འདུར་གསས་སྦ་པོས་བཙུགས༔ དགེ་གཤེན་ཡེ་མཁྱེན་འཕྲུལ་རྒྱམ་བཙུགས༔ དྲང་སྲོང་འདུལ་ཁྲིམས་སྒྲོག་པའི་བསྟན་པ་ནི༔ ཐེག་དྲུག་གཡུང་དྲུང་ཚེ་ཡི་རྒྱལ་པོ་བཙུགས༔ ཨ་དཀར་བསྟན་པ་གསང་བ་འདུས་པས་བཙུགས༔ ཡེ་གཤེན་བསྟན་པ་གཡུང་དྲུང་ཡེ་དབང་རྒྱལ་པོས་བཙུགས༔ ཐེག་དགུ་ཁྱད་པར་ཆེན་པོ་སེམས་ཀྱི་བོན༔ གཤེན་པོ་ཚད་མེད་འོད་ལྡན་བསྟན་པ་བཙུགས༔ མ་གུ་གཤེན་པོ་ཚད་མེད་འོད་ལྡན་གྱིས༔ ནམ་མཁའི་དབྱིངས་སུ་དཀའ་བ་སྤྱོད་ཅིང་སྒོམ༔ ཡབ་ཡུམ་འཁོར་བཅས་ཕུང་པོ་ལྷག་མེད་སོང༔ དེ་ནས་བོན་པོ་འཕྲུལ་གཤེན་སྣང་ལྡན་གྱིས༔ རི་རབ་ཟོམ་ལ་དཀའ་བ་སྤྱོད་པཅིང་སྒོམ༔ ཡབ་ཡུམ་འཁོར་བཅས་ཕུང་པོ་ལྷག་མེད་སོང༔ རྒྱལ་པོ་གྲི་གུམ་བཙན་པོ་རིང་ལ་ནུབ༔ རྒྱལ་པོའི་ཆབ་སྲིད་དེ་ནས་ཉམས་པ་ལགས༔ རྒྱ་བོད་གཉིས་ཀྱི་སོ་མཚམས་ན༔ ལྷོ་རི་ལ་སྤད་བྱ་བའི་རི༔ མོན་གྲ་ཧེ་ད་བྱ་བ་ཡོད་༔ ཤིང་མུ་ལེ་གྲུབ་ཤིང་སྡོང་པོ་ནི༔ འདོམ་པ་བཅུ་དྲུག་བ་གཅིག་ཡོད༔ དེ་ལ་ཁུ་བྱུག་སྟོན་འབྲིང་གི༔ ཚེས་གསུམ་ནམ་ལངས་སྐད་འདོན་ནོ༔ བོན་གྱི་བློན་པོ་ཡི་སྟག་མ་ཧཱ༔ བོན་བློན་མ་ཧཱ་ཁྲ་མི༔ བྱ་རྒྱལ་རིག་པའི་ཁུ་བྱུག་དེ༔ ལྷ་རི་སྤོ་མཐོན་ཤེལ་གྱི་རྡོ་རིང་ཁར༔ དབྱར་ཟླ་ར་བའི་ཚེས་བཅུ་དྲུག་ལ་བབས༔ བོན་གཏན་ལ་ཕབ་པའི་སྐབས་ཏེ་ཉེར་གཉིས་པའོ༔ ཐྲཐཉྲརྦྱ། རྦྱ། ༔ ༔ཞེས་གསུངས་སོ། ། ” ཞེས་པ་འདིས་སྟོན་པ་གཤེན་རབ་བྱོན་པ་དང་དེས་གཡུང་དྲུང་གི་བོན་ཐེག་པ་དགུ་བསྟན་པ། དེ་སྤྱད་ཅིང་ཉམས་སུ་བླངས་པ་ལ་རྟེན་ནས། ཕུང་པོ་འཇའ་ལུས་སུ་དེངས་པའི་ཚུལ་སོགས་བསྟན་འདུག་དྲན་ལ་དེའི་ནང་གཡུང་དྲུང་བོན་ཐེག་པ་རིམ་དགུ་དར་ཡོད་པ་གསལ་བས། ཐེག་པ་རེ་རེ་ལ་ལྟ་སྒོམ་སྤྱོད་འབྲས་དམ་ཚིག་སོགས་ཀྱི་གཞུང་ལུགས་ཆ་ཚང་པ་རེ་རེ་ཡོད་པར་མ་ཚད། དེ་དག་ལས་འབྲས་བུའི་བོན་ཞེས་པ་ནི། མདོ་སྔགས་སེམས་གསུམ། གཙོ་བོར་བསྟན་ཡོད་ལ། མདོ་སྔགས་སེམས་གསུམ་ལ། གཞི་ལམ་འབྲས་གསུམ་གྱི་རྣམ་བཞག་ཆ་ཚང་བ་བཞུགས་ཡོད་པ་གཞུང་དེ་ཚོར་བརྟགས་དཔྱད་རེ་མཛོད་དང་མཁྱེན་ངེས་རེད།
བན་དེའི་མཁས་པ་འགས། རྡོ་རྗེ་གླིང་པའི་བཀའ་ཐང་གནམ་ལྕགས་མ་ལས། ” བོན་དང་ཆོས་གཉིས་བོན་སྔ་བས༔ ཆོས་ཀྱི་འབྱུང་ཁུངས་བོན་ལ་ཐུག༔ ཆོས་པས་བོན་གཤེ་དམ་ཚིག་ཉམས༔ རྐྱེན་དེས་རང་བསྟན་རང་གིས་བཤིགས༔ ཞེས་དང་། བོན་གྱིས་ཆོས་ལ་ངན་སྨྲ་བྱས༔ ཉེན་སྐྱོན་དེ་ཡིས་གདུལ་ཞིང་ཆུང༔ ” ཞེས་དང་། ཡང་གུ་རུ་སངས་རྒྱས་གླིང་པས་པུ་རི་ཕུག་མོ་ཆེའི་གཏེར་མ། པད་མ་བཀའ་ཐང་ངམ། ཨོ་རྒྱན་རྣམ་ཐར་རྒྱས་པ། གསེར་གྱི་ཕྲིང་བ་ཞེས་པ་ལས། ” བི་མ་ལ་མི་ཏྲ་དང་། དྲན་པ་ནམ་མཁའ་གཉིས་སོགས། བོན་པོ་རེ་དང་། པན་ཏི་ཏ་རེ་སྤྲད་ནས། ཆོས་ཐེག་པ་རིམ་པ་དགུ་དང་། བོན་ཐེག་པ་རིམ་པ་དགུ་དགག་རེས་བྱེད་ཅིང་རྩོད་པ་བྱེད་དུ་བཅུག” ཅེས་དང་།
ཡང་བདེ་བའི་རྡོ་རྗེའི་གཏེར་མ། པད་མའི་རྣམ་ཐར་དྲི་མེད་ཤེལ་གྱི་བུམ་བཟང་། ཞེས་པ་ལས། ” དེ་ཚེ་ཨོ་རྒྱན་ཆེན་པོའི་ཞལ་ན་རེ། རྩོད་པའི་ཐོག་མ་ཤག་གིས་སྣ་དྲངས་ཏེ། གྲུབ་པའི་ལག་རྗེས་ངེས་པའི་ཚིག་གིས་བསྡུད། གསུངས་པས་ཤགས་བཏང་བོན་རྣམས་རྒྱལ་ཁ་ཐོབ། བོན་བློན་རྣམས་ཀྱིས་དར་ཕྱར་དུང་འབུད་དེ། བསྭོ་སྒྲ་ཐེངས་གསུམ་དགའ་བ་ཚད་མེད་ཐོབ། ” ཅེས་དང་།
ཡང་ཨོ་རྒྱན་རྣམ་ཐར་རྒྱས་པ། གསེར་གྱི་ཕྲིང་བ་ཞེས་པ་ལས། ” བོན་དཔེ་ཐམས་ཅད་མེ་ལ་བསྲེགས། ལ་ལ་མཆོད་རྟེན་ནག་པོའི་སར་མནན་ནས་བཞག” ཅེས་དང་། ཡང་དེ་ལས། ” ལྷ་གཡང་སྐོར་གསུམ་མ་གཏོགས་པའི། བོན་ལུགས་སྡིག་དང་འདྲེས་མ་ཐམས་ཅད་བསྣུབས། ” ཅེས་དང་། ཡང་དེ་ལས། “བོད་བློན་རྣམས་ཀྱིས་བོན་པོ་རྣམས། གཙང་སྟོད་བྱེ་མའི་གཡུང་དྲུང་སར་སྐྱེལ་ཐུང་བྱས་ཏེ། གོར་ཁའི་ཡུལ་དང་སོག་པོ་སྤྲེ་སླག་ཅན་གྱི་ཡུལ་རྣམས་སུ་སྤྱུགས་སོ། ། ” ཞེས་དང་། ཡང་དེ་ལས། ” དེའི་དུས་སུ་བོན་པོ་ཚོས་ལྐོག་ཏུ་བོན་དཔེ་མང་པོ་སྐུངས་ནས་བོན་པོ་རྣམས་ཀྱིས། བོན་དར་བ་མཐའ་ནས་དར་བར་གྱུར་ཅིག ཆོས་ནུབ་པ་དབུས་ནས་ནུབ་པར་གྱུར་ཅིག ཅེས་དམོད་པ་དོར་རོ། ། ” ཞེས་དང་།
ཡང་པད་མ་བཛ་ཅན། པད་འབྱུང་རྣམ་ཐར་ཡིད་ཀྱི་མུན་སེལ་ཞེས་པ་ལས། ” དེར་བོན་བསྣུབས། གཤེན་དྲན་པ་ནམ་མཁའ་ལ་སོགས་པ། བོན་སྟོན་ཐམས་ཅད་མཐའ་ལ་སྤྱུགས། འཇིག་རྟེན་འཕྲལ་རྐྱེན་བཟློག་པའི་བོན་རྣམས་བཞག གཞན་ཐེག་པ་དགུའི་དཔེ་རྣམས་ས་ལ་སྦས། དེ་ནས་བོན་སྟོན་རྣམས་ཀྱིས། བོན་གྱི་དཔེ་རྣམས་གཏེར་དུ་སྦས། དུས་ལན་གཅིག་ཙམ་ན་ལས་འཕྲོ་དང་སྐལ་བར་ལྡན་པ་བློ་ལ་ཡེ་ཤེས་ཀྱི་མེ་འབར་བ། དམ་ཚིག་སྲུང་ཐུབ་པ། ལྕེ་རྣོ་ལ་རྐན་དྲག་ཅིག་གི་རྙེད་པར་ཤོག རྙེད་ནས་སེམས་ཅན་གྱི་དོན་བྱེད་པར་ཤོག བོན་དར་མཐའ་ནས་དར་བར་ཤོག ཆོས་ནུབ་དབུས་ནས་ནུབ་པར་ཤོག ཅེས་སོགས་སྨོན་ལམ་བཏབ་ནས། རྒྱལ་པོ་ལ་གཏེར་དུ་སྦ་བར་ཞུས་པས་གནང་སྟེ། བླ་ཆེན་ཁོད་སྤུང་གིས་བསམ་ཡས་དབུ་རྩེ་བསྐོར་ཁང་དང་། བྱང་མི་མེད་བྲག་ཕུག་ཏུ་སྦས། ” ཞེས་དང་། ཡང་དེ་ལས། ” དེ་ལྟར་དེང་སང་བོན་དར་བ་རྣམས་ནི། གཏེར་མ་ཁོ་ན་ཡིན་ལ། རྒྱུའི་བོན་བཞི། འབྲས་བུའི་བོན་བཞི། ཁྱད་པར་བླ་ན་མེད་པའི་ཐེག་པ་དང་དགུར་དབྱེ་སྐད་དོ། ། ” ཞེས་དང་།
ཡང་བདེ་བའི་རྡོ་རྗེའི་གཏེར་མ། པད་མའི་རྣམ་ཐར་དྲི་མེད་ཤེལ་གྱི་བུམ་བཟང་། ཞེས་པ་ལས། ” དེ་ལ་ཆོས་རྒྱལ་ཆེན་པོའི་ཞལ་ན་རེ། གཡུང་དྲུང་བོན་ནི་ཕ་མྱེས་རྒྱུད་པའི་ལྷ། ” ཞེས་དང་། ཡང་དེ་ལས། ” བོན་རྣམས་ཆོས་དང་མཐུན་རྣམས་པདྨའི་བཀས། ནང་པའི་གྲལ་ཚུད་བན་བོན་ཁྱད་མེད་བྱས། ཆོས་མིན་བོན་ལོག་ཐམས་ཅད་ས་མཐར་སྤྱུགས། ” ཞེས་དང་།
ཡང་འཆི་མེད་བསྟན་གཉིས་གཡུང་དྲུང་གླིང་པས་གཏེར་མ། པད་མའི་རྣམ་ཐར་གྲངས་བཅུ་གཉིས་བདག་ཅན། དྲི་མ་མེད་པའི་རྒྱན། ཞེས་པ་དང་། ཡེ་ཤེས་མཚོ་རྒྱལ་རྣམ་ཐར། བེེ་རོ་ཙ་ནའི་རྣམ་ཐར། མཚོ་རྒྱལ་དང་བེེ་རོ་ཙ་ནས་མཛད་པ་ལས། ” བེ་རོ་ཙ་ནས་རྒྱ་གར་ནས་མདོ་སྔགས་འདྲེས་མ་རྩིས་སྨན་འདྲེས་མ་དང་། ཆོས་བོན་འདྲེས་མ་ལ་སོགས་མང་དུ་བསྒྱུར། དེ་ནས་གསང་སྔགས་ཕྱི་ནང་ཡང་གསང་རྒྱུད། བྱ་སྤྱོད་རྣལ་འབྱོར་ཡོ་ག་བླ་མེད་རྒྱུད། ཀྲི་ཡོག་སྡེ་གསུམ། ཡོ་ག་སྡེ་གསུམ་དང་། སྤྱི་ཏི་ཡང་ཏི་མཐའ་ཆེན་བྱུང་རྒྱལ་རྒྱུད། ” སོགས་ནས། ” སེམས་སྡེ་བཅོ་བརྒྱད། ཀློང་སྡེ་མ་བུ་དང་། མན་ངག་སྣ་ཚོགས་རྫོགས་ཆེན་ཆོས་བསྐོར་དང་། ངན་སྔགས་སྣ་ཚོགས་དྲགས་སྔགས་ལས་སྦྱོར་བསྒྱུར། ” ཞེས་དང་། ཡང་དེ་ལས། ” བོན་འགྱུར་གྱི་ནང་དུ་གན་ཇག་ཐང་ཏ་དང་། ” ཞེས་དང་། ཡང་དེ་ལས། ” དེ་ནས་བེེ་རོ་ཙ་ནས་གཡུ་སྒྲ་ནི། ཆོས་གྲྭར་ཆོས་གཏུག་ཚ་བའི་རོང་ནས་བཏང་། རྒྱལ་བློན་ཡིད་ཆེས་ཐོབ་ནས་སླར་སྤྱན་དྲངས། བན་བོན་གཉིས་ཀའི་བསྟན་པ་སྐྱོང་བར་བྱས། ” ཞེས་དང་། ཡང་དེ་ལས། ” བོན་དཔེ་ནང་མ་རྣམས་ནི་གཏེར་དུ་སྦས། ཕྱི་པའི་དཔེ་རྣམས་མ་ལུས་མེ་ལ་བསྲེགས། བོན་རྣམས་བཅུག་ཏེ་ཆོས་ཀྱི་བསྟན་པ་གཙུག ” ཅེས་དང་། ཡང་དེ་ལས། ” གཏེར་གྱི་རྩ་བ་བསྡུས་པས་བཞི་ཕྱེས་ཏེ། མེས་གཏེར་སྲས་གཏེར་བོན་གཏེར་ཡང་གཏེར་བཞི། བཞི་པོ་རེ་ལ་བཅོ་བརྒྱད་རེ་རེ་མཛད། བཅོ་བརྒྱད་རེ་ལ་ཕུན་ཚོགས་ལྔ་ལྔ་བསྡུས། དེ་ཡང་རྒྱ་ནི་རིམ་པ་བདུན་བཏབ་སྦས། ” ཞེས་དང་། ཡང་དེ་ལས། ” དེ་ནས་བི་མ་ལ་དང་བེེ་རོ་ཡིས། གསང་སྔགས་ཕྱི་ནང་གསང་བའི་རྒྱུད་མང་བསྒྱུར། བོ་དྷི་ས་ཏྭ་གཡུ་སྒྲ་སྙིང་པོ་གཉིས། འདུལ་བ་མདོ་ཡི་གཞུང་ལུགས་བསྟན་བཅོས་བསྒྱུར། ཨོ་རྒྱན་པད་འབྱུང་ནམ་མཁའི་སྙིང་པོ་གཉིས། ཐབས་ལམ་ཟབ་པ་རྩ་རླུང་གཏུམ་མོ་བསྒྱུར། གཞན་ཡང་པཎ་གྲུབ་རེ་དང་ལོ་ཙ་རེ། མདོ་སྔགས་གཉིས་ཀ་རྒྱ་གར་བཞུགས་ཚད་བསྒྱུར། བོན་ལུགས་ཡང་དག་བཞག་ཀྱང་བོན་ལོག་བསྣུབས། དེ་དུས་བཙུན་མོ་དང་ནི་བོན་བློན་ཀུན། ” ཞེས་དང་།
མཚོ་རྒྱལ་བཀའ་ཐང་ལས། ” སྲོང་བཙན་སྒམ་པོ་སྐུ་གཤེགས་ནས། ལོ་ཉི་ཤུ་ཙམ་ནས། རྒྱུ་བོན་ལོག་པ་དར་ནས། ཆོས་དང་བོན་གཉིས་ཀ་བསྣུབས། བོན་ནང་པ་ནི། ད་ལྟ་ཡང་སྐད་མེད་དུ་སྡོད་དགོས་པ་ཡིན་ཏེ། བོན་པོ་ལ་ལ་ཁམས་སུ་སྤྱུགས། ” ཞེས་དང་། ཡང་དེ་ལས། ” བོན་ནང་པ་ནི་ཆོས་དང་མཐུན་པས་རང་མལ་དུ་བཞག་མཛོད། ལོག་བོན་འདི་རྣམས་མུ་སྟེགས་ལས་ཀྱང་དམན་པས། གསོད་མི་ཉན་པས་ས་མཐར་སྤྱུགས་ཤིག་གསུངས། ” ཞེས་དང་། ཡང་དེ་ལས། ” དེ་ནས་བོན་ནང་པ་རྣམས་བོད་དང་ཞང་ཞུང་གི་ས་མཐར་སྤྱུགས། ཕྱི་བོན་རྣམས་ནི། སོག་པོ་སྤྲེལ་སླག་ཅན་གྱི་ཡུལ་དུ་སྤྱུགས་སོ། ། ” ཞེས་པ་རྣམས་ཀྱིས་ཁྲི་སྲོང་སྐབས། བོན་ལ་ཐེག་དགུ་ཡོད་པ་དང་། བོན་ལ་བོན་ཕྱི་པ་ཞེས་པ་དང་། བོན་ནང་པ་ཞེས་པ་གཉིས་ཡོད་པ་གསལ་བར་བསྟན་འདུག་དྲན།
མི་རིགས་དཔེ་སྐྲུན་ཁང་གི་ ༢༠༡༢ ལོའི་དཔར་མ། དཔའ་བོ་གཙུག་ལག་ཕྲེང་བས་བརྩམས་པའི་ཆོས་འབྱུང་མཁས་པའི་དགའ་སྟོན་ལས། (གནམ་གྱི་ཁྲི་བདུན་) ” རི་བྲག་མི་ཐོགས་མཁའ་ལ་གཤེགས་བཞུད་བྱེད། །ཉིན་བཞིན་སར་བྱོན་མཚན་བཞིན་མཁའ་ལ་གཤེགས། །སྲས་ཀྱི་ཆིབས་ཁ་ཐུབ་པར་གྱུར་པ་ན། །རྨུ་ཐག་ལ་འཇུས་ནམ་མཁར་གཤེགས་སོ་སྐད། །ལྷ་ལ་རོ་མེད་འཇའ་ཚོན་ལྟར་ཡལ་བས། །གྲོངས་ཀྱི་བང་སོ་གནམ་ལ་བཏབ་ཅེས་གྲག །” ཞེས་སོ། །ཡང་དེ་ལས། ” མ་འོང་སྔགས་དང་འདུལ་བ་འབྱུང་བའི་ལྟས། །གནམ་བོན་གཤེན་པོ་ཆེ་དང་བོན་གཞུང་འབྱུང་། །གཤེན་ཡུལ་འོལ་མོ་ལུང་རིང་ཞེས་ཟེར་བ་དབུས་ཀྱི་འོན་དུ། རུས་གཤེན་གྱི་བྱིས། བོན་བུའི་རྣ་བ་ཅན་བྱུང་། ” ཞེས་པ་དེས་བོན་ལ་མདོ་དང་སྔགས་ཡོད་པ་གསལ་པོར་བསྟན་ལ། ད་དུང་འོལ་མོ་ལུང་རིང་ཞེས་པ་དང་། གཤེན་རབ་བྱོན་པ་སོགས་གསལ་པོར་བསྟན་པ་ལ། བོང་བུ་རྣ་བ་ཟེར་བ་ནི་སྒྲོ་བཏགས་དང་། ལོ་བཅུ་གཉིས་ཟེར་བ་ནི། གཤེན་རབ་ཀྱི་མཛད་པ་བཅུ་གཉིས་ལ་བཅོས་པ་ཞིག་རེད་དྲན། ཡང་དེར་ལས། ” ཆོས་དང་བོན་དུ་རྩོད་དེ་བོན་རྣམས་བསྣུབས། །ལྕི་ཤིང་བཙན་པའི་བཀའ་ཡི་འདེམས་ཁ་བོད། །ཀུན་གྱིས་ལྷ་ཁང་མཐར་ཕྱིན་སྒྲུབ་པར་ཞུས། ། ” ཞེས། རྒྱལ་པོས་བཀའ་བཙན་པོ་དང་ལྕི་བར་གནང་ནས་བོད་འབངས་ཡོངས་བན་དེར་ཞུགས་པར་བསྐུལ་བར་གསལ་འདུག་དྲན།
ཡང་དེ་ལས། ” ཕྱི་རབས་རྣམས་ལ་རིག་པའི་ཆོས་གོ་བར་བྱ་བའི་ཕྱིར། གག་སྤང་དང་ཀ་གཞུ་དང་། གདུང་ཕྲན་སོགས་ལ་། སྒྲུང་དང་ལྡེའུ་བོན། ཤ་བ་ནམ་མཁའ་ལ་འགྲོ་བ་སོགས་བྲིས། བོན་གྱི་དཔེ་ཕལ་ཆེར་ཀ་བའི་འོག་ཏུ་སྦས། ” ཞེས་བོན་དཔེ་མང་པོ་ཀ་བའི་འོག་ཏུ་སྦས་པ་དེས་བོན་དཔེ་མང་པོ་ཡོད་པ་བསྟན།
ཡང་དེ་ལས། ” རྗེའི་སྐུ་རིམ་དང་བར་ཆད་སེལ་བ་ལ། འདྲེ་སྲིན་ལ་དུས་བོན་རེ་བྱེད་ན། ཚེ་མི་དང་ཞང་ཞུང་་གཏོགས་གཞན་བགྱིད་དུ་མི་གནང་བར། བོན་དཔེ་ཀུན་ཆུ་ལ་བསྐུར། ལྷག་མ་ཕྱིས་མཆོད་རྟེན་ནག་པོར་མནན་ནོ། ། ” ཞེས་དང་། ཡང་དེ་ལས། ” ཡོས་བུའི་ལོ་ལ་དཔྱིད་བསམ་ཡས་རྨང་འདིངས་པར་ཆད་ཙམ་ན། གསལ་སྣང་གིས་བླའི་གཙུག་ལག་ཁང་མ་བརྩིགས་པར། སླས་ཀྱི་ལྷ་ཁང་བཞེངས་སུ་གསོལ། རྦ་ཕ་ཚན་བོན་བགྱིད་དུ་མི་གནང་བར་ཆོས་ལ་བཀོད། ” ཞེས་དང་།
ཡང་སྟག་ཚང་ལོ་ཙཱ་བ་ཤེས་རབ་རིན་ཆེན་གྱིས་མཛད་པའི་གསོ་རིག་གི་བྱུང་བ་སྲོང་པོར་བརྗོད་པའི་གཏམ་དྲང་སྲོང་སྲིད་སྒྲུབ་ཀྱི་མདའ་ལས། ” སྔ་རབས་པ་འགས་བྱས་པ་ཡི། །གསོ་དཔྱད་བྱུང་བ་བརྗོད་པའི་སྐབས། །བོད་ཡུལ་གསོ་དཔྱད་བསྟན་པའི་དབུ། །ཐོ་རིའི་སྐུ་དུས་བརྙེས་ཞེས་བརྗོད། །དེ་ནི་མ་བརྟག་གཏམ་ཡིན་ཏེ། །ཆོས་རྒྱལ་འདིའི་རིང་རྒྱ་གར་ནས། །བི་བྱི་བི་ལྷ་གཉིས་བྱོན་ཏེ། །འཕགས་ཡུལ་གསོ་དཔྱད་བོད་ཡུལ་དུ། །སྤེལ་བའི་ཐོག་མར་དབུ་བརྙེས་ལས། །འདི་དུས་བོད་ཀྱི་གསོ་དཔྱད་དབུ། །བརྙེས་པར་བརྗོད་ན་མངོན་སུམ་འགལ། །གངས་ཅན་བོད་ཀྱི་གསོ་དཔྱད་ནི། །གཉའ་ཁྲི་བོད་རྗེར་མ་བྱོན་གོང་། །སྟོན་པ་གཤེན་རབ་མི་བོ་ཆེ། །ཞང་ཞུང་འོལ་མོ་ལུང་རིང་བལྟམས། །དཔྱད་སྡེ་ཉི་ཁྲི་ཆིག་སྟོང་མཛད། །དཔྱད་བུ་ཁྲི་ཤེས་ལ་སོགས་པའི། །རྗེས་འཇུག་མཁས་པ་མང་བསྐྱངས་ནས། །བོད་ཡུལ་གསོ་དཔྱད་བསྟན་སྤེལ་ཞེས། །གཡུང་དྲུང་བོན་ལ་རླུང་ལྟར་གྲགས། །དེས་ན་བོད་ཀྱི་གསོ་དཔྱད་དབུ། །གཡུང་དྲུང་བོན་གྱི་དུས་སུ་བརྙེས། ། ” ཞེས་དང་།
ཟུར་མཁར་བ་བློ་གྲོས་རྒྱལ་པོས་མཛད་པའི་ཤེས་བྱ་སྤྱིའི་ཁོག་དབུབས་ལས། ” ལྷ་ཐོ་ཐོ་རི་སྙན་ཤལ་གྱི་རིང་ལ་གསོ་དཔྱད་ཀྱི་དབུ་བརྙེས་ཟེར་བ་དེའང་མ་ངེས་ཏེ། བོན་པོ་ལ་བརྟེན་པའི་གསོ་དཔྱད་ཇི་སྙེད་ཅིག་ཡོད་ལ། བོན་པོ་ནི། བཅོམ་ལྡན་འདས་ཤཱཀྱ་ཐུབ་པ་འཇིག་རྟེན་དུ་བྱོན་པ་དང་དུས་མཚུངས་སུ་གཤེན་རབ་མི་བོ་ཆེ་ཞེས་བྱ་བ་པུ་རངས་སུ་བྱོན་པར་བཤད་པའི་ཕྱིར་རོ། ། ” ཞེས་དང་།
མཁས་མཆོག་དེལ་དམར་བ་བསྟན་འཛིན་ཕུན་ཚོགས་ཀྱིས་མཛད་པའི་རིན་ཆེན་དབང་པོ་རིལ་བུ་གསུམ་གྱི་ལག་ལེན་གསལ་བའི་བསྟན་བཅོས་ཟབ་གསལ་སྙིང་ཐིག་ལས། ” ཞང་ཞུང་ལུགས་ཀྱི་དྲང་སྲོང་དཔྱད་བུ་ཁྲི་ཤེས་ཀྱིས་མཛད་པའི་དུག་བཅོས་གཡུང་དྲུང་འཁྱིལ་བ་ལས། སྔོན་དུས་སྟོན་མཆོག་དབང་པོ་གཤེན་རབ་ཀྱིས། །སྐྱབས་གནས་སྲུང་མར་བཅས་ལ་རིན་ཆེན་དང་། །འབྲུ་སོགས་མཆོད་པ་ཕུལ་ནས་དམོད་འདི་བོར། །སྙིགས་དུས་མ་རུང་བདུད་ཀྱི་སྤྲུལ་པ་འགས། །ཟས་ངན་དུག་སྦྱོར་ཉེས་པ་ཡོད་མིན་གྱི། །མི་ཆེན་སྲོག་ལ་ཧུར་ཐུམ་བྱེད་དུས་སུ། །དེ་ཉིད་འཇོམས་བྱེད་སྨན་མཆོག་རིན་པོ་ཆེ། །མཐུ་ལྡན་རང་བྱུང་དངོས་གྲུབ་སྩལ་དུ་གསོལ། །གསུངས་པས་ལྷུང་བཟེད་ནང་དུ་དངོས་གྲུབ་ཀྱི། །རིལ་བུ་རིགས་ལྔ་བྱུང་བ་ཕྱོགས་བཅུར་བོར། །ཕྱོགས་ཀུན་ཁྱབ་ནས་འགྲོ་ལ་ཕན་པར་ཤོག །ཅེས་གསུངས་དབང་གིས་གནས་ལ་མ་ངེས་པར། །སྲོག་ཆགས་ཀུན་དང་ཁྱད་པར་རྨ་བྱ་སོགས། །སྲོག་རྩ་རྭ་རྩེ་མཁྲིས་པ་ཀླད་པ་དང་། །ཕོ་ལོང་རྒྱུ་མ་མཆིན་པ་སོགས་ལས་འབྱུང་། །རྒྱ་གར་སྨན་གྱི་ནགས་སུ་སྐྱེས་པའང་ཡོད། །ཡུལ་དེའི་གླ་བ་དཀར་མོ་སྨན་ཟ་བའི། །རྩི་ཤའི་ཁ་ལྟེམ་དག་ལས་ངེས་པར་འབྱུང་། ། ” ཞེས་སོགས་གསུངས།
ཐུའུ་ཀྭན་བློ་བཟང་ཆོས་ཀྱི་ཉི་མས་མཛད་པའི་གྲུབ་མཐའ་ཐམས་ཅད་ཀྱི་ཁུངས་དང་འདོད་ཚུལ་བསྟན་པ་ལེགས་བཤད་ཤེལ་གྱི་མེ་ལོང་ལས། ” བོད་ཡུལ་མུན་པར་དམ་ཆོས་ཉི་མའི་འོད། །འཆར་བའི་ལམ་ཡངས་འཆའ་བར་གཤེན་ལུགས་ཀྱི། །སྐྱ་རེངས་ཕོ་ཉ་སྔོན་དུ་འོང ་པ་ལ། །བོན་ཞེས་གྲགས་པའི་གྲུབ་མཐའི་བྱུང་བ་གླེང་། ། ” ཞེས་གསུངས།
སི་ཏུ་པདྨ་དབང་མཆོག་རྒྱལ་པོའི་རིན་ཆེན་གཏེར་མཛོད་ཀྱི་རྟོགས་བརྗོད་ངོ་མཚར་བདུད་རྩིའི་འབྱུང་གནས་ལས། ” བོན་པོའང་སྤྱིར་སངས་རྒྱས་ཀྱི་གསང་བ་བསམ་གྱིས་མི་ཁྱབ་པའི་རོལ་གར་ཡིན་ཅིང་། ཁྱད་པར་དུ་ཨོ་རྒྱན་དུས་གསུམ་མཁྱེན་པ་བོད་དུ་ཕེབས་ནས་བོན་རྣམས་གཏེར་དུ་གཤེགས་པར་མཚོན་ཡང་དག་པའི་གྲུབ་མཐའ་ཡིན། ” ཞེས་གསུངས།
ད་རུང་པདྨ་བཀའ་ཐང་གཞན་འགའ་དང་། དེ་མིན་རྒྱལ་རབས་ལོ་རྒྱུས་རྣམ་ཐར་འགའ་ཤས་ནས། བོན་ལ་གཉའ་ཁྲི་སྐབས་ནས་ཐེག་པ་རིམ་དགུ་ཡོད་ཚུལ་གསལ་བར་བཤད་པ་ཡོད་པ་ཐོས་ཀྱང་ད་ལན་དེ་ཙམ་མོ། །
ཞུ་འོད་རྒྱས་པས་ཟླ་དགོན་རི་ཁྲོད་དུ་ཕྱི་ལོ་ ༢༠༡༧ ཟླ་ ༡༢ ཚེས་ ༢༦ ཉིན་བྲིས།། །།

robotstxt: allowed

filter: keep


text:
ཉིན་ཤས་བསྟུད་མར་རང་ལྗོངས་ཀྱི་ས་ཁུལ་དང་གྲོང་ཁྱེར་ཁག་དང་སྡེ་ཚན་ཁག་གིས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་བརྒྱུད་བསྒྲགས་དང་སློབ་སྦྱོང་སྒྲིག་འཛུགས་ནན་ཏན་བྱས་ནས་ཚོགས་འདུའི་དགོངས་དོན་གྱི་ངོ་བོར་གོ་བ་གཏིང་ཟབ་ལེན་པ་དང་། ཀྲུང་དབྱང་གི་འཐབ་ཇུས་བཀོད་སྒྲིག་ཁོང་དུ་ཆུད་པ་བྱེད་པ། ལས་བྱེད་མང་ཚོགས་ཀྱི་སྣེ་ཡག་པོ་འཁྲིད་དེ་ཏང་གི་བོད་སྐྱོང་ཇུས་ཆེན་གྱིས་སྣེ་ཁྲིད་དུ་བྱེད་པ་བཅས་བྱས་ནས་འབྱོར་འབྲིང་སྤྱི་ཚོགས་ཕྱོགས་ཡོངས་ནས་སྐྲུན་ཐུབ་ཆེད་འབད་འཐབ་ཧུར་ཐག་བྱེད་པ་དང་། རང་ལྗོངས་ཡུན་རིང་འཕེལ་རྒྱས་ཡོང་རྒྱུར་སེམས་ནུས་གཅིག་སྒྲིལ་ཐུབ་པ་བྱས་ཡོད་པ་རེད།
ཟླ་8ཚེས་31ཉིན་གྱི་ཕྱི་དྲོ་ལྗོངས་ཏང་ཨུད་ལས་བྱེད་རྒན་གྲས་ཅུས་ཀྱིས་ཞིང་ཆེན་རིམ་པའི་ལས་བྲལ་ལས་འཁྱུར་གྱི་ལས་བྱེད་པར་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་བརྒྱུད་བསྒྲགས་དང་བརྡ་ཁྱབ་གཏོང་བའི་ཚོགས་འདུ་འཚོགས་པ་རེད། ཚོགས་འདུའི་ཐོག་ལྗོངས་ཡོངས་ཀྱི་ལས་བྱེད་རྒན་གྲས་ཀྱི་ལས་དོན་སྡེ་ཚན་དང་རྒྱ་ཆེའི་ལས་བྲལ་ལས་འཁྱུར་གྱི་ལས་བྱེད་པ་ཚོས་སློབ་སྦྱོང་གཏིང་ཟབ་དང་། སློབ་སྦྱོང་ཡང་སྐོར་བསྐྱར་སྐོར། གོ་རིམ་ལྡན་པའི་ངང་སློབ་སྦྱོང་བྱས་ནས་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་ལ་བརྟེན་ནས་བསམ་བློ་གཅིག་གྱུར་དང་ལག་ལེན་ལ་མཛུབ་ཁྲིད་དངོས་འབྲེལ་ཐུབ་པ་བྱས་ཏེ་ལྗོངས་ཡོངས་ཀྱི་ལས་བྲལ་དང་ལས་འཁྱུར་ལ་བརྟེན་ནས་ལས་བྱེད་པ་ཚོས་ཏང་ཀྲུང་དབྱང་གི་བྱམས་བརྩེའི་ཐུགས་ཁུར་གང་ལེགས་ཚོར་བ་བྱེད་དགོས་པ་བསྟན་ཡོད།
ཚོགས་འདུའི་ཐོག་རང་སྐྱོང་ལྗོངས་དབུ་བརྙེས་ནས་ལོ་50འཁོར་བ་གོ་སྐབས་སུ་བྱས་ནས་བསམ་བློའི་ཁྲིད་སྟོན་ལ་སྔར་བས་ཤུགས་སྣོན་རྒྱག་པ་དང་། ཞབས་ཞུའི་དོ་དམ་འཐུས་ཚང་དུ་གཏོང་བ། སྒྱུར་བཅོས་གསར་གཏོད་ལ་སྐུལ་འདེད་གཏོང་བ། ལས་དོན་དོན་འཁྱོལ་ལ་དམ་འཛིན་ནན་པོ་བཅས་བྱས་ནས་ལས་བྱེད་རྒན་གྲས་ཀྱིས་ལས་དོན་ཕྱོགས་འགྱུར་འཕེལ་རྒྱས་དང་ཚན་རིག་དང་མཐུན་པའི་འཕེལ་རྒྱས་ལ་སྐུལ་འདེད་གཏོང་དགོས་པའི་ནན་བཤད་བྱས་ཡོད། ཞིང་ཆེན་རིམ་པའི་ལས་བྲལ་དང་ལས་འཁྱུར་ལས་བྱེད་པ་ཚོས་བློ་མཐུན་ཞིས་ཅིན་ཕིང་གིས་སྤྱི་ཁྱབ་ཧྲུའུ་ཅི་གནང་བའི་ཏང་ཀྲུང་དབྱང་གི་དམིགས་བསལ་ཐུགས་ཁུར་ནང་སེམས་ལ་ཟུག་པ་དང་ཕྱི་བྱ་སྤྱོད་ལ་དོན་འཁྱོལ་བྱས་ནས་བོད་ཀྱི་སྒྱུར་འཕེལ་བརྟན་གསུམ་གྱི་བྱ་གཞག་ཁག་ལ་སྔོན་ཆད་བཞིན་དོ་ཁུར་ཟབ་མོ་དང་། བསམ་ཤེས་དང་རྒྱབ་སྐྱོར། ལས་ཀར་ཧུར་ཐག་ཞུགས་པ་བཅས་བྱེད་ཀྱི་ཡིན་ཞེས་གཅིག་རྗེས་གཉིས་མཐུད་ངང་བཤད་པ་རེད།
ཟླ་8ཚེས་31ཉིན་གྱི་སྔ་དྲོ་སེ་ར་དགོན་པའི་དོ་དམ་ཨུ་ལྷན་གྱིས་ཚོགས་འདུ་འཚོགས་ནས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་བརྒྱུད་བསྒྲགས་སློབ་སྦྱོང་བྱས་པ་རེད། ཚོགས་འདུའི་ཐོག་དགོངས་དོན་གྱི་ངོ་བོར་གོ་བ་གཏིང་ཟབ་བླངས་ནས། ཚོགས་འདུའི་དགོངས་དོན་ལག་བསྟར་དོན་འཁྱོལ་ཏན་ཏིག་བྱ་ཆེད། བསམ་བློའི་རྨང་གཞི་བརྟན་པོ་འདིང་བ་དང་སློབ་སྦྱོང་དྲིལ་བསྒྲགས་དང་ལག་བསྟར་དོན་འཁྱོལ་ལ་དམ་འཛིན་ཏན་ཏིག་བྱས་ཏེ། དད་ལྡན་མང་ཚོགས་ལ་ཁྲིད་སྟོན་དང་བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་བ་བྱེད་པར་བོད་བརྒྱུད་ནང་བསྟན་འཐུས་ཚབ་མི་སྣའི་ནུས་པ་འདོན་སྤེལ་ཧུར་ཐག་བྱེད་དགོས། དགོན་སྡེའི་དགེ་འདུན་པ་ཚོས་རྒྱལ་གཅེས་ཆོས་གཅེས་དང་སྡོམ་ཁྲིམས་གཙང་མ་བསྲུངས་ནས། བོད་བརྒྱུད་ནང་བསྟན་སྐྱོན་བྲལ་ངང་འཕེལ་རྒྱས་འགྲོ་བ་དང་བོད་ཀྱི་སྤྱི་ཚོགས་ཞི་མཐུན་བརྟན་ལྷིང་ཡོང་ཆེད། མུ་མཐུད་ལེགས་སྐྱེས་ཧུར་ཐག་འབུལ་དགོས་པའི་ནན་བཤད་བྱས་པ་རེད།
ཟླ་8ཚེས་28ཉིན་གྱི་ཕྱི་དྲོ་གཞིས་རྩེ་གྲོང་ཨུད་ཀྱིས་རིགས་པའི་གཞུང་ལུགས་ལྟེ་བའི་ཚོགས་ཆུང་གི་སློབ་སྦྱོང་ཚོགས་འདུ་འཚོགས་ནས། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་བརྒྱུད་བསྒྲགས་སློབ་སྦྱོང་བྱས་པ་རེད། ཚོགས་འདུའི་ཐོག་གྲོང་ཁྱེར་ཡོངས་ཀྱི་རིམ་པ་ཁག་དང་སྡེ་ཚན་ཁག་དང་མི་རིགས་ཁག་གི་ལས་བྱེད་མང་ཚོགས་ཚོས་སློབ་སྦྱོང་འཆར་གཞི་བཟོས་ནས་ཡང་སྐོར་བསྐྱར་སྐོར་དང་གོ་རིམ་ལྡན་པའི་སྒོ་ནས་བཞུགས་མོལ་ཚོགས་འདུའི་དགོངས་དོན་ལ་གོ་བ་གཏིང་ཟབ་ལེན་པ་དང་། ཕུན་སུམ་ཚོགས་པའི་ནང་དོན་དང་དགོངས་དོན་གྱི་ངོ་བོ་ཁོང་དུ་ཡང་དག་ཆུད་པ། བསམ་བློ་དང་བྱ་སྤྱོད་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་ཐོག་གཅིག་གྱུར་ཡོང་བ་བྱེད་པ། བོད་ཀྱི་ལས་དོན་ཡག་པོ་སྒྲུབ་པའི་འགན་འཁྲི་ཁུར་སེམས་དང་། ལས་འགན་སྒྲུབ་སེམས། ཁ་ཚ་དགོས་གཏུགས་ཀྱི་བསམ་པ་བཅས་ཆེ་རུ་གཏོང་དགོས། སྤྱི་ཡོངས་ཀྱི་འཐབ་ཇུས་ཀྱི་མཐོ་ཚད་ནས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་ལག་བསྟར་དོན་འཁྱོལ་བྱེད་པའི་གལ་ཆེའི་དོན་སྙིང་ལ་མཐོང་ཆེན་དང་། འགྱུར་མེད་རྣམ་འགྱུར་གྱིས་དེང་སྐབས་ཀྱི་རང་ངོས་ཀྱི་ལས་ཀའི་དོན་དངོས་དང་ཟུང་འབྲེལ་དམ་ཟབ། ལག་ལེན་བསྟར་འཐུས་ཀྱི་དོན་འཁྱོལ་བྱེད་ཐབས་དང་ལས་ཀའི་འཆར་གཞི་ཏན་ཏིག་བཟོ་བ། འཇུག་གཞི་གལ་ཆེན་གནད་ལ་འཁེལ་པོས་འཚོལ་བ། ལས་དོན་ཁག་ལ་སྐུལ་འདེད་ཏན་ཏིག་གཏོང་བ་བཅས་བྱས་ནས། གཞིས་རྩེའི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་རྣམ་པ་གསར་པ་ཞིག་རྒྱུན་ཆད་མེད་པར་གཏོད་དགོས་པའི་བླང་བྱ་བཏོན་པ་རེད།
ཟླ་8ཚེས་31ཉིན་གྱི་སྔ་དྲོ་བོད་ལྗོངས་ནང་བསྟན་སློབ་གླིང་གིས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་བརྒྱུད་བསྒྲགས་སློབ་སྦྱོང་གི་ཚོགས་འདུ་འཚོགས་པ་རེད། ཚོགས་འདུའི་ཐོག་བཞུགས་མོལ་ཚོགས་འདུར་བཏོན་པའི་བོད་ཀྱི་ལས་དོན་ཡག་པོ་སྒྲུབ་པའི་བྱེད་ཕྱོགས་དང་། བཀོད་སྒྲིག་བླང་བྱ། ལྷག་དོན་དུ“བློ་བརྟན་འགྱུར་མེད་བཞི”དང་། “འགན་ལེན་བཞི”“ངེས་པར་དུ་བྱེད་དགོས་པ་དྲུག”བཅས་ནི་ཏང་གི་བོད་ཀྱི་ལས་དོན་རྒྱུན་འཛིན་དང་འཕེལ་རྒྱས་གཏོང་ཕྱོགས་ཤིག་རེད། བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་འཚམ་མཐུན་ཡོང་བའི་དགོངས་དོན་ལ་གོ་བ་གཏིང་ཟབ་བླངས་ནས། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་དངོས་འབྲེལ། ལག་བསྟར་དོན་འཁྱོལ་ཡག་པོ་བྱེད་དགོས་པ་དང་འབྲེལ་བྱ་སྤྱོད་དངོས་ལ་དོན་འཁྱོལ་ཐུབ་པ་བྱས་ཏེ་ནང་བསྟན་སློབ་གླིང་སྔར་བས་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས་པའི་ནན་བཤད་བྱས་པ་རེད།
ཟླ་8ཚེས་31ཉིན་གྱི་སྔ་དྲོ་རང་སྐྱོང་ལྗོངས་ཁོར་ཡུག་སྲུང་སྐྱོང་ཐིང་གིས་ཐིང་ཏང་ཙུའི་རིགས་པའི་གཞུང་ལུགས་ལྟེ་བའི་ཚོགས་ཆུང་གི་སློབ་སྦྱོང་ཚོགས་འདུ་འཚོགས་ནས། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་ཆེད་མངགས་བརྒྱུད་བསྒྲགས་སློབ་སྦྱོང་བྱས་པ་རེད། བསམ་བློ་དང་བྱ་སྤྱོད་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་ཐོག་གཅིག་གྱུར་ཡོང་བ་བྱེད་པ་དང་། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་དང་ལྷག་དོན་དུ་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གལ་ཆེའི་གསུང་བཤད་ཀྱི་དགོངས་དོན་ལ་གོ་བ་གཏིང་ཟབ་ལེན་པ་དང་སློབ་སྦྱོང་མཐར་ཕྱིན་བྱ་རྒྱུ་ཡིན། སྣོད་བཅུད་ཁོར་ཡུག་སྲུང་སྐྱོང་ལས་དོན་གྱི་འགན་འཁྲི་འཁུར་སེམས་དང་ལས་འགན་སྒྲུབ་སེམས་ཆེ་རུ་ཏན་ཏིག་བཏང་ནས་སྣོད་བཅུད་བདེ་འཇགས་ཀྱི་མ་མཐའི་མཚམས་ཐིག་དང་། དམར་ཐིག དམ་བསྒྲགས་ཚད་གཞི་ནན་པོ་སྲུང་བ་དང་བོད་ཀྱི་རྒྱལ་ཁབ་སྣོད་བཅུད་བདེ་འཇགས་སྲུང་ཡོལ་བརྟན་དུ་བཏང་སྟེ་གངས་ལྗོངས་ས་མཐོའི་དྭངས་ཤིང་གཙང་བའི་རི་ཆུ་ཀླུང་གསུམ་སྲུང་སྐྱོང་ཡག་པོ་དང་སྣོད་བཅུད་ཁོར་ཡུག་ལེགས་པོ་ཡོང་བའི་འགན་ལེན་བྱ་རྒྱུ་དེ་རང་ལྗོངས་ཀྱི་སྣོད་བཅུད་ཁོར་ཡུག་སྲུང་སྐྱོང་ལས་ཀའི་འགོ་འཛུགས་ས་དང་དོན་ལ་བབ་སར་བརྩིས་ནས། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་བཞིན“ལོ་ལྔ་ཚན་བཅུ་གསུམ་པ”འཆར་འགོད་ནན་ཏན་དང་། བོད་ཀྱི་རྒྱལ་ཁབ་སྣོད་བཅུད་བདེ་འཇགས་སྲུང་ཡོལ་བསྐྲུན་རྒྱུར་སྐུལ་འདེད་ཏན་ཏིག་གཏོང་བ། ཁོར་ཡུག་ལ་སྔར་བས་ལྟ་སྐུལ་དོ་དམ་བཅས་བྱས་ཏེ་རང་ལྗོངས་ཀྱི་དྭངས་ཤིང་གཙང་བའི་རི་ཆུ་ཀླུང་གསུམ་ལ་འགན་ལེན་བྱས་ཐོག་སྣོད་བཅུད་བཟང་བའི་རྣམ་པ་གསར་པ་ཧུར་ཐག་གཏོད་རྒྱུ་འགན་ལེན་བྱ་རྒྱུ་ཡིན་ཞེས་ཚང་མས་ངོས་འཛིན་བྱས་པ་རེད།
ཟླ་8ཚེས་31ཉིན་གྱི་ཕྱི་དྲོ་བོད་ལྗོངས་ཉིན་རེའི་ཚགས་པར་ལས་ཁུངས་ཀྱིས་ལས་བྱེད་ལས་བཟོའི་ཚོགས་ཆེན་འཚོགས་ནས། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་ཆེད་མངགས་བརྒྱུད་བསྒྲགས་སློབ་སྦྱོང་བྱས་ཏེ། བཞུགས་མོལ་ཚོགས་འདུའི་དགོངས་དོན་དྲིལ་བསྒྲགས་དང་ལག་བསྟར་དོན་འཁྱོལ་གྱི་འབྲེལ་ཡོད་ལས་དོན་བཀོད་སྒྲིག་བྱས་པ་དང་། ཚོགས་ཞུགས་མི་སྣས《བོད་ལྗོངས་ཉིན་རེའི་ཚགས་པར》ནི་ཏང་གི་གསར་འགྱུར་སྨྱན་སྦྱོར་དང་རང་སྐྱོང་ལྗོངས་ཀྱི་སྨྱན་སྦྱོར་གཙོ་བོ་ཞིག་གི་ངོས་ནས། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་དྲིལ་བསྒྲགས་ཡག་པོ་བྱ་རྒྱུ་ནི་འདོར་ཐབས་མེད་པའི་འགན་འཁྲི་ཞིག་ཡིན་སྟབས། རང་སྐྱོང་ལྗོངས་དབུ་བརྙེས་ནས་ལོ་50འཁོར་བའི་རྟེན་འབྲེལ་ཆེ་མོའི་བྱེད་སྒོའི་དྲིལ་བསྒྲགས་དང་ཟུང་འབྲེལ་བྱས་ཏེ་ལས་དོན་འདི་དེང་སྐབས་དང་སླད་ཕྱིན་དུས་སྐབས་ཤིག་རིང་གི་ལས་འགན་གཙོ་བོར་བརྩིས་ནས་དམ་འཛིན་ནན་པོ་དང་ཡག་པོ་བྱས་ནས་ཕན་འབྲས་ཐོན་པར་བྱེད་པ་དང་། བོད་ལྗོངས་ཉིན་རེའི་ཚགས་པར་ལས་ཁུངས་ཡང་སྨྱན་སྦྱོར་མཉམ་འདྲེས་བྱེད་མགྱོགས་སུ་གཏོང་བ་དང་ཕྱོགས་འགྱུར་རིམ་སྤོར་བྱེད་མགྱོགས་སུ་གཏོང་བའི་འགག་རྩའི་དུས་སུ་སླེབས་ཡོད་པས། ཀྲུང་དབྱང་གིས་བཏོན་གནང་བའི“ཆ་འཕྲིན་ཅན་གྱི་ཆུ་ཚད་གོང་མཐོར་གཏོང་བའི”བླང་བྱ་གཞིར་བཟུང་། རྩ་ཆེའི་གོ་སྐབས་དམ་འཛིན་གྱིས་སྐབས་དང་བསྟུན་ནས་རང་འགུལ་ངང་ལས་རྗེས་འཇོག་ཐུབ་པ་བྱས་ཏེ། ཚགས་པར་ལས་རིགས་དང་ཐོན་ལས་ཀྱི་བྱ་གཞག་ཁག་མགྱོགས་ལ་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་རྒྱུ་ཡིན་ཞེས་བཤད་པ་རེད།
ཉེ་ཆར་སྦྲ་ཆེན་རྫོང་གིས་སློབ་སྦྱོང་ཚོགས་འདུ་འཚོགས་ནས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་གཅིག་སྡུད་ཐོག་སློབ་སྦྱོང་བྱས་པ་རེད། ཚོགས་འདུའི་ཐོག་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པས་རྒྱལ་ཁབ་ཀྱི་འཐབ་ཇུས་ཀྱི་མཐོ་ཚད་ནས་དུས་བབ་གསར་པའི་འོག་གི་བོད་ཀྱི་ལས་དོན་གྱི་དམིགས་ས་དང་ཤུགས་རྒྱག་ས་ཁ་གསལ་བཏོན་ཡོད་པ་དང་། ལྗོངས་ཡོངས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འགོ་འཛུགས་ས་དང་དོན་ལ་བབ་ས་ཁ་གསལ་བཏོན་ཡོད་པས། རྫོང་ཡོངས་ཀྱི་ཏང་ཡོན་ལས་བྱེད་པ་དང་ལྷག་དོན་དུ་འགོ་ཁྲིད་ལས་བྱེད་པ་ཚོས་གོ་རིམ་ལྡན་པའི་ངང་སློབ་སྦྱོང་དང་ཚོགས་འདུའི་དགོངས་དོན་ལ་གོ་བ་གཏིང་ཟབ་བླངས་ཏེ་ཀྲུང་དབྱང་གི་བྱམས་བརྩེའི་ཐུགས་ཁུར་གནང་ལུགས་ལས་དོན་སྤེལ་བའི་ཚད་མེད་སྒུལ་ཤུགས་སུ་འགྱུར་བ་བྱས་ཐོག སྦྲ་ཆེན་རྫོང་ཡུན་རིང་འཕེལ་རྒྱས་དང་ཡུན་རིང་བདེ་འཁོད་ཡོང་བའི་འགན་ལེན་བྱེད་དགོས་ཞེས་ནན་བཤད་བྱས་པ་རེད།


text:
སློབ་ཆུང་སྐད་ཡིག་སློབ་ཁྲིད་ཁྲོད་དུ་ཀུན་སྤྱོད་སློབ་གསོ་གཙིགས་སུ་འཛིན་དགོས་པ་རགས་ཙམ་གླེང་བ།
གཅན་ཚ་རྫོང་སློབ་ཆུང་གཉིས་པ། ལྷ་རྩེ་རྒྱལ།
སློབ་ཁྲིད་ཀྱི་ལས་དང་པོ་ན་ཡོད་པའི་དགེ་རྒན་གང་མང་ཞིག་གིས་སློབ་མའི་སྐད་ཡིག་གི་རྨང་གཞི་བརྟན་པོ་འདིང་པའི་ཆེད་དུ་སློབ་ཁྲིད་བྱེད་ཐབས་སྣ་མང་སྤྱོད་པའི་དཀའ་བ་བརྒྱ་ཕྲག་གི་འགན་ཕྲག་ཏུ་ལེན་གྱི་ཡོད་མོད།ཡིན་ནའང་བསམ་བློའི་ནང་དུ་སློབ་མའི་བསམ་བློའི་ཀུན་སྤྱོད་དང།ཚན་རིག་རིག་གནས་ཀྱི་ཆུ་ཚད་ཇེ་མཐོར་གཏོང་བ་དང་། སློབ་མར་མེས་རྒྱལ་ལ་དགའ་བ་དང་། མི་དམངས་ལ་དགའ་བ་དང་། ངལ་རྩོལ་ལ་དགའ་བ་།ཚན་རིག་ལ་དགའ་བ་བཅས་ཀྱི་སློབ་གསོ་བཏང་ནས།ཕུགས་བསམ་ལྡན་པ་དང་ཀུན་སྤྱོད་བཟང་བ།རིག་གནས་ཡོད་པ།སྒྲིག་ཁྲིམས་སྲུང་བའི་སློབ་མ་ཞིག་སྐྱེད་སྲིང་བྱེད་པའི་སློབ་མའི་ཕྱོགས་ཡོངས་འཕེལ་ རྒྱས་ཀྱི་སྤུས་ཚད་སློབ་གསོའི་བསམ་བློའིམཛུབ་སྟོན་ལ་ངོས་འཛིན་བྱུང་བ་མི་འདང་ བའི་ཚོར་སྣང་སྟེར་ཏེ།རྨང་གཞི་ཤེས་བྱ་བརྒྱུད་སྤྲོད་ལ་དོ་སྣང་དང་བསམ་བློ་ཀུན་སྤྱོད་གསོ་སྐྱོང་ལ་རགས་ འོན་ཀྱང་དོན་དངོས་ཀྱི་བསླབ་ཚན་ཚད་གཞིའི་རེ་བ་ལྟར་ན་མཐོང་ཆེན་བྱས་པ་དེ་འདྲ་འདང་མེད། ཤེས་ཡོན་དང་བསམ་བློ་ཀུན་སྤྱོད་སྐྱེད་སྲིང་གཉིས་དོ་མ་མཉམ་ཚེ། ཤེས་ཡོན་ཡོད་པ་ཙམ་གྱིས་སྤྱི་ཚོགས་ འཕེལ་རྒྱས་ལ་རྔོ་ཆེར་མི་ཐོགས་ཤིང་། ཀུན་སྤྱོད་ཞན་ན་དེ་ལས་ལྡོག་པའི་ནུས་པའང་འབྱུང་སྲིད་པས། ཤེས་ཡོན་དང་བསམ་བློ་ཀུན་སྤྱོད་གཉིས་མཉམ་པར་སྐྱེད་སྲིང་བྱེད་རྒྱུ་ནི་ང་ཚོའི་ཕྲག་ཏུ་བབས་པའི་འོས་འགན་རེད།དེ་བས་སྐད་ཡིག་སློབ་ཁྲིད་ཀྱི་བརྒྱུད་རིམ་ཁྲོད་ནས་སློབ་ཆུང་སློབ་མར་བསམ་བློ་ཀུན་སྤྱོད་སློབ་གསོ་ཇི་ལྟར་གཙིགས་སུ་འཛིན་རྒྱུ་ཐད་ཕྱོགས་འགའ་ནས་རང་གི་ཉམས་མྱོང་ཙམ་ཞིག་གླེང་བ་ལ།བློ་གཟུ་བོ་དག་གིས་དོན་དུ་གནས་མིན་བརྟག་པར་འཚལ།
གཅིག རྒྱལ་ཁབ་དང་ཕ་ཡུལ་ལ་དགའ་བའི་ཀུན་སྤྱོད་སློབ་གསོ།
སློབ་གྲྭ་ཆུང་འབྲིང་གི་ན་ཚོད་ནི་ཏག་ཏག་ཀུན་ སྤྱོད་དང་མི་གཤིས་སོགས་ཆགས་པའི་སྒང་ཡིན་པས། སློབ་ཆུང་གི་སྐད་ཡིག་སློབ་ཚན་གང་མང་ཞིག་ཁྲིད་སྐབས་སློབ་མའི་ལོ་ཚད་དང་།བློ་ཁ་ལ་དམིགས་ནས་འོས་འཚམ་བབ་བསྟུན་གྱིས་སྐད་ཡིག་གི་རྨང་གཞིའི་ཤེས་བྱ་ཁྲིད་པ་དང་མཉམ་དུ་ཀུན་སྤྱོད་སློབ་གསོ་ཡང་གལ་ཆེན་དུ་བཟུང་ནས་ཁྲིད་ན་བསླབ་ཚན་ཚད་གཞིའི་རེ་བ་དང་མཐུན་སྙམ།ཕ་ཡུལ་གྱི་ཡུལ་ལྗོངས་དང་རིག་གནས་གནའ་ཤུལ་གྲགས་ཅན་དང་།མི་སྣ་མཛད་རྗེས་ཅན་མཚམས་སྦྱོར་ངོ་སྤྲོད་བརྒྱུད་ནས་ཕ་ཡུལ་དང་རྒྱལ་ཁབ་ལ་དགའ་བའི་ཀུན་སྤྱོད་སློབ་གསོ་གཏོང་བ། དཔེར་ན། 《ཕོ་བྲང་པོ་ཏ་ལ》དང《ལྷ་སའི་གཙུག་ལག་ཁང་རྣམ་གཉིསལྟ་བུ་ནི་ཕོ་བྲང་པོ་ཏ་ལ་དང་གཙུག་ལག་ཁང་རྣམ་གཉིས་ཀྱི་བཟོ་བཀོད་དང་ནང་རྟེན་སོགས་གསལ་བཤད་མཚམས་སྦྱོར་བྱས་པའི་སློབ་ཚན་ཡིན་པས་དེའི་ཕྱོགས་ཀྱི་ཤེས་བྱ་ངོ་སྤྲོད་བྱེད་རྒྱུ་ལས་གཞན།ཕོ་བྲང་པོ་ཏ་ལ་ནི་འཛམ་གླིང་ན་མིང་དུ་གྲགས་པའི་རིག་གནས་གྱི་ཕོ་བྲང་ཡིན་ཚུལ་དང་།ལྷ་སའི་གཙུག་ལག་ཁང་རྣམ་གཉིས་ནི་རྒྱ་བོད་བལ་གསུམ་གྱི་རིག་གནས་དང་ལག་རྩལ་གྱི་ཉིང་བཅུད་དང་།མི་རིགས་མཐུན་སྒྲིལ་གྱི་དན་རྟགས་སོགས་ཡིན་པ་ལ་རྒྱུས་ལོན་བྱེད་དུ་འཇུག་པ།ད་དུང་ཕ་ཡུལ་དང་རྒྱལ་ཁབ་ལ་བྱས་རྗེས་རླབས་པོ་ཆེ་བཞག་མྱོང་ཞིང་སྙན་གྲགས་དེབ་ཐེར་དུ་འཁོད་པའི་མི་སྣ་མཚམས་སྦྱོར་བྱས་པའི་སློབ་ཚན་ཡང་གང་མང་ཡོད་པ། དཔེར་ན།《གཡུ་ཐོག་ཡོན་ཏན་མགོན་པོ》ཞེས་པའི་སློབ་ཚན་དུ་གཡུ་ཐོག་རྙིང་མ་ཡོན་ཏན་མགོན་པོས་ཆུང་དུས་ནས་གསོ་རིག་ལ་སློབ་ སྦྱོང་བྱས་ཤིང་། རྒྱ་ནག་དང་བལ་བོ།རྒྱ་གར།ཁ་ཆེ་སོགས་སུ་ཕེབས་ཏེ་བསླབས་པའི་གསོ་རིག་གཞུང་ལུགས་དང་ལག་ལེན་གྱིས་ཁ་གསབ་བྱས་ཤིང་། རང་གིས་ལོ་མང་པོར་སྲོག་སྐྱོབ་སྨན་བཅོས་བྱས་པའི་ཉམས་མྱོང་སྤྱི་སྡོམ་བྱས་ཏེ་《དཔལ་ལྡན་རྒྱུད་བཞི》གསར་རྩོམ་དང་། སློབ་མ་མང་པོ་བསྐྱངས་ཏེ་གངས་ཅན་གྱི་ལྗོངས་ལ་གསོ་རིག་གི་ཉི་མ་ཤར་དུ་བཅུག་པའི་མཛད་རྗེས་རླབས་པོ་ཆེ་སོགས་བརྗོད་ཡོད་པས་དེ་ཤེས་རྟོགས་བྱ་རྒྱུ་གཙོ་བོར་འཇོག་དགོས་པ་མ་ཟད།གཡུ་ཐོག་ཡོན་ཏན་མགོན་པོ་ལྟ་བུ་ཞིབ་འཇུག་གི་ སྙིང་སྟོབས་དང་། གསར་གཏོད་ཀྱི་སྙིང་སྟོབས་ལྡན་པའི་མི་སྣ་གྲགས་ཅན་ཡང་ང་ཚོ་ཕ་ཡུལ་དུ་འཁྲུངས་མྱོང་བ་དང་། ཁོང་ནི་ཕ་ཡུལ་གྱི་གཟི་བརྗིད་ཡིན་པ་སོགས་ཤེས་སུ་བཅུག་སྟེ། ཕ་ཡུལ་ལ་བརྩེ་དུང་ཇེ་ཟབ་དང་མི་རིགས་ཀྱི་འདུ་ཤེས་ཇེ་བརྟན་དུ་བཏང་ཐོག་རྒྱལ་ཁབ་ལ་དགའ་བའི་བསམ་བློ་ཀུན་སྤྱོད་སློབ་གསོ་ཆགས་སུ་འཇུག་རྒྱུ་གཙིགས་སུ་འཛིན་གལ་ཆེའོ
གཉིས། བློ་ཡོད་གཞུང་དྲང་གི་མི་གཤིས་སྐྱེད་སྲིང་།
"མི་རང་ག་བའི་ཀུན་སྤྱོད་མི་གཤིས་ཀྱི་ཚད་ལས། མི་རིགས་སྤྱིའི་ཀུན་སྤྱོད་སྤུས་ཚད་གཏན་འཁེལ་བྱེད་ཀྱི་ཡོད།"ཅེས་པ་ལྟར་མི་རབས་རྗེས་མའི་མི་གཤིས་གང་འདྲ་ཞིག་སྐྱེད་སྲིང་བྱ་རྒྱུ་ནི་ང་ཚོ་དག་གི་སློབ་གསོར་རགས་ལས་པས་ན། སྐད་ཡིག་སློབ་ཁྲིད་ཁྲོད་ནས་སློབ་མ་རེ་རེའི་ཐུན་མིན་གྱི་མི་གཤིས་ལ་བརྩི་མཐོང་དང་སྐྱེད་སྲིང་ལེགས་པོ་བྱེད་དགོས། དཔེར་ན། དབྱིན་ཇིའི་རྩོམ་མཁན་ཏེ་ཨེན.སི་ཐན་ལེས་བརྩམས་པའི་《བུ་ཆུང་སན་ལྡེ》ཞེས་པའི་སློབ་ཚན་དུ་མ་རྩ་རིང་ལུགས་ཀྱི་སྤྱི་ཚོགས་སུ་བུ་ཆུང་སན་ལྡེ་ཡིས་འབར་ཞུན་བཙོངས་ནས་ཁོ་དང་ནུ་བོ་གཉིས་ཀྱི་ཁ་གསོ་ཐབས་ བྱེད་པ་ལ། དབུལ་ཞིང་ཕོངས་པའི་འཚོ་བ་རོལ་གྱི་ཡོད། འཁྱག་ལྟོགས་གཉིས་ཀྱིས་མནར་བའི་ཉིན་ཞིག་ལ་ཁོས་འབར་ཞུན་བཙོངས་ནས་སྒོར་མོ་སློག་པའི་ཆེད་དུ་རྒྱ་ལམ་གྱིཕར་ཁར་འགྲོ་སྐབས། སྟབས་མ་ལེགས་པར་ཤིང་རྟ་ཞིག་དང་རྡུང་ཁ་བརྒྱབ་པས་ཤིང་རྟའི་འཁོར་ལོ་ཡིས་ཁོའི་རྐང་བ་གཉིས་བཅག་ནས་འཆི་བར་ཉེ་ཡང་། ཁོས་རང་གི་ནུ་བོར་སྒོར་མོ་ལྷག་མ་བསྐྱལ་དུ་བཅུག་པ་དང་། རང་གི་བདེ་སྡུག་ལ་ བསམ་བློ་ཅུང་ཙམ་ཡང་མི་གཏོང་བར་ནུ་བོ་ལེ་པུ་སུ་ཞིག་གིས་གཉོར་སྐྱོང་བྱེད་རྒྱུ་ལ་སེམས་ཁུར་དང་འབོད་སྐུལ་བྱེད་ཞོར་དུ་ཤི་བའི་གནས་ཚུལ་བརྗོད་ཡོད་པ་སོགསསློབ་མར་ཤེས་རྟོགས་བྱེད་དུ་འཇུག་དགོས་པ་མ་ཟད། བུ་ཆུང་སན་ལྡེ་ཡི་བློ་ཡོད་གཞུང་དྲང་དང་། བྱམས་སྙིང་རྗེ་ཆེ་བའི་བླ་མེད་མི་གཤིས་ལ་སློབ་སྦྱོང་བྱེད་དུ་འཇུག་དགོས་པ་གནད་ཀྱི་དམ་པའོ། རྒྱུ་མཚན་གང་ཞེ་ན། དེང་དུས་ཀྱི་ལོ་ཆུང་བྱིས་པ་རྣམས་ལ་མཚོན་ན། སྤྱི་ཚོགས་གསར་བའི་ཆ་རྐྱེན་བཟང་བོའི་སྐབས་ཀྱི་བྱིས་པ་དག་དག་ཡིན་པས། དབུལ་ཕོངས་དང་འཁྱག་ལྟོགས་ཀྱི་འཚོ་བ་ལ་དེ་འདྲ་ཆ་རྒྱུས་མེད་པའི་ཁར་དབུལ་ཕོངས་དང་འཁྱག་ལྟོགས་ཀྱི་འཚོ་བ་དེ་བས་ཀྱང་མྱོང་མི་དགོས། ཡིན་ནའང་བདེ་སྐྱིད་ཀྱི་འཚོ་བའི་ཁོར་ཡུག་ཁྲོད་དུ་ཡ་རབས་ཚུལ་ལྡན་དང་། བློ་ཡོད་གཞུང་དྲང་། བྱམས་སྙིང་རྗེ་ཆེ་བའི་མི་གཤིས་ཤིག་ཆུང་དུས་ནས་སྐྱེད་སྲིང་བྱས་ན་རྗེས་སུ་གཡོ་སྒྱུ་བྲལ་ཞིང་མི་ལ་རོགས་རམ་བྱ་རྒྱུར་དགའ་བའི་མི་ཞིག་ཏུ་འགྱུར་ཁོ་ ཐག་རེད།
གཞན《རྒྱན་འཁེལ་བའི་ཉིན་མོ》ཞེས་པའི་བསྒྱུར་རྩོམ་སློབ་ཚན་དུ་འཛམ་གླིང་འཁྲུག་ཆེན་ཐེངས་གཉིས་པ་མ་ལངས་གོང་ལ་རླངས་འཁོར་ཞིག་གསོ་བཟོ་བ་ཞིག་གིས་རྒྱན་བྱང་གཉིས་ཉོས་པ་ལས་གཅིག་ལ་རྒྱན་ཁེལ་ནས་(ཁོབ་པེ་ཞེས་པའི་ལས་གྲོགས་ཀྱིས་ཁོ་ལ་རྒྱན་བྱང་ཉོ་བར་བསྐུར་བ་ལ་རྒྱན་ཁེལ་བ་དང་དེ་ཁོ་གཅིག་པུས་མ་ གཏོགས་སུས་ཀྱང་མི་ཤེས)རླངས་འཁོར་གསར་བ་ཞིག་ལག་ལ་ཐོབ་མོད། འོན་ཀྱང་ཁོས་ཟོལ་མེདགཞུང་དྲང་དངཁ་དན་ཚིག་ལ་གནས་པའི་སྒོ་ནས་ལས་གྲོགས་ལ་ཁ་པར་བརྒྱབ་ཏེརླངས་འཁོར་ཁྱེར་དུ་བཅུག་པའི་གཏམ་རྒྱུད་བྲིས་ཡོད་པ་བཤད་ཞོར་དུ། སློབ་མ་ལ་ཟོལ་མེད་གཞུང་དྲང་ནི་རྒྱུ་ནོར་འབོར་ཆེན་ལས་ལྷག་པར་རྩ་ཆེ་བའི་ཀུན་སྤྱོད་ཅིག་ཡིན་པ་རྟོགས་སུ་འཇུག་པ་དང་། ཟོལ་མེད་གཞུང་དྲང་གི་མི་གཤིས་ཤིག་རང་གི་རྒྱུད་ལ་ཆགས་དགོས་པའི་ཀུན་སློང་འཛུགས་སུ་བཅུག་ན་མ་འོངས་པར་སློབ་མ་ཁོ་རང་སྤྱི་ཚོགས་འཚོ་བ་དངོས་ལ་ཞུགས་དུས་མི་གཤིས་ལེགས་པོ་ལྡན་ པའི་མི་ཞིག་ཏུ་འགྱུར་ཐུབ་པར་ཡིད་ཆེས་བྱས་ཆོག
གསུམ། མཛའ་མཐུན་དང་འགྲིག་མཐུན་གྱི་ཀུན་སྤྱོད་སློབ་གསོ།
"མཐུན་པ་སྤུན་བཞི"ནི་མཛའ་མཐུན་དང་འགྲིག་མཐུན་གྱི་མཚོན་བྱེད་ཡིན་ལ། རྒན་བཀུར་ཆུང་བྱམས་ཀྱི་མཚོན་བྱེད་ཀྱང་ཡིན། རྗེ་དགེ་འདུན་གྲུབ་ཀྱིས་བརྩམས་པའི《མཐུན་པ་སྤུན་བཞི》ཞེས་པའི་སློབ་ཚན་ལྟ་བུ་ཁྲིད་པའི་ངོས་ནས་བཤད་ན། གླང་ཆེན་དང་སྤྲེའུ། རི་བོང་། བྱ་སྲེག་པ་བཅས་སྲོག་ཆགས་དེ་དག་གི་འབྲེལ་བ་བཟང་ནའང་ཕན་ཚུན་ལ་བཀུར་གཟོ་བྱེད་པའི་སྲོལ་བཏོད་དགོས་དོན་ཅི་ཡིན་པ་དང་། སྲོག་ཆགས་དེ་དག་གིས་རྒན་གཞོན་གྱི་ཚད་ཇི་ལྟར་དབྱེ་བ་དང་། བཀུར་གཟོ་བྱེད་པའི་སྲོལ་ཅི་ཞིག་བཙུགས་པ། ཕན་ཚུན་ལ་བཀུར་གཟོ་ཇི་ལྟར་བྱས་པསོགས་ལ་སློབ་མར་གོ་བ་ལེན་དུ་འཇུག་རྒྱུ་ནི་གཙོ་བོཡིན་ནའང་། ཆེས་གལ་ཆེ་བ་ནི་སློབ་གྲོགས་ཕན་ཚུན་བར་དང་། རྒན་གཞོན་ཕན་ཚུན་བར་དང། མི་རིགས་ཕན་ཚུན་བར་ཏེ་མདོར་ན་མི་དང་མིའི་བར་དང་། ཐ་ན་མི་དང་སྲོག་ཆགས་བར་མཛའ་བརྩེའི་འབྲེལ་བ་འཛིན་དགོས་པར་མ་ཟད། ཕན་ཚུན་ལ་བརྩི་བཀུར་དང་བྱམས་སྐྱོང་བྱས་ཏེ། ཐུན་མོང་གི་བདེ་སྐྱིད་བསྐྲུན་པར་འབད་བརྩོན་བྱེད་དགོས་པའི་སློབ་གསོ་གཏོང་རྒྱུ་ གལ་ཆེ། རྒྱུ་མཚན་ནི་དེང་སྐབས་འཛམ་གླིང་ཧྲིལ་བོ་ཚང་མས་མཐོང་ཆེན་བྱེད་བཞིན་པ་ནི་སྤྱི་ཚོགས་འཆམ་མཐུན་དང་མི་རིགས་འཆམ་མཐུན་ཡིན། དགོས་སུ་རང་རེ་རྒྱལ་ཁབ་ལ་མཚོན་ན་མི་རིགས་མང་པོ་མཉམ་སྡོད་ཀྱི་ཁྱིམ་ཚང་ཆེན་པོ་ཞིག་ ཡིན་པས་ཕན་ཚུན་དབར་མཛའ་མཐུན་དང་འགྲིག་མཐུན་གྱི་ཀུན་སྤྱོད་མ་ལྡན་ན་ཐུན་མོང་གི་བདེ་སྐྱིད་ཀྱི་འཚོ་བ་ཟེར་བ་ཞིག་མིང་གི་ལྷག་མ་ཙམ་དུ་འགྱུར་ཉེན་ཆེ། ང་ཚོ་མི་རིགས་ཡོངས་ལ་མཛའ་མཐུན་མཉམ་གནས་དང་། མཐུན་སྒྲིལ་རོགས་རེས་ཀྱི་ བསམ་བློ་ཀུན་སྤྱོད་ལྡན་ན་རང་རེ་རྒྱལ་ཁབ་འདི་མེ་ཏོག་སྣ་བརྒྱས་བརྒྱན་པའི་སྐྱེད་ཚལ་ལྟར་མཛེས་སྡུག་ལྡན་ངེས་རེད། ལྷག་པར་དུ་རྒན་བཀུརཆུང་བྱམས་ཀྱི་ཀུན་སྤྱོད་དེ་སློབ་མའི་རང་གཤིས་ལ་ཆགས་སུ་བཅུག་ན་སློབ་གྲོགས་ཕན་ཚུན་བར་དང་། མི་རིགས་ཕན་ཚུན་བར་ལ། བརྩི་བཀུར་དང་རོགས་རམ་སོགས་ཡོད་པའི་སྤྱི་ཚོགས་ ཁོར་ཡུག་ཅིག་ངང་ངམ་ཤུགས་ཀྱིས་གྲུབ་ནས་བདེ་སྐྱིད་རྟག་བརྟན་གྱི་འཚོ་བ་རོལ་ཐུབ་པའི་གལ་ཆེན་རང་བཞིན་ལྡན་ནོ།
མདོར་ན་སྐད་ཡིག་སློབ་ཁྲིད་ལ་སྐད་དང་ཡི་གེའི་ཆ་དང་། རིག་གནས་ཤེས་བྱའི་ཆ། བསམ་བློ་ཀུན་སྤྱོད་ཀྱི་ཆ། རང་བྱུང་ཚན་རིག་གི་ཆ། ཡུལ་སྲོལ་གོམས་འདྲིས་ཀྱི་ཆ་སོགས་ཤེས་བྱ་སྣ་འདུས་ཡིན་པས། སློབ་ཁྲིད་བྱ་བའི་བརྒྱུད་རིམ་ཁྲོད་དུ་སྐད་ཡིག་གི་རྨང་གཞི་ཤེས་བྱ་བརྒྱུད་སྤྲོད་བྱ་རྒྱུ་གཙིགས་སུ་འཛིན་པ་དང་ཆབས་ཅིག་བསམ་བློ་ཀུན་སྤྱོད་སློབ་གསོ་ཡང་གལ་ཆེན་དུ་འཛིན་རྒྱུ་ཤིན་ཏུ་གལ་ཆེའོ༎


text:
སེབཱ་གྲཱམ་བསྟི་གནས་སུ་མང་ཚོགས་ལ་བོད་དོན་སྐོར་གསུང་བཤད་གནང་བ།
༢༠༡༥ ཕྱི་ཟླ་ ༡ ཚེས་ ༣ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་ཐོག་མར་སེབཱ་གྲཱམ་བསྟི་གནས་ (Sevagram Ashram) སུ་བདག་ཉིད་ཆེན་པོ་གཱཾདྷཱིའི་བཞུགས་གནས་ (Bapu Kuti) སུ་གནས་མཇལ་དང་། ཞལ་འདོན་གསུངས་རྗེས། མང་ཚོགས་གསུང་བཤད་གནང་སའི་ཚོགས་ཁང་དུ་ཕེབས་འབྱོར་སྐབས། དགའ་བསུའི་གླུ་དང་སྐུད་ཕྲེང་སོགས་ཕུལ། དེ་ནས་ཌོཀ་ཊར་སུརེནྡྲ་ཀུམཱར་མཆོག་ནས་རིན་པོ་ཆེའི་ངོ་སྤྲོད་གྲུབ་མཚམས། རིན་པོ་ཆེས་མང་ཚོགས་ལ་ “བོད་རང་སྐྱོང་འཐབ་རྩོད་ཐོག་འཚེ་མེད་ཞི་བའི་ཐབས་ལམ་” (Reflections on non-violence as means of struggle for Autonomous Tibet) ཞེས་པའི་བརྗོད་གཞིའི་ཐོག་ཧིན་སྐད་ནང་གསུང་བཤད་གནང་སྟེ། བོད་དེ་ཁེར་རྐྱང་དུ་གནས་པར་བརྟེན་ཁེ་གྱོང་གཉིས་བྱུང་བ་ལས། ཁེ་ནི་དེང་རབས་སྤྱི་ཚོགས་དཔལ་ཡོན་གྱིས་མ་འགོས་པ་དང་། གྱོང་ནི་རྒྱལ་སྤྱིའི་སྟེང་མངོན་པར་གསལ་མ་ཐུབ་པས་ད་ལྟའི་གནས་སྟངས་འདི་བྱུང་ཚུལ། དེའང་དེང་རབས་སྤྱི་ཚོགས་དཔལ་ཡོན་ལ་བརྟེན་ནས་བྱུང་ཚུལ། བོད་དེ་རྒྱ་གར་དང་རྒྱ་ནག་ཨུ་རུ་སུ་ལྟ་བུའི་སྟོབས་ཆེན་རྒྱལ་ཁབ་དབུས་སུ་གནའ་སྔ་མོ་ནས་ཡོད་རུང་ཕྱི་ལོ་ ༡༩༥༡ ནང་གཞི་ནས་བཙན་བཟུང་བྱུང་བ་དེའི་རྒྱུ་མཚན་སོགས་གསུངས་རྗེས། བོད་ཀྱི་རང་སྐྱོང་ཤེས་པར་བོད་ཀྱི་ངོ་སྤྲོད་མདོར་བསྡུས་ཤིག་གནང་སྟེ། བོད་ཀྱི་ས་ཆགས་ཚུལ་དང་། རྒྱ་གར་དང་འབྲེལ་བ། མི་རིགས། སྐད་ཡིག བསྒྱུར་གྱི་སྐོར། དེ་བཞིན་ཆབ་སྲིད་ཀྱི་གནས་སྟངས་ལས་འཕྲོས་ཏེ། འཚེ་བ་དང་འཚེ་བ་མེད་པའི་ལས་འགུལ་ཁག ད་ལྟ་ལས་འགུལ་རྣམས་འཚེ་བ་མེད་པ་ཡིན་ཚུལ། བོད་ནང་རང་ལུས་མེར་སྲེག་སྐོར། མཐར་རྒྱ་གར་མང་ཚོགས་ཀྱིས་བོད་དོན་རྒྱབ་སྐྱོར་མུ་མཐུད་གནང་སྐྱོང་གི་རེ་སྐུལ་དང་། དེ་ནས་ཨིན་སྐད་ཐོག་གསུང་བཤད་སྙིང་བསྡུས། མཐར་སྐུ་ཞབས་ཋཱ་ཀུར་ཀཱ་ཀཱ་ནས་ཐུགས་རྗེ་ཆེ་ཞུའི་གསུང་བཤད་གནང་སྟེ་གྲོལ།
མང་ཚོགས་གསུང་བཤད་དེའི་ནང་བརྡྷཱ་ཁུལ་གྱི་ཤེས་ཡོན་པ་དང་། མཁས་དབང་། སློབ་ཕྲུག་སོགས་འདུ་འཛོམས་ཆེ་ཙམ་འདུག
སེབཱ་གྲཱམ་བསྟི་གནས་སུ་མཇལ་ཁར་བསྐྱོད་པ།
༄༅།། ༢༠༡༥ ཕྱི་ཟླ་ ༡ ཚེས་ ༣ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་སེབཱ་གྲཱམ་བསྟི་གནས་ (Sevagram Ashram) སུ་བདག་ཉིད་ཆེན་པོ་གཱཾདྷཱིའི་བཞུགས་གནས་ (Bapu Kuti) ཀྱི་མཇལ་ཁར་བསྐྱོད་དེ་གནས་མཇལ་དང་ཞལ་འདོན་སོགས་གནང་ཞིང་། དེ་སྐབས་བསྟི་གནས་ཀྱི་ལས་བྱེད་རྣམས་ཀྱིས་ཕེབས་བསུ་ཞུས་འདུག


text:
ཟླ་འདིའི་ཚེས་༡༡ ནས་ཉིན་གསུམ་རིང་རྒྱ་གར་བྱང་ཕྱོགས་པན་ཇབ་མངའ་སྡེའི་ལུ་དྷི་ཡ་ན་གྲོང་ཁྱེར་དུ། རྒྱ་གར་རྒྱལ་ཡོངས་བཙན་བྱོལ་བོད་མིའི་ཚོང་པ་ཚོགས་པའི་དམིགས་བསལ་ཚོགས་ཆེན་ཐེངས་དང་པོ་དེ་འཚོགས་ཡོད་པ་དང་། དེར་མ་འོངས་ལས་དོན་བྱེད་ཕྱོགས་ཐོག་གྲོས་བསྡུར་དང་གྲོས་ཆོད་ཁག་ཅིག་བཞག་ཡོད་པ་རེད།
ཚོགས་འདུ་དབུ་འབྱེད་མཛད་སྒོའི་ཐོག་སྐུ་མགྲོན་གཙོ་བོ་སྲིད་སྐྱོང་བློ་བཟང་སེང་གེ་དང་། དཔལ་འབྱོར་བཀའ་བློན་ཀརྨ་ཡེ་ཤེས། བོད་མི་དགུན་ཚོང་བས་ཅ་དངོས་གཙོ་བོ་ལེན་ས་རྒྱ་གར་གྱི་ (Lala Tibetan Hosiery Association) ཞེས་པའི་འགོ་བ་སོགས་ཕེབས་ཡོད་པ་རེད། བོད་མི་གནས་སྡོད་བྱེད་ས་ས་གནས་ཁག་༡༦༥ ཙམ་ནས་ཚོགས་པའི་མི་༥༠༠ བརྒལ་བ་ཚོགས་ཞུགས་བྱས་ཡོད་པ་རེད།
སྲིད་སྐྱོང་བློ་བཟང་སེང་གེས་གསུང་བཤད་གནང་སྐབས། “ང་རང་སུད་ཚོང་བའི་བུ་ཞིག་ཡིན་པའི་ཆ་ནས་སུད་ཚོང་བ་རྣམས་ལ་དཀའ་ངལ་ཇི་ཙམ་ཡོད་པ་ཕྲན་བུ་ཤེས་ཀྱི་ཡོད། ད་བར་རྣམ་པ་ཚོས་ཧ་ལས་པའི་སྐུ་ལས་སྐྱོན་ཡོད། ང་ཚོའི་སྤྱི་ཚོགས་ནང་དཔལ་འབྱོར་གྱི་གནས་སྟངས་ཐོག་ཕལ་ཆེར་བརྒྱ་ཆ་༤༥།༥༠ འཚོ་བ་སྐྱེལ་ས་སུད་ཚོང་རང་ཆགས་ཡོད། སྤྱི་ཚོགས་ཀྱི་དཔལ་འབྱོར་ཡིན་ནའང་ཡར་རྒྱས་ཕྱིན་ཡོད། སྤྱི་ཚོགས་ཀྱི་དཔལ་འབྱོར་གནས་སྟངས་ཡར་རྒྱས་འགྲོ་བར་བརྟེན་སོ་སོའི་ཕྲུ་གུ་ཡིན་ནའང་སློབ་སྦྱོང་ཡག་པོ་གནང་ཐུབ་ཡོད། ཕྲུ་གུར་སློབ་སྦྱོང་ཡག་པོ་གནང་ཐུབ་པར་བརྟེན་ང་ཚོའི་སྤྱི་ཚོགས་སྤྱི་ཡོངས་ནང་ཤེས་ཡོན་ཅན་དང་། ཐོས་རྒྱ་མཐོང་རྒྱ་ཅན། བོད་མིའི་སྒྲིག་འཛུགས་ལ་ཞབས་ཕྱི་ཞུ་མཁན་དེ་འདྲ་ཆགས་པ་གཙོ་བོ་སུད་ཚོང་བ་རྣམ་པས་སྐུ་ལས་བསྐྱོན་ཏེ་སོ་སོའི་འཚོ་བ་བསྐྱལ་བ་ཙམ་མིན་པར་སོ་སོའི་ནང་མི་དང་ཕྲུ་གུར་ཕན་ཐོགས་ཡོད་སྟབས། བོད་མིའི་སྒྲིག་འཛུགས་ལ་ཡིན་ནའང་འགན་ཆུང་བ་ཡོད་”ཅེས་བོད་མི་ཚང་མས་འཚོ་བ་སྐྱོ་པོ་ཆགས་ན་མིའི་སྒྲིག་འཛུགས་ཀྱིས་མཐུན་རྐྱེན་སྦྱོར་དགོས་ས་ཇེ་མང་སོང་བས་དཀའ་ངལ་ཡོད་སྐོར་གསུངས་སོང་།
སྲིད་སྐྱོང་གིས་མུ་མཐུད་གསུང་དོན། “བོད་མི་སུད་ཚོང་བ་རྣམས་ཧ་ཅང་གལ་ཆེན་པོ་བརྩིས་པའི་ཐོག་ནས་ཨ་རིའི་རོགས་ཚོགས་ནས་རོགས་དངུལ་ཐོབ་པ་དེ་ནས་ཧིན་སྒོར་ས་ཡ་བརྒྱ་བུན་གཡར་གྱི་ལས་གཞི་སྤེལ་རྒྱུ་དེ་ཡང་ང་ཚོའི་ཐོག་ནས་རྣམ་པ་ཚོར་མཐུན་རྐྱེན་སྦྱར་རྒྱུའི་ཆེད་བུན་གཡར་གྱི་ལས་གཞི་ཞིག་སྤེལ་ཡོད། རྣམ་པ་ཚོར་ཡིན་ནའང་ཕན་ཐོགས་པའི་རེ་བ་ཡོད་”ཅེས་སོགས་གསུངས་ཡོད་པ་རེད།
ཚོགས་ཆེན་དེའི་ཐོག་བོད་མི་སུད་ཚོང་བ་ནང་ཁུལ་གྱི་དཀའ་ངལ་ཁག་ཅིག་དང་ཚོང་བདག་རྒྱ་གར་ལཱ་ལཱ་དང་འབྲེལབའི་གནད་དོན། གཞན་ཡང་རྒྱ་གར་གཞུང་ལ་ཁྲལ་འབུལ་ཕྱོགས་སོགས་ཀྱི་ཐད་ལ་གོ་བསྡུར་ཐག་གཅོད་བྱས་པ་མ་ཟད། བོད་མི་དངོས་ཟོག་ལེན་སའི་རྒྱ་གར་གྱི་ཚོང་ཤག་ཚོས་དགོས་འདུན་བཏོན་པ་ལྟར། བོད་མིའི་ཚོང་པ་ཚོགས་པས་ཚོང་ལས་བྱེད་སའི་ས་གནས་༡༧༤ ནང་རྒྱ་ནག་ནས་བཟོས་པའི་ཚོང་ཟོག་འཚོང་རྒྱུ་མིན་པའི་གྲོས་ཆོད་ཅིག་བཞག་འདུག
ཟླ་འདིའི་ཚེས་༡༣ ཉིན་ཚོགས་ཆེན་མཇུག་བསྡོམས་མཛད་སྒོའི་ཐོག བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་ཕེབས་ཏེ། གསུང་བཤད་གནང་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
བླ་བྲང་དགོན་པ་ངོ་སྤྲོད།
སྤེལ་དུས 2018-01-10
ཡོང་ཁུངས། ནོར་ནོར་བརྙན་འཕྲིན།
རྩོམ་པ་པོ། ལྷ་ཁོ།
བླ་བྲང་བཀྲ་ཤིས་འཁྱིལ་ནི་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་བསང་ཆུ་རྫོང་གི་ནུམ་ཁུལ་དང་། བསང་ཆུའི་བྱང་ངོགས་སུ་ཆགས་ཡོད། སྤྱི་ལོ་༡༧༠༩ལོར་འཇམ་དབྱངས་བཞད་པ་སྐུ་ཕྲེང་དང་པོས་ཡུལ་ལྗོངས་མཛེས་པའི་ས་འདིར་དགོན་པ་ཕྱག་བཏབ་གནང་ཞིང་། ལོ་ངོ་༢༨༠ལྷག་ཙམ་གྱི་རིང་བཟོ་བསྐྲུན་དང་རྒྱ་བསྐྱེད་རྒྱུན་མ་ཆད་པར་བཏབ་བས་གྲྭ་ཚང་ཆེན་པོ་དྲུག་དང་།ལྷ་ཁང་དང་ནས་ཆེན་བཞི་བཅུ་ཞེ་བརྒྱད། གྲྭ་ཤག་ལྔ་བརྒྱ་ལྷག་ཙམ་ཡོད་པའི་བསྟན་པའི་གནས་གཞི་ཆེན་པོ་ཞིག་ཏུ་གྱུར་ཏེ་ཨ་མདོ་ཁུལ་དུ་༼དབུས་གཙང་ཆོས་ཀྱི་ཞིང་ཁམས་གཉིས་པ་༽ཞེས་པའི་མཚན་སྙན་གྱི་གྲགས་པ་འབར་ལ། དབུས་གཙང་གི་འབྲས་སྤུངས་དང་། སེ་ར། དགའ་ལྡན། བཀྲ་ཤིས་ལྷུན་པོ་དང་མཚོ་སྔོན་གྱི་སྐུ་འབུམ་བྱམས་པ་གླིང་བཅས་རང་རྒྱལ་གྱི་བོད་བརྒྱུད་ནས་བསྟན་གྱི་དགེ་ལུགས་པའི་གདན་ས་ཆེན་པོ་དག་གི་ནང་དུ་གཏོགས་ཤིང་། དགོནཔའི་ནང་དུ་ཨེ་ཤ་ཡའི་རྒྱན་གཅིག་གུང་ཐང་མཆོད་རྟེན་བཞུགས་ཡོད།
བླ་བྲང་བཀྲ་ཤིས་འཁྱིལ་གྱི་མཚམ་སྙན་གྲགས་ཆེ་བ་ནི་གྲྭ་ཚང་ཆེན་པོ་དྲུག་སྟེ། རྨད་བྱུང་ཐོས་བསམ་གླིང་དང་དཔལ་ལྡན་སྨད་རྒྱུད་གྲྭ་ཚང་། དུས་འཁོར་གྲྭ་ཚང་། ཨེ་ཝ་ཆོས་འཁོར་གླིང་།སྨན་པ་གྲྭ་ཚང་གསོ་རིགས་གཞན་ཕན་གླིང་། ཀྱེེ་རྡོར་གྲྭ་ཚང་གསང་སྔགས་དར་རྒྱས་གླིང་།རྒྱུད་སྟོང་གྲྭ་ཚང་གསང་ཆེན་རྡོ་རྗེ་གླིང་བཅས་ཡིན།གྲྭ་ཚང་དེ་དག་གི་ནང་རྨད་བྱུང་ཐོས་བསམ་གླིང་ནི་དགོན་པ་སྤྱིའི་ལྟེ་གནས་ཡིན་པས་འདུ་ཁང་སྔོན་མ་དང་ཚོགས་ཆེན་འདུ་ཁང་།འདུ་ཁང་ཕྱི་མ་བཅས་གསུམ་གྱིས་གྲུབ་ཡོད་ཅིང་།ཚོགས་ཆེན་འདུ་ཁང་དུ་གྲྭ་བ་མི་གྲངས་༤༠༠༠མཉམ་དུ་ཚོགས་འཚོགས་ཐུབ།དགོན་ནང་གཙུག་ལག་ཁང་གི་བཞེངས་ལུགས་བོད་ལུགས་དང་།རྒྱ་ནག་གསེར་མཁར།རྒྱ་བོད་འདྲེས་མ་བཅས་ཡིན།རྨད་བྱུང་ཐོས་བསམ་གླིང་གི་ཚོགས་ཆེན་འདུ་ཁང་གིས་ལྟེ་བར་མཚོན་པའི་མཐའ་འཁོར་དུ་གཙུག་ལག་སྣ་ཚོགས་ཀྱི་སྐར་མའི་འཁོར་གྱིས་ཟླ་བ་བརྒྱན་པའི་བརྗིག་ཆགས་ཉམས་འགྱུར་གྱི་ཚུལ་དུ་མཆིས།གཙུག་ལག་ཁང་ཡོད་ཚད་ཀྱི་བཟོ་སྐྲུན་རྒྱུ་ཆས་རྡོ་དང་ཤིང་ངམ་ས་དང་ཤིང་རིགས་གཉིས་སུ་འདུས། འདུ་ཁང་དང་ལྷ་ཁང་གི་གྱང་ནི་སྔོན་མོ་རྡོ་ལས་གྲུབ་པ་དེ་འདྲེན་བྱེད་མིག་གི་དགའ་སྟོན་དུ་གྱུར་པས་བླ་བྲང་བཀྲ་ཤིས་འཁྱིལ་གྱི་བཟོ་སྐྲུན་ལ་ཕྱི་ནས་ཤིང་མི་མཐོང་བ་དང་ནང་ནས་རྡོ་མཐོང་རྒྱུ་མེད་པའི་ཁྱད་ཆོས་ཡོད་པར་གྲགས། གཙུག་ལག་ཁང་གི་ཐོག་སྟེང་ཕྱོགས་བཞི་ལ་སྤེན་བད་ཉིས་བརྩེགས་དང་སྤེན་རྒྱན་གྱི་གྱང་དམར་པོ་དེ་ནི་གཅིག་ནས་ཁང་བརྩེགས་ཀེར་ལྗིད་ཚད་ཡངས་སུ་འགྲོ་བ་དང་གཉིས་སུ་བརྗིད་ཆགས་ལྟ་ན་སྡུག་པའི་ཆོས་ཀྱི་ངོ་མཚར་མཚོན་ཡོད།བླ་བྲང་བཀྲ་ཤིས་འཁྱིལ་ལ་དགོན་པ་གཞན་ལས་ཁྱད་ཆོས་གསལ་པོ་ཡོད་པ་ནི་གསུང་དང་ཐུགས་ཀྱི་རྟེན་རྣམ་གྲངས་མང་ཞིང་ཉར་ཚགས་ཡག་པོ་བྱས་ཡོད་པ་དེ་ཡིན།ལྷག་པར་དུ་བསམ་ཡིད་ལས་འདས་པའི་འཇིག་རྟེན་ན་དཀོན་པའི་རྟེན་ཁྱད་ཁར་ཅན་སྟེ།ཚོན་མདངས་སྣ་ཚོགས་ཀྱི་སྐར་རྡོ་དང་བྱ་རྔ་མོང་གི་འགྱུར་རྡོ། བྱི་རུའི་སྡོང་པོ། བོད་ཡིག་གི་སའི་གོ་ལའི་དཔེ་དབྱིབས། བེེཊྰུཏརྱ་རྡོ་རྗེ་ལམ། མརྒད། པད་རག་སོགས་རིན་པོ་ཆེས་བརྒྱན་པའི་མཆོད་རྟེན། རུས་རྒྱན། འབྲུག་གི་མགོ་རུས། སྦྲུལ་དཀར་པོའི་རྭ།རྟ་མཆོག་གི་རྭ།གླིང་གེ་སར་རྒྱལ་པོའི་ཁྲབ་རྨོག་དང་རལ་གྲི་སོགས་དང་། འཇམ་དབྱངས་བཞད་པ་རིན་པོ་ཆེ་སྐུ་ཕྲེང་རིམ་བྱོན་གྱི་མནབས་བཟའ་དང་། མཆོད་ཆས། གསེར་ཞྭ།གོང་མས་གནང་བའི་གསེར་ཡིག་དང་གསེར་ཐམ།ཆོ་ལོ་སོགས་འདྲེན་བྱེད་ལམ་དུ་མི་ཤོང་བ་དེ་ཡིན།གཞན་ཡང་རྒྱ་གར་ནས་ཉོང་པའི་ཚོགས་ཁྲོ་ཆེན་མོ་སོགས་གནའ་རྫས་རྩ་ཆེ་བ་བགྲངས་ལས་འདས་པས་རང་རྒྱལ་གྱི་རིག་གནས་སྒྱུ་རྩལ་ནོར་བུའི་བང་མཛོད་ནང་གི་རྩ་ཆེའི་དངོས་རྫས་ཡིན།
བླ་བྲང་བཀྲ་ཤིས་འཁྱིལ་ནི་བརྗིག་ཆགས་སྟོང་གི་གཙུག་ལག་ཁང་དང་མཛེས་སྡུག་འབུམ་གྱི་ཚོན་རིས། བགྲང་ལས་འདས་པའི་ནོར་བུས་མཚན་སྙན་དགུང་དུ་གྲགས་པ་མ་ཟད། རྒྱལ་བའི་གསུང་གི་རྟེན་དང་རིག་གནས་དཔེ་མཛོད་ཕུན་སུམ་ཚོགས་པའང་རང་རྒྱལ་གྱི་དེ་མཚུངས་དགོན་སྡེ་གཞན་གྱིས་འགྲན་ཐབས་མེད་དོ།།


text:
ལྟོགས་དུས་ཀྱི་རྩམ་རྡོག་འགའ།
—གཞི་རིམ་པ། ༡ ཆུང་དུས་ཨ་མས། “ན་ཚ་མེད་པར་བཟའ་མི་མགོ་ལུས་འཛོམས་ན་སྐྱིད་པོ་ཡིན་”ཟེར་ནས་གདོང་ཆུང་འཛུམ་གྱིས་ཁེངས་དུས། ང་ལ་མིག་ཆུ་འཁྲུག་པ་ཕར་ཟད། དེ་ནི་དགེ་རྒན་བཙན་པོ་ཞིག་གིས་རྩིས་རིག་སློབ་ཁྲིད་བྱེད་པ་བཞིན། བྲོ་བ་ཅི་ཡང་མེད་པའི་སྐད་ཆ་ཕལ་བ་ལས་ཀྱང་ཕལ་བ་ཞིག་རེད་སྙམ། འོན་ཏང་ད་ནི། གོང་གི་ལོ་ལོན་རྒན་རྒོན་དང་། འོག་གི་བཟའ་ཟླ་བུས་ཕྲུག་ལ་ཚེ་རིང་ནད་མེད་དང་། སྐྱེ་འཆི་ལ་གོ་རིམ་ཡག་པོ་ཞིག་བྱུང་ན། དེ་ནི་ངའི་མི་ཚེ་འདིའི་བདེ་སྐྱིད་དང་། སྐྱེ་བ་འདིའི་ཚེ་ནོམ་དུ་ཤེས་ཡོད། ༢ ཁྱོད་ཀྱིས་འོས་མེད་ཀྱི་བྱ་བ་དང་། རྫུ་མེད་ཀྱི་ལས་ཀ་མང་པོ་བསྒྲུབས་ཏེ་ཕྱི་ལ་སོང་རྗེས། ཁྱོད་ཀྱི་གཞུག་ལ་ད་དུང་ཁ་པར་བཏང་ནས་མཐའ་མེད་པའི་དགོངས་ཡངས་གནང་མཁན་དང་། སེམས་དྲོ་བའི་སྐད་ཆ་རིན་མེད་དུ་བཤད་མཁན་ནི། ཁྱོད་ལ་ལས་ཀྱིས་སྦྲེལ་བའི་ཕ་མ་དང་། ལམ་ནས་རྙེད་པའི་ཆུང་གྲོགས་ཉུང་ཤོས་མ་གཏོགས་མེད།


text:
མི་དམངས་དྲ་བའི་འཕྲིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་དང་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་དང་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ཀྲང་ཀྲང་ཏེ་ཅང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་དང་ཀྲུང་དབྱང་ཧྲུའུ་ཅི་ཁྲུའི་ཧྲུའུ་ཅི་ལིའུ་ཡུན་ཧྲན། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་དང་ཀྲུང་དབྱང་སྒྲིག་ཨུད་ཀྱི་ཧྲུའུ་ཅི་ཝང་ཆི་ཧྲན། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་དང་རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཀྲང་ཀའོ་ལི་བཅས་ཁག་སོ་སོར་ཚེས་10ཉིན་གྱི་སྔ་དྲོ་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པའི་འཐུས་མི་ཚོགས་པ་ཁག་གཅིག་གི་གྲོས་ཞིབ་ནང་ཞུགས་པ་རེད།
ཞི་ཅིན་ཕིང་ཤིན་ཅང་འཐུས་མི་ཚོགས་པའི་གྲོས་ཞིབ་ནང་ཞུགས་ཤིང་། ཚོགས་འདུའི་ཐོག་ཁྲེན་ཆོན་གོ་དང་། ཞུའེ་ཁེ་ལའེ་ཐི·ཀྲ་ཁེར། སུན་ཅིན་ལུང་། ཧྲེ་ཅན་ཡུང་། ཨ་པུ་ཏུའུ་ར་ཁེ་ཕུའུ·ཐུའུ་མུ་ཉི་ཡ་ཙེ། མའེ་མའེ་ཐི་དབྱི་པུ་ར་དབྱི་མུའུ·མའེ་མའེ་ཐི་མིང་། ཕུའུ་ཁྲུན་ལི། ར་ཧན་ཀུའུ་ལི·དབྱི་སྨིར་སོགས་བློ་མཐུན་བརྒྱད་ཀྱིས་སྔ་རྗེས་སུ་སྤྱི་ཚོགས་བརྟན་ལྷིང་དང་ཡུན་རིང་བདེ་འཁོད་ལ་སྲུང་སྐྱོང་བྱ་རྒྱུ་དང་། དཔལ་འབྱོར་བརྟན་ལ་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་རྒྱུ། པིང་ཐོན་གྱི་སྒྱུར་བཅོས་འཕེལ་རྒྱས་ཟབ་ཏུ་གཏོང་རྒྱུ། རྒྱལ་གཅེས་ཆོས་ལུགས་མི་སྣའི་དགེ་མཚན་ལྡན་པའི་ནུས་པ་འདོན་སྤེལ་བྱ་རྒྱུ། དམངས་ཕན་སྲིད་ཇུས་དོན་འཁྱོལ་བྱ་རྒྱུ། ལས་ཀའི་སྤྱོད་ཚུལ་སྒྱུར་རྒྱུ། དོན་དངོས་དང་བྱ་བ་བཟང་པོ་སྒྲུབ་རྒྱུ་སོགས་ཀྱི་གནད་དོན་ལ་དམིགས་ནས་བསམ་འཆར་བཏོན་གནང་བ་རེད། ཞི་ཅིན་ཕིང་གིས་ནན་ཏན་ངང་གསན་པ་དང་ཟིན་ཐོ་བཀོད་པའི་ཐོག་སྐབས་འགར་དྲི་བ་བཏོན་གནང་བ་དང་འབྲེལ་ཚང་མ་དང་དགོངས་འཆར་བརྗེ་རེས་གནང་ཞིང་། མཇུག་ཏུ་གསུང་བཤད་གལ་ཆེན་གནང་བ་རེད། ཞི་ཅིན་ཕིང་གིས་འདས་ཟིན་པའི་ལོ་གཅིག་རིང་གི་ཤིན་ཅང་ལས་དོན་ལ་གདེང་འཇོག་གནང་རྗེས། ཤིན་ཅང་ནི་རང་རྒྱལ་ནུབ་བྱང་གི་བདེ་འཇགས་སྲུང་ཡོལ་གལ་ཆེན་ཞིག་ཡིན་ཞིང་། འཐབ་ཇུས་ཀྱི་གནས་བབ་དམིགས་བསལ་ལྡན་ལ་འཕྲད་པའི་གནད་དོན་ཡང་དམིགས་བསལ་ཡིན་པར་བརྟེན་ཤིན་ཅང་གི་ལས་དོན་ཡག་པོ་སྒྲུབ་རྒྱུར་དོན་སྙིང་གལ་ཆེན་ལྡན་ཡོད། སྤྱི་ཚོགས་བརྟན་ལྷིང་དང་ཡུན་རིང་བདེ་འཁོད་ཀྱི་སྤྱིའི་དམིགས་ཚད་ལ་དམ་པོར་དམིགས་ཏེ་ཤིན་ཅང་གི་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་རྒྱུར་སྐུལ་འདེད་གཏོང་རྒྱུར་ཁྲིད་སྟོན་དུ་བྱེད་པ་དང་། དཔལ་འབྱོར་འཕེལ་རྒྱས་དང་དམངས་འཚོ་ལེགས་བཅོས་རྨང་གཞིར་བྱེད་པ། མེས་རྒྱལ་གཅིག་གྱུར་སྲུང་སྐྱོང་དང་མི་རིགས་མཐུན་སྒྲིལ་ལ་སྐུལ་འདེད་གཏོང་རྒྱུ་སོགས་གཙོ་གནད་དུ་བྱེད་པ་བཅས་བྱས་ཏེ་སྤྱི་ཚོགས་ཀྱི་ཞི་མཐུན་བརྟན་ལྷིང་མཐའ་གཅིག་ཏུ་སྲུང་སྐྱོང་དང་། འཕེལ་རྒྱས་ཀྱི་འདུ་ཤེས་གསར་པ་ལག་བསྟར་ཏན་ཏིག ནུས་ཤུགས་ཡོད་རྒུས་དམངས་འཚོ་འགན་ལེན་དང་ལེགས་བཅོས། རྒྱུན་ཆད་མེད་པར་མི་རིགས་མཐུན་སྒྲིལ་བརྟན་དུ་གཏོང་བ་བཅས་བྱས་ནས་མཐུན་སྒྲིལ་ཞི་མཐུན་དང་། གྲ་རྒྱས་འབྱོར་ཕྱུག ཤེས་དཔལ་ཡར་ཐོན། བདེ་སྡོད་ལས་བརྩོན་བཅས་ཀྱི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཤིན་ཅང་འཛུགས་སྐྲུན་ཧུར་ཐག་བྱེད་དགོས་ཞེས་ནན་བཤད་གནང་བ་རེད། ཞི་ཅིན་ཕིང་གིས་བརྟན་ལྷིང་སྲུང་སྐྱོང་མཐའ་འཁྱོངས་བྱ་རྒྱུ་ཆབ་སྲིད་ཀྱི་འགན་འཁྲིར་བརྩིས་ནས་སྔ་ཙམ་དམ་འཛིན་དང་། ཆུང་ས་ནས་དམ་འཛིན། མགྱོགས་མྱུར་དམ་འཛིན། དམ་འཛིན་ཡག་པོ་བཅས་ལ་གཞི་ཚུགས་ཏེ་ཕུགས་ཕན་ཇུས་གཞི་འདིང་བ་དང་། རྩ་བ་བརྟན་ཚུགས་ཀྱི་བྱ་ཐབས་སྤྱོད་པ། ཡུན་རིང་བརྟན་ལྷིང་གི་དུས་བབ་བསྐྲུན་པ། ཡུན་རིང་བཅོས་སྐྱོང་གི་བྱ་གཞག་གཏོད་པ་བཅས་བྱེད་དགོས་ཞེས་གསུངས་པ་རེད། ཞི་ཅིན་ཕིང་གིས་འཕེལ་རྒྱས་ཀྱི་འདུ་ཤེས་གསར་པ་ལག་བསྟར་བྱས་ཏེ་འཕེལ་རྒྱས་ཀྱི་སྤུས་ཚད་མཐོ་རུ་དང་ཕན་འབྲས་ཆེ་རུ་གཏོང་རྒྱུ་མཐའ་འཁྱོངས་བྱ་རྒྱུ་ལྟེ་བར་བྱེད་པ་དང་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་སྐུལ་འདེད་གཏོང་རྒྱུ་གཙོ་རྐང་དུ་བྱས་ཏེ་ཁྱད་ལྡན་ལེགས་ཆའི་ཐོན་ལས་སྐྱེད་སྲིང་སྟོབས་ཆེར་གཏོང་བ་དང་། རྨང་གཞིའི་སྒྲིག་བཀོད་འཛུགས་སྐྲུན་ལ་ཤུགས་སྣོན་རྒྱག་པ། སྣོད་བཅུད་ཁོར་ཡུག་སྲུང་སྐྱོང་ལ་ཤུགས་སྣོན་རྒྱག་པ། “མཐོ་བ་གསུམ”གྱི་རྣམ་གྲངས་ཤིན་ཅང་དུ་སྤེལ་རྒྱུ་གཏན་འགོག་ནན་པོ་བྱེད་པ། སྦགས་བཙོག་འགོག་བཅོས་དང་བྱེ་འགོག་བྱེ་བཅོས་ལས་དོན་སྤེལ་ཤུགས་ཆེ་རུ་གཏོང་བ་བཅས་བྱས་ཏེ་རི་བོ་སྔོ་ལ་ཆུ་མོ་དྭངས་བའི་མཛེས་སྡུག་ལྡན་པའི་ཤིན་ཅང་ཧུར་ཐག་བསྐྲུན་དགོས་ཞེས་གསུངས་པ་རེད། ཞི་ཅིན་ཕིང་གིས་མཐའ་མཚམས་བརྟན་ལྷིང་དང་མཐའ་མཚམས་བདེ་འཇགས་ཀྱི་འཐབ་ཇུས་ཀྱི་མཐོ་ཚད་དང་བསྟུན་པ་དང་མི་རིགས་ཁག་གི་མང་ཚོགས་ཀྱི་བདེ་སྡོད་ལས་བརྩོན་ལ་དམ་པོར་དམིགས་ཏེ་ཐོན་སྐྱེད་དང་འཚོ་བའི་ཆ་རྐྱེན་ལེགས་བཅོས་ཐུབ་པའི་ལས་དོན་མང་ཙམ་སྒྲུབ་པ་དང་། དམངས་འཚོར་ཕན་པའི་བྱ་བ་དངོས་མང་ཙམ་སྒྲུབ་པ། མི་རིགས་ཁག་གི་མང་ཚོགས་ཚོས་དོ་ཁུར་བྱེད་པའི་གནད་དོན་མང་ཙམ་ཐག་གཅོད་བཅས་བྱས་ཏེ་མི་རིགས་ཁག་གི་མང་ཚོགས་ཚོས་ཏང་གི་ཐུགས་ཁུར་དང་མེས་རྒྱལ་ཁྱིམ་ཚང་ཆེ་མོའི་དྲོ་སྐྱིད་ཚོར་ཐུབ་པ་བྱེད་དགོས། ཕྱོགས་ཡོངས་ནས་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་དོན་འཁྱོལ་བྱས་ཏེ་ཤིན་ཅང་ལྷོ་རྒྱུད་ཀྱི་ས་ཁུལ་དབུལ་པོ་དབུལ་སྒྲོལ་འགག་སྒྲོལ་གྱི་འཐབ་ས་གཙོ་བོར་བརྩིས་ནས་གྲོང་གསེབ་ཀྱི་བདེ་སྡོད་དང་སྐྱས་སྤོས་འབྲོག་པའི་གཞི་ཆགས་ལས་གྲྭ་དང་གྲོང་ཁྱེར་དང་གྲོང་རྡལ་གྱི་འགན་ལེན་རང་བཞིན་གྱི་བདེ་སྡོད་ལས་གྲྭ་ལག་བསྟར་ཡག་པོ་བྱེད་པ་དང་ཞིང་འབྲོག་ཁུལ་དང་མཐའ་མཚམས་ས་ཁུལ་གྱི་གཞི་རྩའི་སྤྱི་པའི་ཞབས་ཞུ་འཐུས་སྒོ་ཚང་དུ་བཏང་ནས་མི་རིགས་ཁག་གི་མང་ཚོགས་དེ་བས་བདེ་སྐྱིད་ལྡན་པའི་འཚོ་བ་སྐྱེལ་ཐུབ་པ་བྱེད་དགོས་ཞེས་གསུངས་པ་རེད། ཞི་ཅིན་ཕིང་གིས་རང་རྒྱལ་ནི་མི་རིགས་མང་བའི་གཅིག་གྱུར་རྒྱལ་ཁབ་གཅིག་རེད། ཀྲུང་ཧྭ་མི་རིགས་ཀྱི་ལོ་རྒྱུས་ནི་མི་རིགས་ཁག་མཐུན་སྒྲིལ་རྡོག་རྩ་གཅིག་སྒྲིལ་དང་ཐུན་མོང་འབད་འཐབ་ཀྱི་ལོ་རྒྱུས་ཤིག་ཡིན། མི་རིགས་མཐུན་སྒྲིལ་ནི་མི་རིགས་ཁག་གི་མི་དམངས་ཀྱི་སྲོག་རྩ་ལྟ་བུ་ཞིག་དང་ཤིན་ཅང་འཕེལ་རྒྱས་ཡར་ཐོན་ཡོང་བའི་རྩ་བའི་རྨང་རྡོ་ཞིག་ཡིན་ལ། ཀྲུང་གོའི་མི་དམངས་དུང་ཕྱུར་13ལྷག་ཙམ་གྱི་ཐུན་མོང་གི་འདུན་པ་ཡང་ཡིན། མི་རིགས་མཐུན་སྒྲིལ་སྲུང་སྐྱོང་བྱས་ཏེ་དམངས་སྲིད་དབར་གྱི་མཐུན་སྒྲིལ་དང་། དམངས་དམག་དབར་གྱི་མཐུན་སྒྲིལ། ཉེན་རྟོག་པ་དང་མང་ཚོགས་དབར་གྱི་མཐུན་སྒྲིལ། དམག་དཔུང་དང་ས་གནས་དབར་གྱི་མཐུན་སྒྲིལ་བཅས་ལ་ཤུགས་སྣོན་བརྒྱབ་ནས་མི་རིགས་ཁག་གི་མི་དམངས་ཚོས་ཐུན་མོང་ཐོག་མེས་རྒྱལ་གཅིག་གྱུར་སྲུང་སྐྱོང་དང་། མི་རིགས་མཐུན་སྒྲིལ་སྲུང་སྐྱོང་། སྤྱི་ཚོགས་བརྟན་ལྷིང་སྲུང་སྐྱོང་བཅས་བྱེད་པའི་ངར་ལྕགས་ཀྱི་ལྕགས་རི་རིང་པོ་ཞིག་བསྐྲུན་དགོས། ཏང་གི་མི་རིགས་སྲིད་ཇུས་ཕྱོགས་ཡོངས་ནས་ལག་བསྟར་དང་མི་རིགས་ཁག་གི་མཐུན་སྒྲིལ་ཆེ་མོའི་དར་ཆ་མཐོན་པོར་བསྒྲེངས་ནས་མི་རིགས་ཁག་གི་མང་ཚོགས་ཚོས་རླབས་ཆེན་མེས་རྒྱལ་དང་། ཀྲུང་ཧྭ་མི་རིགས། ཀྲུང་ཧྭའི་རིག་གནས། ཀྲུང་གོ་གུང་ཁྲན་ཏང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བཅས་ལ་བཅངས་པའི་མོས་སེམས་ཆེ་རུ་འགྲོ་རྒྱུར་ཁྲིད་སྟོན་བྱས་ཏེ། རང་ཉིད་ཀྱི་མིག་འབྲས་ལ་གཅེས་སྤྲས་བྱེད་པ་བཞིན་མི་རིགས་མཐུན་སྒྲིལ་ལ་གཅེས་སྤྲས་དང་རང་ཉིད་ཀྱི་ཚེ་སྲོག་ལ་གཅེས་སྤྲས་བྱེད་པ་བཞིན་མི་རིགས་མཐུན་སྒྲིལ་ལ་གཅེས་སྤྲས་བྱས་ནས་སེ་འབྲུའི་འབྲུ་གུ་བཞིན་རྡོག་གཅིག་ཏུ་སྒྲིལ་དགོས། “མི་རིགས་མཐུན་སྒྲིལ་ཁྱིམ་ཚང་གཅིག་ལྟར་བརྩེ་བ”དང་མི་རིགས་མཐུན་སྒྲིལ་གྱི་མཐུན་འབྲེལ་ལྷན་ཚོགས་བྱེད་སྒོ་མུ་མཐུད་སྤེལ་ནས་མི་རིགས་མཐུན་སྒྲིལ་དེ་རྒྱུན་གཏན་འཚོ་བ་དང་ལས་ཀའི་ཁྲོད་དོན་འཁྱོལ་བྱེད་པ་དང་སློབ་གྲྭའི་སློབ་གསོ་དང་། ཁྱིམ་ཚང་སློབ་གསོ། སྤྱི་ཚོགས་སློབ་གསོ་བཅས་ཀྱི་ལྷུ་ཚིགས་ཁག་ནང་ཁྱབ་པ་བྱས་ནས། མི་རིགས་མཐུན་སྒྲིལ་གྱི་མེ་ཏོག་དེ་བས་མཚར་སྡུག་ལྡན་པ་ཞིག་བཞད་ཐུབ་པ་བྱེད་དགོས་ཞེས་གསུངས་པ་རེད། ཞི་ཅིན་ཕིང་གིས་པིང་ཐོན་ནི་ཤིན་ཅང་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་སྟོབས་ཤུགས་གལ་ཆེན་ཞིག་རེད། སྒྱུར་བཅོས་འཕེལ་རྒྱས་ཀྱི་ལས་འགན་ཁག་གཟབ་ནན་ངང་དོན་འཁྱོལ་བྱས་ཏེ་པིང་ཐོན་གྱི་དམིགས་བསལ་ལེགས་ཆ་དང་འཕེལ་རྒྱས་ཀྱི་གསོན་ཤུགས་འདོན་སྤེལ་གང་ལེགས་བྱེད་དགོས་ཞེས་ནན་བཤད་གནང་བ་རེད།
ལི་ཁེ་ཆང་ཨན་ཧུའེ་འཐུས་མི་ཚོགས་པའི་གྲོས་ཞིབ་ནང་ཞུགས་པ་དང་། ཀྲང་ཏེ་ཅང་ཉིང་ཞའི་འཐུས་མི་ཚོགས་པའི་གྲོས་ཞིབ་ནང་ཞུགས་པ། ལིའུ་ཡུན་ཧྲན་ཅི་ལིན་འཐུས་མི་ཚོགས་པའི་གྲོས་ཞིབ་ནང་ཞུགས་པ། ཝང་ཆི་ཧྲན་ཀན་སུའུ་འཐུས་མི་ཚོགས་པའི་གྲོས་ཞིབ་ནང་ཞུགས་པ། ཀྲང་ཀའོ་ལི་ཕུའུ་ཅན་འཐུས་མི་ཚོགས་པའི་གྲོས་ཞིབ་ནང་ཞུགས་པ་བཅས་རེད།


text:
༄༅། །སེར་ཤུལ་ཁྲི་རིན་པོ་ཆེ་མཆོག་གིས་བཀའ་སློབ།
བོད་ཟླ 8/ ཚེས16 / ༧རིན་པོ་ཆེ་ཁོང་གིས་སེར་སྐྱ་ཁྲི་བདུན་ ༼100000 ཙམ་འདུས་པའི་ཆོས་ཚོགས་ཏེ་༼གངས་རྒྱན་སྨོན་ལམ་ཆེན་མོ༽འི་ཉིན་རྗེས་མའི་སེམས་བསྐྱེད་མཆོད་པ་དང་འབྲེལ་ནས། ལུགས་གཉིས་སློབ་གསོ་དང་མང་ཚོགས་རང་འདོད་ཀྱིས་ཁས་ལེན་ཁ་ཤས་གཤམ་གསལ།
1. ༼ བོད་མི་ནང་ཁུལ་དུ་རྒྱག་རེས་མི་བྱེད་པའི་ཁས་ལེན། ༽ རྒྱུ་མཚན། འཛམ་གླིང་ཞི་བདེའི་རང་བཞིན་ཅན་དུ་འགྱུར་གྱིན་པའི་དུས་ཚིགས་འདིར། གྲངས་ཀ་ཉུང་ཞིང་འགལ་རྐྱེན་མང་བའི་ང་ཚོའི་མི་རིགས་ཀྱིས་ཀྱང་མ་འོངས་པའི་ཆེད་དུ་ནང་འཁྲུག་བྱེད་མི་རུང་གསུངས།
2 . ༼ གྲི་སོགས་མཚོན་ཆའི་རིགས་རྒྱུན་འདོགས་མི་བྱེད་པའི་ཁས་ལེན༽ རྒྱུ་མཚན། དེང་གི་ཆར་འཛམ་གླིང་སྟེང་མི་རིགས་གཞན་པ་གང་གིས་ཀྱང་མཚོན་ཆ་རྒྱུན་འདོགས་བྱེད་མི་འདུག དེའི་ཕྱིར། ང་ཚོས་ཀྱང་འདི་ནི་རྗེས་ལུས་ཀྱི་རྣམ་པར་ཤེས་དགོས་གསུངས།
3 .༼བཤས་ཉོ་བཤས་ཚོང་མི་བྱེད་པའི་ཁས་ལེན། ༽ རྒྱུ་མཚན། ང་ཚོ་ལས་རིགས་ངན་པ་འདིར་མ་ཞུགས་རུང་ཁ་གསོ་ཐབས་དང་ལུས་འཚོ་ཐབས་ཡོད་རེད། ཁྱད་པར་དུ་ཆོས་ལྡན་མི་རིགས་ཤིག་ལ་འདི་གཏན་ནས་མི་མཛེས་གསུངས།
4 . ༼ རྩྭ་ས་རྩོད་གླེང་མི་བྱེད་རྒྱུའི་ཁས་ལེན༽ རྒྱུ་མཚན། ད་ལོ་འབུ་རྐོ་སྐབས་ས་ཆ་མང་བོར་མིའི་ཚེ་སྲོག་ཤོར་ཡོད་ལ། འདིའི་ཐད ༧ གོང་ས་མཆོག་ཀྱང་ཐུགས་ཕམ་ཡོད། དྲང་མོར་བཤད་ན་ང་ཚོ་བོད་འདི་ལུག་འདྲ་བོ་ཆགས་འདུག ནང་ཁུལ་ལ་རྫིག་པོ་དང་དཔའ་བོ་ཡིན། རི་སྤྱང་མཐོང་ན་མཉམ་འཇིགས་རེད་གསུངས།
5 .༼ རྒྱལ་འཇོག་གི་རིགས་མི་བྱེད་པའི་ཁས་ལེན༽ རྒྱུ་མཚན། དཔེར་ན། འབྲོག་པ་ཚོར་དབྱར་རྩྭ་མ་གཏོགས་ཁ་གསོ་བྱེད་ཕལ་ཆེར་མེད། ཡིན་ཡང་། འབུ་རྐོས་རྗེས་རྐྱལ་སྟོང་འགའ་ཞིིག་གིས་རྒྱལ་འཇོག་ཁང་ནས་སྒོར་མོ་ཡོངས་བརླག་འགྲོ་བཞིན་འདུག མ་ཟད་ལོ་རེ་ནས་ལོ་རེ་བུ་ལོན་ཇེ་ཆེ་འགྲོ་ཡི་འདུག་གསུངས།
6 .༼ ཆང་དང་དུ་བ། སྣ་ཐ་གསུམ་མི་འཐེན་པའི་ཁས་ལེན༽ རྒྱུ་མཚན།
འདི་དག་གིས་ནད་རིགས་མང་བོ་འགོས་འདུག མ་ཟད་ཆང་གིས་འཕུང་དཀྲུག་དང་། དུ་བ་དང་སྣ་ཐའི་རྒྱུ་ཆ་འབུ་སྲིན་གྱི་ཚེ་སྲོག་གྲངས་མེད་ཀྱིས་གྲུབ་པ་ཡིན་གསུངས།
7 .༼ རྐུ་དང་ཇག་མི་བྱེད་པའི་ཁས་ལེན༽ རྒྱུ་མཚན། སྤྱིར་གནའ་ནས་ད་བར་ཇག་རྐུ་བྱས་ནས་ཕྱུག་པོ་ཆགས་མྱོང་མེད། ཁྱད་པར་དུ། ཁ་སང་དེ་རིང་ཟི་ལིང་དང་ཁྲིའུ་ཏུའུ་བོད་གྲོང་ནི་འཇིགས་སུ་རུང་བ་ཞིག་ཏུ་གྱུར་ཡོད། བོད་པ་ཚོས་མུ་འཐུད་དུ་བྱ་ངན་འདི་འདྲ་བྱེད་ན་ང་ཚོ་མི་རིགས་ཀྱི་མཚན་སྙན་འདི་ཚར་ངེས་རེད་གསུངས།
8 .༼ ལོ་ཆུང་ཚོས་སློང་མོ་མི་བྱེད་པའི་ཁས་ལེན༽ རྒྱུ་མཚན། སྐྱེས་པ་དང་བུ་མེད་ལོ་ཉུང་། མ་ཟད་གྲྭ་བ་དང་བྱིས་པ་མང་པོ་ཞིག་གིས་ལས་ཀ་བྱེད་འདོད་དང་སློབ་སྦྱོང་བྱེད་འདོད་མེད་པར་སློང་མོའི་ལས་ལ་བརྩོན་འདུག མ་ཟད་ལོ་རེ་ནས་ལོ་རེ་ཇེ་མང་རེད། འདི་འདྲ་བྱས་ན་མ་འོངས་པར་མི
རིགས་འདི་ཉེན་ཁ་ཅན་དུ་གྱུར་རྒྱུ་རེད་གསུངས།
9 .༼ ཁོར་ཡུག་སྲུང་སྐྱོབ་བྱེད་པའི་ཁས་ལེན།༽ རྒྱུ་མཚན། འདི་ནི་མི་རབས་རྗེས་མའི་ཚེ་སྲོག་དང་འབྲེལ་བ་ཡོད་པའི་ལས་འགན་གལ་ཆེ་ཞིག་ཡིན། དཔེར་ན་འབུ་རྐོས་རྗེས་ས་ཕྱིར་སྣོན་པ་སོགས་ཀྱིས་མཚོན་པའི་ཁོར་ཡུག་ལ་དོ་སྣང་གནང་རོགས་གསུངས།
10 . ༼ མངར་ཆུ་དང་ཞོར་ཟས་རིགས་མང་པོར་མི་སྤྱོད་པའི་ཁས་ལེན༽ རྒྱུ་མཚན། ཟས་ངན་འདི་དག་དང་ཆུ་རིགས་འདི་དག་གིས་རྒྱུ་ལྷག་དང་གཅོང་ནད། མཁྲིས་རྡོ་སོགས་ཀྱི་ནད་རིགས་མང་པོ་འཕེལ་བཞིན་འདུག གྲོང་ཁྱེར་དག་ན་འདི་སྤྱོད་མཁན་མེད་པ་རེད། འདི་ནི་རྒྱུ་ཆ་ངན་ཞིང་བཟོ་སྟངས་སྐྱོ་བའི་བཟའ་བཏུང་ཞིག་ཡིན་ལ། སྤེལ་སའང་རིག་གནས་མེད་པའི་ལུང་ཁུག་དག་ན་རེད་གསུངས།
སྐབས་དེར་མགར་མུན་སེལ་ལམ་བཀྲ་ཤིས་ཆོས་ལྡན་གྱིས་ཕབ། ཚ་བ་སྤྲུལ་མིང་འཛིན་པ་ནས་དགེ་ལུགས་གསུང་ཆོས་ཀྱིས་དྲྭ་རྒྱ་ནང་དུ་འགོད་པའོ། །


text:
རྩོམ་པ་པོ།   དུས་ཚོད།   2018-01-11རྩོམ་ཁུངས།    མི་དམངས་ཉིན་རེའི་ཚགས་པར།
གཟི་རྩ་སྡེ་དགུའི་མཛེས་ལྗོངས་ཁུལ་གྱིས་ཁུལ་དང་དུས་མཚམས་ཕྱེ་ནས་རིམ་གྱིས་སྒོ་མོ་འབྱེད་རྒྱུ་མ་ཟད། སྤ་སེའི་རིན་གོང་ཡང་དམའ་རུ་བཏང་སྟེ་མཛེས་ལྗོངས་ཁུལ་དེ་སྤྱི་ཕན་གྱི་ངོ་བོར་བསྒྱུར་རྒྱུ་རེད། འདི་ནི་ཉིན་ཤས་གོང་སི་ཁྲོན་ཞིང་ཆེན་རྔ་བ་བོད་རིགས་ཆའང་རིགས་རང་སྐྱོང་ཁུལ་ཁུལ་ཨུའི་ཧྲུའུ་ཅི་ལིའུ་ཙུའོ་མིང་གི་གམ་ནས་རྒྱུས་ལོན་བྱུང་བའི་གནས་ཚུལ་ཞིག་རེད། ཁོང་གིས་ཁྲེང་ཏུའུ་རུ་འཚོགས་པའི2018ལོའི་རྔ་བ་ཁུལ་ཡུལ་སྐོར་ཁྲོམ་ར་བསྐྱར་དར་ལས་དོན་བཞུགས་མོལ་ཚོགས་འདུ་རུ་གཟི་རྩ་སྡེ་དགུས་ས་ཁོངས་དང་དུས་མཚམས་ཕྱེ་ནས་རིམ་གྱིས་སྒོ་མོ་འབྱེད་རྒྱུ་དང་ལོ་གསུམ་གྱི་རྗེས་སུ་སླར་གསོ་ཡག་པོ་ཐུབ་པ་བྱ་རྒྱུ་ཡིན་ལ། ང་ཚོས་སྤྱང་དྲུང་ལྡན་པའི་སྒོ་ནས་མཛེས་ལྗོངས་ཁུལ་ཧུར་ཐག་གིས་བསྐྲུན་ནས་སྤ་སེ་མངགས་ཉོའི་ལམ་ལུགས་ཕྱོགས་ཡོངས་ནས་ལག་ལེན་བསྟར་རྒྱུ་ཡིན་ཞེས་བཤད།
གསར་འགོད་པས་བཅར་འདྲི་བྱས་ནས་རྒྱུས་ལོན་བྱུང་བ་ལྟར་ན། རྔ་བ་ཁུལ་གྱིས་གཟི་རྩ་སྡེ་དགུའི་སྤ་སེའི་རིན་གོང་ལ་ཞིབ་འཇུག་བྱེད་བཞིན་ཡོད་པ་དང་། བསྐྱར་སྐྲུན་བྱས་རྗེས་ཀྱི་མཛེས་ལྗོངས་ཁུལ་རྒྱལ་ཁབ་སྤྱི་གླིང་གི་མཛེས་ལྗོངས་གྲགས་ཅན་གྱི་སྤྱི་ཕན་ངོ་བོར་བསྒྱུར་འདང་ཡོད་པ་རེད། སི་ཁྲོན་ཞིང་ཆེན་སྲིད་གཞུང་གིས2017ལོའི་ཟླ1པ་ལ་བཀྲམ་པའི《8•8གཟི་རྩ་སྡེ་དགུའི་གནོད་རྗེས་བསྐྱར་སྐྲུན་གྱི་སྤྱིའི་འཆར་འགོད》གཞིར་བཟུང་སྟེ། ཀྲུང་དབྱང་ནོར་སྲིད་ཀྱི་རྒྱབ་སྐྱོར་འོག སི་ཁྲོན་གྱིས་མ་དངུལ་སྒོར་དུང་ཕྱུར118བཏང་ནས་དུས་ཡུན་ལོ་གསུམ་གྱི་རིང་ལ་གཟི་རྩ་སྡེ་དགུའི་གནོད་རྗེས་བསྐྱར་སྐྲུན་གྱི་ལས་འགན་བསྒྲུབ་རྒྱུ་མ་ཟད། བདེ་འཇགས་ཚོད་སྐོར་གྱི་རྨང་གཞིའི་ཐོག་མཛེས་ལྗོངས་ཁུལ་གྱི་སྒོ་མོ་སྔ་ཙམ་འབྱེད་རྩིས་ཡོད་པ་རེད། མཚམས་སྦྱོར་བྱས་པ་ལྟར་ན། རྗེས་མར་རྔ་བ་ཁུལ་གྱིས་ཡུལ་སྐོར་དར་རྒྱས་དང་འཕེལ་རྒྱས་གཏོང་བའི་བསམ་འཆར་བཏོན་ནས་བསྐྱར་སྐྲུན་གྱི་བླང་བྱ་དང་འཕེལ་རྒྱས་ཀྱི་དུས་མཚམས་སྔར་བས་ཁ་གསལ་དུ་བཏང་སྟེ་ཁྲོམ་རར་སྔོན་དཔག་དང་ཁྲིད་སྟོན་གསལ་པོ་བྱ་རྒྱུ་ཡིན་པ་རེད།


text:
སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་འཚོག་རྒྱུ་གཏན་འཁེལ་དང་ཏང་སྲོལ་སྲིད་གཙང་འཛུགས་སྐྱོང་དང་རུལ་རྒོལ་ལས་དོན་ཐད་ཞིབ་འཇུག་བཀོད་སྒྲིག་བྱས་པ།
ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་འདུ་གཙོ་སྐྱོང་གནང་བ།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་12ཚེས་27ཉིན་གློག་འཕྲིན་འབྱོར་གསལ། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས་ཟླ་12ཚེས་27ཉིན་ཚོགས་འདུ་འཚོགས་ཏེ་ཕྱི་ལོའི་ཟླ་1པོར་པེ་ཅིང་དུ་ཀྲུང་གོ་གུང་ཁྲན་ཏང་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་གཉིས་པ་འཚོག་རྒྱུ་གཏན་འཁེལ་བྱས་ཤིང་། གྲོས་རིམ་གཙོ་བོ་ནི་རྩ་ཁྲིམས་ཀྱི་ནང་དོན་ཁག་གཅིག་ལ་བཟོ་བཅོས་རྒྱག་རྒྱུའི་གྲོས་འགོར་གྲོས་བསྡུར་དང་ཞིབ་འཇུག་བྱ་རྒྱུ་དེ་རེད། ཚོགས་འདུའི་ཐོག་ཀྲུང་དབྱང་སྒྲིག་བཤེར་ཨུ་ལྷན་གྱི་ལས་ཀའི་སྙན་སེང་ཉན་པ་དང་། 2018ལོའི་ཏང་སྲོལ་སྲིད་གཙང་འཛུགས་སྐྱོང་དང་རུལ་རྒོལ་ལས་དོན་ཐད་ཞིབ་འཇུག་བཀོད་སྒྲིག་བྱས་པ་དང་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་འདུ་གཙོ་སྐྱོང་གནང་བ་རེད།
ཚོགས་འདུའི་ཐོག་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པས། རང་རེའི་ཏང་གིས་ངེས་པར་དུ་རྣམ་པ་གསར་པ་དང་བྱ་སྤྱོད་གསར་པ་སྤེལ་དགོས། ཕྱོགས་ཡོངས་ནས་ཏང་ནན་པོས་སྐྱོང་རྒྱུ་ཡུན་རིང་མཐའ་འཁྱོངས་བྱས་ཏེ་རུལ་རྒོལ་འཐབ་རྩོད་མཐར་ཕྱིན་པ་བྱེད་དགོས་པ་ལས་མཐའ་མ་འཁྱོལ་བ་གཏན་ནས་བྱ་རྒྱུ་མེད། ཀྲུང་དབྱང་སྒྲིག་ཨུད་ཀྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ཏེ། ཕྱོགས་ཡོངས་ནས་ཏང་ནན་པོས་སྐྱོང་བར་སྐུལ་འདེད་གཏོང་བའི་ཆབ་སྲིད་ཀྱི་འགན་འཁྲི་ཏན་ཏིག་འཁུར་ནས་ལྟ་སྐུལ་ནན་ཏན་དང་། སྒྲིག་ཁྲིམས་ལག་བསྟར་ནན་ཏན། འགན་འཁྲི་བདའ་འདེད་ནན་ཏན་བཅས་བྱེད་པ་དང་། ཏང་གི་སྒྲིག་ཡིག་དང་ཏང་ནང་ཁུལ་གྱི་ཁྲིམས་སྲོལ་གཞན་དག་སྲུང་སྐྱོང་མཐའ་གཅིག་ཏུ་བྱེད་པ། ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་གྱི་གནས་ཚུལ་ལ་ཞིབ་བཤེར་ནན་ཏན་བྱས་ཏེ། ཏང་ཀྲུང་དབྱང་གི་ཐབས་ཇུས་བཀོད་སྒྲིག་དོན་འཁྱོལ་གནད་སྨིན་ཡོང་བར་སྐུལ་འདེད་གཏོང་དགོས་པའི་ནན་བཤད་བྱས་པ་རེད།
ཚོགས་འདུའི་ཐོག་ཏང་གི་ཚོགས་ཆེན་བཅུ་དགུ་པའི་དགོངས་དོན་ཁྱོན་ཡོངས་ནས་ལག་བསྟར་དོན་འཁྱོལ་བྱེད་པའི་གཙོ་རྐང་དེ་ཁོང་དུ་བརྟན་པོ་ཆུད་པ་བྱས་ནས་དུས་རབས་གསར་པའི་ཏང་འཛུགས་སྐྱོང་གི་སྤྱིའི་བླང་བྱར་དམ་པོར་དམིགས་ཏེ། ཏང་གི་ཆབ་སྲིད་འཛུགས་སྐྱོང་གཅིག་འདོམས་སུ་བྱེད་པ་དང་བསམ་བློའི་ཐོག་ནས་ཏང་འཛུགས་སྐྱོང་བྱེད་པ་དང་། སྒྲིག་ཁྲིམས་ཐོག་ནས་ཏང་སྟོབས་ཆེར་གཏོང་བ། ལམ་ལུགས་ཐོག་ནས་ཏང་སྐྱོང་བ་བཅས་ལ་དུས་མཉམ་དུ་ཤུགས་སྣོན་རྒྱག་པ་བཅས་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་བའི་མ་ལག་རང་བཞིན་དང་། གསར་གཏོད་རང་བཞིན། དངོས་ཕན་རང་བཞིན་བཅས་ཆེ་རུ་གཏོང་དགོས། ཆབ་སྲིད་སྒྲིག་ལམ་དང་ཆབ་སྲིད་སྒྲིག་ཁྲིམས་དམ་ནན་དུ་གཏོང་བ་དང“ཡོད་པ་བདུན”ལ་དམིགས་ནས་ཏང་ལ་བློ་དཀར་གཞུང་དྲང་མི་བྱེད་མཁན་དང་། མངོན་བརྩི་ལྐོག་འགལ་གྱི“མགོ་གཉིས་མ” ཏང་གི་ཆབ་སྲིད་ལམ་ཕྱོགས་དང་འགལ་བ།
ཏང་ནང་ཁུལ་གྱི་ཆབ་སྲིད་ཁོར་ཡུག་ལ་གཏོར་བཤིག་གཏོང་བའི་གནད་དོན་བཅས་ཞིབ་བཤེར་ཐག་གཅོད་ནན་པོ་བྱས་ཏེ་ཏང་ཀྲུང་དབྱང་གི་སྲིད་བཀའ་ཤར་བགྲོད་བཀོད་པ་ལུང་དུ་འགྲོ་བ་བྱེད་དགོས། དཔེ་མཚོན་མིག་ལྟོས་དང་། གོང་དཔེ་འོག་སྟོན། སྙིང་རུས་གཏན་འཁྱོངས་བཅས་ཀྱི་སྒོ་ནས་ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་དོན་འཁྱོལ་བྱས་ཏེ། མཚམས་ཚིགས་རེ་རེ་བཞིན་བརྟན་སྲུང་དང་གནད་དོན་རེ་རེ་བཞིན་ཐག་བཅད་ནས་ཞིབ་ཕྲར་དམ་འཛིན་དང་། ཞན་ཆ་ཁ་གསབ། བསྐྱར་ལོག་སྔོན་འགོག་བཅས་བྱེད་པ་དང་། གཙོ་གནད་ཐོག་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཀྱི་གནད་དོན་ཡོ་བསྲང་བྱེད་པ། དམིགས་བསལ་དབང་ཆའི་བསམ་བློ་དང་དམིགས་བསལ་དབང་ཆའི་སྣང་ཚུལ་ལ་ངོ་རྒོལ་མཐའ་གཅིག་ཏུ་བྱེད་པ་བཅས་བྱས་ནས་ཏང་ཡོན་ལས་བྱེད་པས་གུས་སྐྲག་ཤེས་པ་དང་མི་དམངས་མང་ཚོགས་ཀྱི་ཡིད་ཆེས་འཕེལ་བ་བྱེད་དགོས། རུལ་རྒོལ་འཐབ་རྩོད་ལ་རྣམ་གནོན་རང་བཞིན་གྱི་རྒྱལ་ཁ་ཐོབ་པའི་རྣམ་པ་སྲ་བརྟན་དང་འཕེལ་རྒྱས་བཏང་སྟེ་ཕྱོགས་ཡོངས་ནས་སྒྲིག་ཁྲིམས་འཛུགས་སྐྱོང་ལ་ཤུགས་སྣོན་རྒྱག་པ་དང་། རྒྱལ་ཁབ་ཀྱི་ལྟ་ཞིབ་སྒྲིག་སྲོལ་སྒྱུར་བཅོས་ཕྱོགས་ཡོངས་ནས་གཏིང་ཟབ་ཏུ་གཏོང་བ། མང་ཚོགས་ཉེ་འགྲམ་དུ་ཐོན་པའི་རུལ་སུངས་དང་སྤྱོད་ཚུལ་གྱི་གནད་དོན་བཅོས་སྒྲིག་ནན་པོ་བྱེད་པ། གཙོ་གནད་ཐོག་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ཚོད་མི་ཟིན་མཁན་དང་མཚམས་མི་འཇོག་མཁན་དང་། གནད་དོན་ཁུངས་སྣེ་གཅིག་སྡུད་དང་མང་ཚོགས་ཀྱི་བསམ་འཆར་ཆེ་བ། ད་ལྟ་འགོ་ཁྲིད་མཁན་གལ་ཆེན་གྱི་ལས་གནས་ཐོག་ཡོད་པ་དང་ད་དུང་གནས་སྤར་བེད་སྤྱོད་བྱེད་སྲིད་པའི་འགོ་ཁྲིད་ལས་བྱེད་པ་ཞིབ་བཤེར་རྩད་གཅོད་བྱེད་པ། ཆབ་སྲིད་ཀྱི་གནད་དོན་དང་རུལ་སུངས་གནད་དོན་ཁེ་ཕན་སྤྲོད་རེས་ཐོག་ནས་ཕན་ཚུན་འབྲེལ་བ་ཡོད་པ་དང་། ཏང་ནང་ཁུལ་དུ་མི་སྒེར་གྱི་སྟོབས་ཤུགས་གསོ་སྐྱོང་བྱེད་པ། ཁེ་ཕན་ཚོགས་པ་སྒྲིག་པ་བཅས་ཀྱི་བྱེད་སྤྱོད་ཞིབ་བཤེར་ཐག་གཅོད་ནན་པོ་བྱེད་དགོས། རིམ་ཁག་སྒྲིག་བཤེར་ལྟ་ཞིབ་ལས་ཁུངས་ཀྱིས་རང་འགན་གཙང་སྒྲུབ་བྱས་ནས་རང་ངོས་ལྟ་སྐུལ་དང་རང་ཉིད་གཅུན་སྡོམ་ལ་ཤུགས་སྣོན་བརྒྱབ་སྟེ་ལྷག་བསམ་རྣམ་དག་དང་། དྭངས་གཙང་ལྷད་མེད། འགན་འཁྲི་ཁུར་ཕོད་པ་བཅས་ཀྱི་སྒྲིག་བཤེར་ལྟ་ཞིབ་ལས་བྱེད་པའི་དཔུང་ཁག་ཅིག་འཛུགས་སྐྱོང་བྱེད་དགོས་ཞེས་བསྟན་པ་རེད།
དེ་གོང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུའི་ཚོགས་འདུ་གཙོ་སྐྱོང་གནང་བ་དང་། ཀྲུང་དབྱང་སྒྲིག་བཤེར་གྱི་གཙོ་གནད་ལས་ཀའི་གནས་ཚུལ་དང་སྐབས་བཅུ་དགུ་པའི་ཀྲུང་དབྱང་སྒྲིག་བཤེར་ཨུ་ལྷན་གྱི་ཚང་འཛོམས་གྲོས་ཚོགས་ཐེངས་གཉིས་པའི་གྲ་སྒྲིག་གནས་ཚུལ་གྱི་སྙན་སེང་གསན་པ་རེད།
ཚོགས་འདུའི་ཐོག་ཕྱི་ལོའི་ཟླ་1ཚེས་11ཉིན་ནས་13ཉིན་བར་སྐབས་བཅུ་དགུ་པའི་ཀྲུང་དབྱང་སྒྲིག་བཤེར་ཨུ་ལྷན་གྱི་ཚང་འཛོམས་གྲོས་ཚོགས་ཐེངས་གཉིས་པ་འཚོག་རྒྱུར་མོས་མཐུན་བྱས་པ་རེད།
ད་དུང་ཚོགས་འདུའི་ཐོག་དོན་ཚན་གཞན་དག་ལ་ཞིབ་འཇུག་བྱས་པ་རེད།


text:
ཉིས་སྟོང་བཅུ་བཞི་ཤིང་རྟ་ལོར་རྒྱ་གར་དབུས་དང་བྱང་ཤར་དུ་བསྐྱོད་པའི་ཟིན་ཐོ། (༧)
སེར་བྱེས་དགེ་བཤེས་རྭ་རྒྱ་བློ་བཟང་དཔལ་ལྡན།
བདུན། རྡོ་རྗེ་གླིང་།
ཀ་ལི་སྦུག་ནས་རླངས་འཁོར་གྱིས་རི་གཤམ་དུ་ཆུ་ཚོད་ཕྱེད་ཙམ་བབས་རྗེས་བཀྲ་ཤིས་གྲགས་ཟེར་བའི་ཟམ་པ་བརྒལ་རྗེས་རི་སྒང་ཞིག་བརྒྱུད་ནས་འགྲོ་དགོས་ཀྱི་འདུག ལམ་བར་དུ་ཤིང་ཨ་གར་དང་། ཤུག་པའི་ཤིང་སྡོང་རྩེ་མཐོ་ལ་ཡལ་འདབ་རྒྱས་པ་ཧ་ཅང་མང་བ་དང་། ཇ་ཤིང་སོགས་ཤིང་རིགས་སྣ་ཚོགས་ཀྱིས་རི་དེའི་ཁོར་ཡུག་ཡོངས་རྫོགས་བཀླུབས་འདུག རི་གཟར་བོ་ཞིག་ལ་གྱེན་གསེག་ཏུ་རླངས་འཁོར་གྱིས་ཆུ་ཚོད་གཉིས་ལྷག་བགྲོད་ན་རྡོ་རྗེ་གླིང་ལ་སླེབས་ཀྱི་འདུག རི་མགོ་འདི་ཧ་ཅང་མཐོ་བས་དགུན་དུས་སུ་མཚམས་རེར་ཁ་བ་འབབ་ཀྱིན་ཡོད་པ་དང་། ང་ཚོ་དེར་སླེབས་སྐབས་ཀྱང་གནམ་གཤིས་གྲང་བསིལ་བསིལ་ངང། སྨུག་པ་འཐིབ་པའི་མུར་ཆར་བ་བབས་ཤིང་ཡང་གློ་བུར་དུ་ཉི་མ་ཤར་བ་བཅས་གནམ་གཤིས་བརྟན་པོ་རྩ་ནས་མི་འདུག ཡུལ་འདི་ན་ཇ་རིགས་མང་པོ་ཡོད་པ་དང་། ཇ་རིགས་ཁ་ཤས་སྤྱི་རྒྱ་གཅིག་ལ་རྒྱ་གར་སྒོར་༥༠༠༠ ཙམ་ཡིན་པ་དང་། ཡུལ་མིའི་འཚོ་ཐབས་གཙོ་བོ་ཞིག་ཡིན་ཚོད་འདུག། ཡུལ་སྐོར་སྤྲོ་འཆམ་པ་ཡང་ཧ་ཅང་མང་ས་ཞིག་དང་། ཡུལ་འདི་དང་ཀ་ལི་སྦུག་གཉིས་ན་དབྱིན་ཇིའི་སློབ་གྲྭ་སྐད་གྲགས་ཅན་ཁ་ཤས་དང་བོད་མིའི་སྒྲིག་འཛུགས་ཀྱི་སློབ་གྲྭ་དང་བོད་མིིའི་བཟོ་གྲྭ་ཡང་སྣ་ཚོགས་ཤིག་འདུག་སྐད་དེ་ཞིབ་ཚགས་མ་ཤེས། ས་བབས་མཐོ་ཚད་འབྲས་ལྗོངས་རྒྱལ་ས་སྒང་ཏོག་ལས་ཅུང་མཐོ་བ་ཡིན་ནམ་སྙམ་པ་ཞིག་འདུག
རྡོ་རྗེ་གླིང་དུ་འགྲོ་བའི་ལམ་ནི་ཧ་ཅང་གཟར་བས་རི་མགོ་དང་རི་གཤམ་དུ་འགྲོ་རྒྱུ་ཅུང་དཀའ་ངལ་ཅན་ཞིག་རེད། རི་རྩེ་ན་ནང་པ་དང་ཧུན་རྡི་གཉིས་ཀྱི་ལྷ་གསོལ་བྱ་ས་དང་དེ་ལ་སྐོར་ལམ་ཞིག་ཀྱང་འདུག རི་རྩེ་ནས་གཤམ་དུ་སྤྱི་ལེ་ཕྱེད་ཙམ་གྱི་ཉག་ལྟག་རྒྱ་ཆེ་ཙམ་ན། དབྱིན་ཡིག་གི་དཔེ་མཛོད་ཆེན་པོ་ཞིག་འདུག་ལ། ནང་དུ་༸གོང་ས་ཡིད་བཞིན་ནོར་བུའི་བཀའ་སློབ་གསུང་རྩོམ་དབྱིན་ཡིག་ཐོག་བཞུགས་པ་ཧ་ཅང་མང་པོ་འདུག ཡུལ་འདིར་ཆུའི་དཀའ་ངལ་ཆེ་ཙམ་ཡོད་པས། གཟུགས་པོ་འཁྲུ་བྱེད་ཀྱི་ཆུ་བསགས་ནས་སྣོད་སྤྱད་བཀྲུ་བ་དང་། དེ་བསགས་ནས་གསང་སྤྱོད་ནང་བེད་སྤྱོད་གཏོང་བཞིན་ཡོད་འདུག།གང་མགྱོགས་ཀ་ལི་སྦུག་ལ་ཕྱིར་ལོག་དགོས་པས་རྡོར་གླིང་གི་གནས་ཚུལ་མང་པོ་ཞིག་ལ་རྒྱུས་ལོན་བྱེད་སྐལ་མ་ལྡན།
ཕྱི་ཉིན་དགེ་བཤེས་བློ་བཟང་ཡོན་ཏན་གྱིས་ཕྱག་རོགས་ཞུས་འོག་ཤི་རིའི་ཀོ་རི་ལ་འགྲོ་བའི་ལམ་བར་དུ་ཨོ་ལ་བྷ་རེའི་ཞེས་པར་སོང་སྟེ། སེར་བྱེས་གྲྭ་ཚང་གི་འབྲེལ་ཡོད་མི་ཞིག་དང་མཉམ་དུ་དོན་དག་སྐོར་ཞིག་ལ་རྒྱུས་ལོན་ཙམ་བྱས་རྗེས། ཤི་རིའི་ཀོ་རིའི་ཉེ་འདབས་ཀྱི་ས་ལི་སྒར་དུ་ཡང་ས་ཆ་ཞིག་རྒྱུས་ལོན་ཙམ་བྱས་ཤིང་མགྲོན་ཁང་དུ་ངལ་གསོས།
ཕྱི་ཉིན་ཏེ་སྤྱི་ཚེས་༢༡ ཉིན་གྱི་ཉིན་རྒྱབ་ཆུ་ཚོད་གཉིས་དང་ཕྱེད་ཙམ་ནས་ལས་གྲོགས་ཕྱག་མཛོད་སྒྲ་དབྱངས་དང་ངེད་གཉིས་སྦང་ལོར་ལ་འགྲོ་བའི་མེ་འཁོར་ལ་ཞུགས། ཚེས་ཉེར་གསུམ་གྱི་ཉིན་གུང་ཙམ་ལ་སྦང་ལོར་ལ་འབྱོར་ཞིང་། བསྐྱར་དུ་མེ་འཁོར་གཞན་ལ་བསྡད་དེ་མེ་སོར་ལ་སོང་། མུ་མཐུད་སྤྱི་སྤྱོད་རླངས་འཁོར་ནང་ཆུ་ཚོད་གཉིས་ལྷག་ཙམ་གྱིས་ཀུ་ཤལ་ན་གར་ལ་སླེབ་སོང་ཡང་། ཉིན་དེར་རྐང་གསུམ་ཁ་ལོ་བ་ཚང་མས་གཞུང་ལ་ངོ་རྒོལ་གྱིས་འགྲུལ་སྐྱོད་མཚམས་འཇོག་བྱས་འདུག་པས། གྲྭ་ཚང་གི་རླངས་འཁོར་ལེན་དུ་ཡོང་བས་དགེ་འདུན་པ་སྟོང་ཕྲག་ལྔའི་བསྟི་གནས་སེར་མོ་བའི་གྲོང་ཁྱེར་ཆེན་པོ་སེ་ར་ཐེག་ཆེན་གླིང་ལ་མཚན་མོ་ཆུ་ཚོད་བརྒྱད་པ་ཙམ་ལ་སླེབས་ཤིང་། ཐེངས་འདིར་ཕྱོགས་སྐྱོད་ཀྱི་ལས་དོན་ཀྱང་ལེགས་པར་གྲུབ་ལ། ལུས་སེམས་ལ་ཡང་བག་ཡངས་དང་ལེགས་འགྲུབ་ཀྱི་ཚོར་སྣང་ཞིག་ལྷོད་ཀྱིས་ཆགས་ཡོང་བ་དང་། ཉིན་དུ་མའི་རིང་གི་འགྲུལ་བཞུད་ཀྱིས་ངལ་བའང་མང་ཙམ་མྱངས་སོང་བས་ལུས་སེམས་ལྷོད་པོའི་ངང་ངལ་གསོ་ཡིད་ཚིམ་པ་ཞིག་བྱེད་རྒྱུ་ནི་ད་ལྟའི་དགོས་མཁོ་ཉག་གཅིག་དེ་རེད་འདུག།ངལ་གསོ་འདི་དང་ལྷན་དུ་ཐེངས་འདིའི་སྐོར་སྐྱོད་དང་འབྲེལ་བའི་ཉིན་ཐོའང་གནས་སྐབས་ངལ་གསོ་བར་བྱ།།
སྤྱི་ལོ་༢༠༡༤ ལོའི་སྤྱི་ཟླ་༦ པའི་ནང་བསྐྱར་བཅོས་རྫོགས།


text:
འཛམ་གླིང་རྒྱལ་སྤྱིའི་རྐང་སྤོལ་ལྷན་ཚོགས་ཀྱིས་བུད་མེད་རྣམས་ཀྱི་ཆེད་དུ་རྐང་སྤོལ་གྱི་ལས་གཞི་ཞིག་སྤེལ་བཞིན་ཡོད་པ་དེ། བོད་ཀྱི་རྒྱལ་ས་ལྷ་སར་སྒོ་འབྱེད་བྱས་ཡོད་འདུག
རྩེད་རིགས་གསར་ཁང་(SportsPro) ཞེས་པས་གནས་ཚུལ་སྤེལ་བ་ལྟར་ན། རྒྱལ་སྤྱིའི་རྐང་སྤོལ་ལྷན་ཚོགས་(FIFA) ཀྱིས་བུད་མེད་རྣམས་ཀྱི་ཆེད་དུ་སྤེལ་བཞིན་པའི་རྐང་སྤོལ་ལས་གཞི་(Live Your Goals) ཞེས་པ་དེ་བོད་ཀྱི་རྒྱལ་ས་ལྷ་ས་རུ་གསར་དུ་སྒོ་འབྱེད་བྱས་ཡོད་འདུག་ཅིང་། ལྷ་སར་ཆེས་ཐོག་མའི་རྩེད་འགྲན་བྱེད་སྐབས་བུ་མོ་༥ ལས་གྲུབ་པའི་རུ་ཁག་གཉིས་ཕན་ཚུན་འགྲན་སྡུར་བྱས་ནས་རྩེད་འགྲན་འགོ་བཙུགས་ཡོད་པ་མ་ཟད། ལྷ་ས་གྲོང་ཁྱེར་གྱི་གཞི་རིམ་དང་། འབྲིང་རིམ། མཐོ་འབྲིང་བཅས་ཀྱི་སློབ་གྲྭ་༥༡ ནང་རྐང་སྤོལ་ལས་གཞི་དེ་སྤེལ་རྒྱུ་ཡིན་འདུག
ལས་གཞི་འདི་ནི་རྒྱལ་སྤྱིའི་རྐང་སྤོལ་ལྷན་ཚོགས་ཀྱིས་ཐོག་མར་ཕྱི་ལོ་༢༠༡༡ ལོོར་གསར་དུ་སྤེལ་འགོ་བཙུགས་ནས། འཛམ་གླིང་གི་ཡུལ་གྲུ་གང་སར་བུད་མེད་རྣམས་ལ་རྐང་སྤོལ་གྱི་ཐོག་ལ་རོགས་སྐྱོར་བྱེད་ཀྱི་ཡོད་པ་དང་། ལས་གཞི་དེའི་དམིགས་ཡུལ་ནི་རྒྱལ་སྤྱིའི་རྐང་སྤོལ་ལྷན་ཚོགས་ཀྱིས་བུད་མེད་སྤྱི་དང་ན་གཞོན་བུ་མོ་རྣམས་ལ་རྐང་སྤོལ་གྱི་རྩལ་ཡོང་ཐབས་སུ་འབད་བརྩོན་དང་། དེའི་སྐོར་གྱི་གོ་རྟོགས་སྤེལ་བཞིན་པར་མཐུན་འགྱུར་རོགས་རམ་བྱ་རྒྱུ་དེ་ཡིན་འདུག
ལས་གཞི་འདིའི་འོག་ནས་རྒྱལ་སྤྱིའི་རྐང་སྤོལ་ལྷནཚོགས་ཀྱི་ཚོགས་མིའི་ཁོངས་སུ་འཇུག་པ་དང་། ཚོགས་མི་ཡིན་པའི་ལས་རྟགས་སྤྲོད་པ། རྐང་སྤོལ་གྱི་རྨང་གཞི་སློབ་པ། དཔལ་འབྱོར་གྱི་རོགས་སྐྱོར་སྤྲོད་པ་བཅས་བྱ་རྒྱུ་ཡིན་འདུག །
གསར་འགོད་པ་བཀྲ་ཤིས་དོན་གྲུབ།